މެންބަރުންގެ ޚިޔާލު: ހައްލަކީ ކޮބާ؟2ވަނަ ބައި – Maldivian Democratic Party\n27 އޭޕްރީލް 2011\nމެންބަރުންގެ ޚިޔާލު: ހައްލަކީ ކޮބާ؟2ވަނަ ބައި\nދެތިން ފޮޅުވަތުން ނަމަވެސް އަޅުގަނޑުގެ ހިތުގައި އުފެދޭ ބައެއް ކަންކަން މެންބަރުންނާއިއެކު ހިއްސާ ކޮއްލުމަށް މެންބަރުންގެޚިޔާލުގެ ޒަރީއާއިން މިވެބްސައިޓް މެދުވެރިކޮށް ގެނެސްދިނުމުގެ ފުރުސަތު އަޅުގަނޑަށް މިހާތަނަށް ވެސް ދެއްވަމުން ގެންދަވާތީވެ އެމްޑީޕީގެ މީޑިއާ އޮފިސަރ އަށް ޚާއްސަ ޝުކުރެއް ދަންނަވާލުމަށް މިފުރުސަތުގެ ބޭނުން ކޮށްލަމެވެ.\nމިވެބްސައިޓްއަކީ ޕާޓީގެ ރަސްމީ ކަންކަން މެންބަރުންނާއި އެކު ހިއްސާކުރުމުގެ ބޭނުމަށް ޚާއްސަ ކުރެވިފައިވާ ސައިޓްއެއް ކަމުގައި ވުމުން ކޮންމެ ކޮންމެ ޚިޔާލެއް ބޭނުންހާ ގޮތަކަށް ފާޅުކޮށް ޝާއިއު ކުރުމުގެ ފުރުސަތު އަޅުގަނޑަށް ވެސް ނޯންނާނެކަން ހެޔޮހިތުން ގަބޫލު ކުރަމެވެ. ނަމަވެސް ފޮނުވޭ ލިއުންތައް ކުށްފިލުވައި ދެއްވާ އަދި، އެޑިޓްކޮށް ދެއްވައި އަޅުގަނޑަށް ދެއްވާ އެއްބާރުލުމަށް ޓަކައި އަދިވެސް އަޅުގަނޑުމެންގެ މީޑިއާ އޮފިސަރ އަދި އަޅުގަނޑުގެ އަޚަށް ޝުކުރު ދަންނަވަމެވެ. އެމްޑީޕީގެ މެންބަރަކަށް ވުމުން އިދިކޮޅު ފަރާތްތަކުން އެވިދާޅުވާހެން މެންބަރުންގެ ހަށިގަނޑުގައި އެކި ބާވަތުގެ ޕޮސިޓިވްއާއި ، ނެގެޓިވް ލޭ އެހުންނަ ރަތްކުލައިން ރީނދޫ ކުލަޔަށް ބަދަލުވެގެން ނުދިޔަނަމަވެސް ޕާޓީގެ ކަންކަމާމެދު އެންމެ ކުޑަމިނުން ރެއާއި ، ދުވާލުގެ ތެރެއިން ކިތަންމެ ކުޑަ ހިނދުކޮޅެއް ނަމަވެސް ވިސްނާލައި ހެއްދެވުމަކީ ކޮންމެ މެންބަރަކަށްވެސް މިޕާޓީގެ ވިސްނުމާއި ފިކުރުގައި ދެގޮތެއްނުވެ ދެމިހުރުމަށް ކުރެވިދާނެ ކަމެއް ކަމުގައި އަޅުގަނޑު ގައިމުވެސް ދެކޭތީވެ މާފުރިހަމަ ނޫނަސް އަޅުގަނޑުގެ ޚިޔާލާ ފިކުރު މިގޮތުންވެސް ތިއެންމެ މެންބަރުންނާއި އެކު ހިއްސާ ކޮއްލުމުގެ ބޭނުމުގައި މިމަސައްކަތް މިގޮތައް ކުރެވެނީ ކަމުގައި ދަންނަވަމެވެ. މިވަގުތު ހިންގަމުން މިގެންދާ ސަރުކާރު ނިސްބަތްވަނީ މިޕާޓީއަށް ކަމުގައި ވުމުން ގައުމުގައި ކަންކަން ހިނގަމުންދާ ގޮތާމެދު އެންމެ ބޮޑަށް ސަމާލުވެ ވިސްނާންޖެހޭނެ އެއްބަޔަކީވެސް އަޅުގަނޑުމެން ކަމުގައި ގަބޫލު ކުރާން ޖެހެއޭ ދެންނެވުމަކީ ކުށަކަށް ނުވާނެތާއެވެ.\nލިބިފައިވާ ހަނި ފުރުސަތުގެ ބޭނުން ކޮއްލައިގެން އަޅުގަނޑު މިގަސްތު ކުރަނީ މިވަގުތު މިގައުމަށާއި އަޅުގަނޑުމެންގެ ސަރުކާރަށް ކުރިމަތިވެފައިވާ ބޮޑެތި މައްސަލަތަކުގެ ހައްލަކީ ކޮބައިތޯ ސުވާލު އުފައްދައިލުމެވެ. އެހެނީ މިކަންކަމުގެ ހައްލަކީ ކޮބައިކަން ޚުދު އަޅުގަނޑަށް ވެސް ދަންނަވަން ނޭނގޭކަމެވެ. އެކަމަކު ގިނަބަޔެއްގެ މެދުގައި މިކަންކަމަށް ޖަވާބެއް ހޯދުމަށް މަސައްކަތް ކުރެވިއްޖެނަމަ ގައިމުވެސް ހައްލެއް ހޯދުން އޮންނާނީ ދާދި ކައިރީގައި ކަމުގައި ވާތީއެވެ. މިއަދު އެންމެ ބޮޑުވެގެން މިގައުމުގެ އަފްރާދުން މިއުޅެނީ ވަކިމިވެނި ކަމަކަށޭ ބުނެވޭ ވަރަށްވުރެ އަޅުގަނޑުމެން ކަންބޮޑުވާ ކަންކަން މާގިނައެވެ. އެހެން ނަމަވެސް އަޅުގަނޑުމެން ސިޔާސީ ގޮތުން ކޯޅޭންވިޔަސް މިގައުމުގައި ދިރިދެމިތިބެވޭނެ ކަމުގެވެސް އުންމީދެއް ނެތިދާ ހިސާބަށް ގައުމުގައި ފާޅުގައި މީހުން ކަތިލަމުން ގެންދާން ފެށުމުން ހުރިހާ ކަމަކަށްވުރެ މިކަން ބޮޑުވާން ދޮގެއްތޯއެވެ؟ އަޅުގަނޑުމެންނަކީ މުސްލިމުންނަށް ވީހިނދު ކޮންމެ ވަގުތަކުވެސް މިދުނިޔެ ދޫކޮށް އަޅުގަނޑުމެން ދާންޖެހިދާނެކަން ހެޔޮހިތުން ޤަބޫލު ކުރިޔަސް އަދި ، ހަމައެހެންމެ ކުށަކާއިނުލައި ހުއްޓާ އަނިޔާވެރި ގާތިލެއްގެ ހަމަލާއިން ކަތިލާލެވުމުން މާތްވެގެންވާ ސުވަރުގެ ލިބޭނެކަން އެނގޭހިނދުވެސް އެފަދަ މުޖުރިމުންގެ ޝިކާރައަކަށްވެގެން ދިއުމަކަށް އަޅުގަނޑުމެންގެ އެއްވެސް މީހަކު ނޭދޭނެކަން ކަށަވަރެވެ. އަދި މުޖުރިމުންގެ އަތުން މަރުވެގެން ދިއުމަށް އެދި ދައުވަތު ދީގެން އަމިއްލައަށް ކަތިލެވިގެން ދިއުމަކުން ޝަހީދުންގެ ދަރަޖަ ނުލިބޭނެކަންވެސް އަޅުގަނޑުމެން ދަންނަމުއެވެ. ގައުމާއި ދީނުގެ ދިފާއުގައި ދުޝްމަނުންނާއި ހަނގުރާމަކުރާން އޮންނަ ޙުދޫދުގެ ތެރޭގައި ކުރިމަތިލައި ނަފުސު ޤުރުބާން ކުރުމަކީ މިޔާމުޅީން ތަފާތު ކަމެއް ދޮގެއްތޯއެވެ.\nމިއަދު މިގައުމުގައި މީހުންމެރުމާއި މާރާމާރީއާއި ފޭރުން އިންތިހާއަށް ގޮސް އާންމުވެ ކޮންމެ މީހަކަށްވެސް ދެން ތިމާވެސް މިކަމުން ސަލާމަތް ނުވެދާނެހެން ހީވުމުން މިކަން ނުހުއްޓުވުމުގެ އިލްޒާމް މިއަޅުވަމުން ގެންދަނީ ގައުމުގެ ޙާކިމުގެ ބޮލުގައެވެ. ނަމަވެސް މީގެކުރީން ގައުމުގެ ކަންކަން ގޯސްވަމުން ދާތީވެ ސަރުކާރުން ސީދާ ރައީސުލް ޖުމްހޫރިއްޔާ ތަފާތު ފިޔަވަޅު އަޅުއްވާނެ ކަމުގައި ވިދާޅުވިޔަސް އެންމެހާ އިދިކޮޅު ފަރާތްތަކުން މިކަމާ އިހްތިޖާޖުކޮށް އަޑުއުފުލައި ޝަރުއީ ކޯޓުތަކުން ސަރުކާރުން ކުރާކަންކަން ހުއްޓުވަމުން ގެންދަނީ ގާނޫނުގެ އަކުރުތަކުގެ ބާރުން ބާރުހޯދަމުން ކަމުގައި ވިދާޅުވަމުންނެވެ. ނަމަވެސް މިއަދު ވިދާޅުވަނީ ކޮންމެ ކަމެއް ކޮންމެ ގޮތަކަށް ކޮށްގެންނަމަވެސް މިކަންކަން ނުހުއްޓުވުމަކީ ވެރިމީހާ ޒިންމާ އުފުލަން ޖެހޭނެ ކަމުގައެވެ. ދައުލަތުގެ ތިންބާރު ފުރިހަމަގޮތުގައި މަސައްކަތް ކުރޭތޯ ބަލައި އެބާރުތަކުގެ ވާޖިބުތައް ފުރިހަމަޔައް އަދާކުރޭތޯބަލައި ޒިންމާދާރު ކުރުވުމުގެ މަސްއޫލިއްޔަތު ގާނޫނުއަސާސީއިން ރައީސުލްޖުމްހޫރިއްޔާއަށް ކަށަވަރު ކޮއްދީފައި މީގެކުރީންވެސް އޮތެވެ. އެކަމަކު މުޅިގައުމުގެ އެތަކެއް ފަރުދުންގެ އިހްސާސްތަކާ ދިމާއިދިކޮޅަށް ފަނޑިޔާރުން ލައްވައި ހުވާކުރުވާން އުޅޭންފެށުމުން އެކަން ހުއްޓުވުމަށް ސަރުކާރުން އެންގުމުން އެކަމަކީ އުޑުބޮލައް ވެއްޓުން ކަމުގައި ހަދައިގެން އުޅުނު ދުވަހާ އިންތިގާލީ މަރުހަލާ ނިމުމުން މުޅިގައުމު އެފުށް މިފުށަށް ޖެހިގެން ހިނގައިދާފަދަ ނިންމުމެއް ސްޕްރީމް ކޯޓުން ނިންމުމުގެ ފުރުސަތު ނުދީ ސްޕްރީމް ކޯޓުގައި ތަޅުލުމުން އެކަމަކީ ނުދިންނަވާނޭ ބޮޑު ފާފައެއް ކަމުގައި ސިފަކުރިދުވަސް އަދި ހަނދާނަކުން ނުފިލައެވެ. ގައުމު ސަލާމަތް ކުރުމަށް ކުރާންޖެހޭ ކަމެއް ކުރެއްވުމުގައި ޗާޓުން ބޭރަށް ޖެހިލަން ޖެހުނަސް އެކަންވެސް ކުރައްވާނެ ކަމުގައި ވިދާޅުވުމުން އަރުވާލި ވަރު ހަނދާން އެބަހުރިތޯއެވެ. އެދުވަހު އެކަން އެކުރީ ތިމާމެން ބޭނުންގޮތަކަށް ގާނޫނުތައް ހަދައި ބަދަލުކުރުމުގެ ބާރުއޮތުމުން ކަމުގައިވެސް ވެދާނެއެވެ. އަދި ބޭނުންނަމަ ހުރިހާ ވަޒީރުން މަގާމުން ދުރުކުރުމަށްވެސް ބާރުއޮތީމައި ކަމުގައި ވެދާނެއެވެ. ނަމަވެސް މިއަދު އެއުންމީދު ގެއްލި ދިއުމުން ދެން ތިމާމެންގެ ސަލާމަތްވެސް އޮތީ ސަރުކާރުގެ ހިމާޔަތުގެ ދަށުގައިކަން ޔަގީންވުމުން ވާހަކައާއި ރާގުއެދަނީ ބަދަލުވަމުންނެވެ. ނަމަވެސް ދީނީ އިލްމުވެރީން ކަމުގައި އަޅުގަނޑުމެން ގަބޫލުކުރާ އެހާމެ އިހްތިރާމް ލިބިގެންވާ ބައެއް ބޭފުޅުން ސިޔާސީ ޕާޓީއެއްގެ ޕޯޑިއަމް އެއްގައި ހުންނަވައި ގައުމުގެ މިހުރިހާ ކަމެއް މިގޯސްވެފައިވަނީ ސިޔާސީ ޕާޓީތައް އުފެއްދުމުން ކަމުގައި ވިދާޅުވުމަކީ ސުވާލު އުފެދޭ ކަމެކެވެ. ސުވާލަކީ ސިޔާސީ ޕޯޑިއަމްއެއްގައި ހުންނަވައި އެވާހަކަ އެވިދާޅުވަނީ ކީއްވެބާވައެވެ؟ އިސްލާމީ ޝަރީއަތް ރާއްޖޭގައި ހިންގުން މަނާކުރަނީ ކޮން ގާނޫނަކުން ބާވައެވެ؟ ސްކޫލު ސިސްޓަމުން އިސްލާމްދީން ބޭރު ކުރެވިފައި ވާނަމަ އެކަން ކުރީ މިދެއަހަރުގައި ބާވައެވެ؟ މަގުމަތީގައި ބޮޑެތި ޖަރީމާތައް އެހިންގާ މީހުންނަކީ ދެއަހަރުގެ އުމުރުގެ ޅަކުދީން ބާވައެވެ؟ ދީނީ އިލްމުވެރީން ސަރުކާރާ އެއްބާރުލައި އިތުރު މަސައްކަތް ތަކެއް ނުކޮށް މިކަން ނިމެން އެބައޮތްބާވައެވެ؟ ޖަވާބުގައި ވިދާޅުވާނީ ކީކޭބާވައެވެ؟ ކުރީން މިދެންނެވި ކަންކަމާ މިހާރު ނާމާންވެފައިވާ ކުށުގެ ވެއްޓާ ކިހާވަރެއްގެ ގުޅުމެއް އެބަހުރިބާވައެވެ؟ ސަރުކާރުން ޗާޓުން ބޭރުގައިވެސް މިކަންކަން ހުއްޓުވާން ނުޖެހޭބާވައެވެ؟


ފުލުހުންނަކީ ވަކި ތަރުބިއްޔަތެއްގެ މަތީގައި ދެމިތިބޭނެ ބައެއް ކަމުގައި ކޮމިޝަނަރ އޮފް ޕޮލިސް އަޙްމަދު ޢަރީފް ވިދާޅުވެއްޖެ\nޕޮލިސް ޗީފް ސްޓޭޝަން އިންސްޕެކްޓަރ އިސްމާޢީލް ޢަލީ\nބުދަ ،6 އޭޕްރިލް 2016 / 8:23\nފުލުހުންނަކީ ޤާނޫނުގައި ކަނޑައެޅިފައިވާގޮތުގެމަތިން މާތްﷲ ގަންދީ ހުވާކޮށް ޚާއްޞަ ތަމްރީނުތަކަކެއް ފުރިހަމަކޮށް މަސައްކަތުގައި ދެމިތިބޭ ވަކި ތަރުބިއްޔަތެއް ލިބިގެންވާ ބައެއްކަމުގައި ކޮމިޝަނަރ އޮފް ޕޮލިސް އަޙްމަދު ޢަރީފް ވިދާޅުވެއްޖެއެވެ.\nކޮމިޝަނަރ އޮފް ޕޮލިސް އަޙްމަދު ޢަރީފްގެ އިސްނެންގެވުމާއެކު ހުރިހާ ފުލުހުންނަށް ފުރިހަމަ ކުރަންޖެހޭ ތަމްރީނެއްގެ ގޮތުގައި ހަމަޖައްސައިގެން ކުރިޔަށް ގެންދާ "މެނޭޖިންގ ޑިސިޕްލިން" ތަމްރީނު ޕްރޮގްރާމުގެ ފުރަތަމަ ބުރު އިފްތިތާޙް ކޮށްދެއްވުމުގެ ގޮތުން އިސްކަންދަރު ބިލްޑިންގުގައި އޮތް ރަސްމިއްޔާތު ޝަރަފުވެރިކޮށްދެއްވައި ވާހަކަފުޅު ދައްކަވަމުން ކޮމިޝަނަރ އޮފް ޕޮލިސް އަޙްމަދު ޢަރީފް ވިދާޅުވީ ފުލުހުންގެ ވަޒީފާއަކީ ރައްޔިތުންނަށް ޚިދުމަތް ކުރުމަށް ކަނޑައެޅިފައިވާ ވަޒީފާއެއް ކަމަށެވެ. އެހެންކަމުން މި ވަޒީފާގައި ދެމިހުންނަ ކޮންމެ ފުލުހަކީވެސް ރައްޔިތުން އެދޭފަދަ ތަރުބިއްޔަތެއްގެ މަތީގައި ދެމިތިބޭނެ އަދި ރައްޔިތުންނަށް އިޙްތިރާމް ކުރާނެ ބައެއް ކަމަށެވެ. ހަމަ އެއާއެކު މި ޚިދުމަތުގައި ދެމިތިބޭއިރު އަޚްލާޤު ހަރުދަނާކޮށް، ސުލޫކު ދަމަހައްޓައި، ސިފަވަންތަކަން އިތުރު ކުރުމަށް ބޭނުންވާ ތަމްރީނުތައް އަބަދުވެސް ފުލުހުންނަށް ބޭނުންވާ ކަމަށެވެ. އެހެންކަމުން ފެށިގެން މިދާ ތަމްރީނަކީވެސް އެމަޤްޞަދުގައި ކުރިޔަށް ގެންދާ ތަމްރީނެއްކަން ކޮމިޝަނަރ އޮފް ޕޮލިސްގެ ވާހަކަފުޅުގައި ފާހަގަ ކުރެއްވިއެވެ.\nމި ރަސްމިއްޔާތުގައި ވާހަކަފުޅު ދައްކަވަމުން ކޮމިޝަނަރ އޮފް ޕޮލިސް އަޙްމަދު ޢަރީފް ވިދާޅުވީ އިންސާނުން ދުނިޔެއަށް ފުނުއްވި މަޤްޞަދު ހަނދާންނެތި މާއްދީ ކަންކަމަށް މުޅި ދުނިޔެ ހެއްލިގެންދާއިރު އިންސާނީ ނަސްލު ފުރިހަމަ ގޮތުގައި ދެމިއޮތުމަށް ބޭނުންވާ ފުރިހަމަ އަޚްލާޤާއި ސްލޫކު މުޅި މުޖުތަމަޢުގެ އަފްރާދުންގެ ކިބައިގައި ދެމެހެއްޓިގެންދާނެ ގޮތަކަށް މަސައްކަތް ކުރަން ޖެހިފައިވާ ކަމަށެވެ. ފުލުހުންގެ ތަމްރީނާއި ތަރުބިއްޔަތު އެންމެ ފުރިހަމަގޮތުގައި ދެމި އޮތުމަކީ މުޖުތަމަޢުގެ ސަލާމަތާ ރައްކާތެރި ކަމާއި ހަމަ ޖެހުން ދެމިއޮތުމަށް މުހިއްމު ކަމަކަށްވާތީ މިފަދަ ތަމްރީނުތައް ފުލުހުންގެ ތެރޭގައި ހިންގުމަށް އަބަދުވެސް އިސްކަން ދެއްވާނެ ކަމުގައިވެސް ކޮމިޝަނަރ އޮފް ޕޮލިސް ވިދާޅުވިއެވެ.\nކޮމިޝަނަރ އޮފް ޕޮލިސް ވިދާޅުވީ ފުރިހަމަ ފުލުހަކަށް ވުމަށްޓަކައި ފުލުހުންގެ ވަޒީފާއަށް ނުކުންނައިރުވެސް އެމީހަކަސް އެނގެންޖެހޭނެ ކަންތައްތަކެއް ހުންނަ ކަމަށެވެ. އެގޮތުން "މިއީ ޤާނޫނުތަކުގައި ކަނޑައަޅާފައިވާ ފަދައިން ރައްޔިތުންގެ ޚިދުމަތަށް، ޤައުމުގެ އަމުނާއި ސަލާމަތް ދެމެހެއްޓުމަށް، ކުށުގެ ނުރައްކާ ކުޑަކޮށް ކުށުގެ ބިރުވެރިކަން ނައްތާލަން ކުރަންޖެހޭ ކަންކަން ކުރުމަށް ރައްޔިތުންގެ މަޞްލަޙަތު ދަމަހައްޓައި ހަމަޖެހުން ޤާއިމް ކުރުމަށް އޮންނަ ވަޒީފާއެއްކަން އެނގެންޖެހޭނެ" ކަމަށް ކޮމިޝަނަރ އޮފް ޕޮލިސް ވިދާޅުވިއެވެ. މިހެންކަމުން މިފަދަ މަތިވެރި މަސައްކަތެއްގައި ދެމިހުންނަން ލިބިފައިވާ ފުރުޞަތު ހެޔޮ ގޮތުގައި ބޭނުންކުރަން މި ޚިދުމަތުގައި ދެމި ހުރި ކޮންމެ މުވައްޒަފަކުވެސް ހަނދާން ކުރަން ޖެހޭނެ ކަމުގައިވެސް ކޮމިޝަނަރ އޮފް ޕޮލިސް އަޙްމަދު ޢަރީފް ވިދާޅުވިއެވެ.\nމާލެ އާއި އަތޮޅު ތަކުގައި މަސައްކަތްކުރާ ހުރިހާ ފުލުހުން ފުރިހަމަ ކުރަންޖެހޭ ތަމްރީނު ޕްރޮގްރާމެއްގެ ގޮތުގައި އިފްތިތާޙް ކުރެވުނު މި ޕްރޮގްރާމުގެ ފުރަތަމަ ބުރުގައި ބައިވެރިކޮށްފައިވާނީ މާލޭގައި މަސައްކަތްކުރާ ސާޖެންޓުން ފެށިގެން ސްޓޭޝަން އިންސްޕެކްޓަރ ރޭންކާއި ދެމެދުގެ ފުލުހުންކަމުގައި މި ރަސްމިއްޔާތުގައި ޕްރޮފެޝަނަލް ސްޓޭންޑަރޑްސް ކޮމާންޑުގެ ހެޑް އެސިސްޓެންޓް ކޮމިޝަނަރ އޮފް ޕޮލިސް އަޙްމަދު މުޙައްމަދު ވިދާޅުވިއެވެ. އަޙްމަދު މުޙައްމަދު ވިދާޅުވީ އައިލްސް އާއި ގުޅިގެން ހިންގާ މި ތަމްރީނު ޕްރޮގްރާމުގެ ކޮންމެ ބުރެއްވެސް2ދުވަހަށް ދެމިގެންދާނެ ކަމަށާއި އަތޮޅުތަކުގައި މަސައްކަތްކުރާ ފުލުހުންނަށްވެސް މި ތަމްރީނު ޕްރޮގްރާމް ވަރަށް އަވަހަށް ފެށިގެން ދާނެ ކަމަށެވެ.\nމިމަހުގެ5އަދި6ވަނަދުވަހު ކުރިޔަށް ގެންދާ މި ބުރުގައި 30 ފުލުހުން ވަނީ ބައިވެރި ކޮށްފައެވެ. މި ތަމްރީނުތަކުގައި ކިޔަވައިދެއްވާނީ ތަޖުރިބާ ލިބިވަޑައިގެން ތިއްބެވި ބޭފުޅުންނެވެ.


Raees Ge List Ge Kureega Akram Ge Nan - vNews.mv\nރައީސްގެ ލިސްޓުގެ ކުރީގައި އަކްރަމްގެ ނަން!\nޝިފްޒާ މުސްޠަފާ 02 March 2020, 16:14\nއިލެކްޝަންސް ކޮމިޝަނަށް މެންބަރަކު ކަނޑައެޅުމަށް ރައީސުލްޖުމްހޫރިއްޔާ ފޮނުއްވި ލިސްޓުގެ ކުރީގައި ކޮމިޝަނުގެ މިހާރުގެ ނާއިބުރައީސް އަހުމަދު އަކްރަމް ހިމަނުއްވައިފިއެވެ.\nއިލެކްޝަންސް ކޮމިޝަނަށް މެންބަރަކު އައްޔަންކުރުމުގެ މަރުހަލާތައް ފަށާފައިމިވަނީ އަކްރަމްގެ މެންބަރުކަމުގެ ދައުރު ހަމަވާތީއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވަނީ އިލެކްޝަންސް ކޮމިޝަނަށް މެންބަރަކު ކަނޑައެޅުމަށް ރައީސް ފޮނުއްވި ލިސްޓު އިއްވާފައެވެ.\nއެ ލިސްޓުގެ އެންމެ ކުރީގައި އޮތީ ކޮމިޝަނުގެ ނާއިބުރައީސް އަހުމަދު އަކްރަމްގެ ނަންފުޅެވެ. ދެން ހިމެނިވަޑައިގަންނަވަނީ ކޮމިޝަނުގެ ކުރީގެ މެންބަރު އަހުމަދު ފަޔާޒާއި އިލެކްޝަންސް ކޮމިޝަނުގެ ވަކީލެއްގެ މަގާމު ފުރުއްވާފައިވާ ހަނީފާ ޚާލިދާއި އަހުމަދު މަންސޫރެވެ.\nމީގެ ތެރެއިން ފަޔާޒު ވަނީ އިންފޮމޭޝަން ކޮމިޝަނަރުގެ މަގާމަށް ވެސް ކުރިމަތިލައްވާފައެވެ. ނަމަވެސް އެ މަގާމަށް މަޖިލީހުން ރުހުން ދީފައިވަނީ ހުސައިން ފިޔާޒު މުސާއަށެވެ.\nލިސްޓުގެ ކުރީގައި އަކްރަމްގެ ނަން ހިމަނުއްވާފައިވާއިރު، އޭނަ މެންބަރުކަމަށް އައްޔަންކުރެވުނީ ރައީސް ޔާމީންގެ ދައުރުގައެވެ. 2018 ގެ ރިޔާސީ އިންތިޚާބުގައި ކޮމިޝަނުގެ ފަރާތުން މީޑިއާއަށް މައުލޫމާތު ދެއްވައި އެންމެ ކުރީސަފުން އަކްރަމް ފެނިގެންގޮސްފައިވާއިރު، އިންތިޚާބު އޮޅުވާލިކަމުގެ ތުހުމަތުތަކެއް ވަނީ ކުރެވިފައެވެ. ނަމަވެސް އަކްރަމް ވަނީ އެ ތުހުމަތުތައް ދޮގުކުރައްވާފައެވެ. އަދި އިންތިޚާބު އޮބްޒާވްކުރަން އައި ބޭރުގެ ޖަމާއަތްތަކުން ވެސް ވަނީ މިނިވަން އިންސާފުވެރި އިންތިޚާބެއް ކަމަށް ކަނޑައަޅާފައެވެ.\nއިލެކްޝަންސް ކޮމިޝަނަށް މެންބަރަކު އައްޔަންކުރުމަށް ރައީސުލްޖުމްހޫރިއްޔާ މަޖިލީހަށް ފޮނުއްވި ނަންތައް ދިރާސާކުރުމަށް މިއަދު ވަނީ މިނިވަން މުއައްސަސާތަކުގެ ކޮމިޓީއަށް ފޮނުވާފައެވެ. ކޮމިޝަނަށް މެންބަރަކު އައްޔަންކުރާނީ ކޮމިޓީން އިންޓަވިއުކޮށް، މަޖިލީހުގެ ތަޅުމުން ރުހުންދީގެނެވެ.


Eagles mashooruvee zuvaan kulhuntherin ufahdhaa teamehge gothugai - Saeed Eagles mashooruvee zuvaan kulhuntherin ufahdhaa teamehge gothugai - Saeed\nއީގަލްސް މަޝްހޫރުވީ ޒުވާން ކުޅުންތެރިން އުފައްދާ ޓީމެއްގެ ގޮތުގައި - ސައީދު\nއީގަލްސްއަށް ހަތަރުވަނަ ފަހަރަށް ޔޫތް ޗެމްޕިއަންޝިޕް ކާމިޔާބުކޮށްދިނުމަށްފަހު އީގަލްސްގެ އ.ކޯޗު އިންޓަވިއު ދެނީ | ފޮޓޯ:ޕީއެސްއެމް\nކްލަބް އީގަލްސް ޒުވާން ކުޅުންތެރިން އުފައްދާ ޓީމެއްގެ ގޮތުގައި މަޝްހޫރުވީ، މިދިޔަ ފަސް އަހަރު ކުރެވުނު ބުރަ މަސައްކަތުންކަމަށް ކްލަބް އީގަލްސްގެ ޔޫތް ޓީމްގެ އެސިސްޓަންޓް ކޯޗު އިބްރާހިމް ސައީދު ބުނެފިއެވެ.\nމިއަހަރުގެ ޔޫތް ޗެމްޕިއަންޝިޕްގައި ކުޅުނު އެއްވެސް މެޗަކުން ބަލިނުވެ މުބާރާތުގެ ޗެމްޕިއަންކަން އީގަލްސް އަށް ހޯދާއިދިނުމަށްފަހު މީޑިއާތަކާއި ވާހަކަ ދައްކަމުން ސައީދު ބުނީ، އީގަލްސް އަކީ ހަމަތިބެފައި ޒުވާން ކުޅުންތެރިތަކެއް އީގަލްސްގެ ސީނިއަރ ޓީމަށް ފޮނުވާ ބަޔެއް ނޫންކަމަށެވެ.\nއަދި މި ސްޓޭޖަކީ ޒުވާން ކުޅުންތެރިން ޓެސްޓްކޮށްލަން ލިބޭނެ އެންމެ ރަނގަޅު ފުރުސަތުކަމަށްވެސް އޭނާ ބުންޏެވެ. ސައީދު ބުނީ، ވޭތިވިދިޔަތަނުގައި އީގަލްސް ޔޫތް ޗެމްޕިއަންޝިޕް ކާމިޔާބުކުރިއިރު ހުރި ކޯޗެއްގެ ދަށުން މަސައްކަތްކޮށް މިއަދު އަމިއްލައަށް އިސްނަގައިގެން ޓީމަށް ތައްޓެއް ނަގައިދެވުނީތީ ވަރަށް ހިތްހަމަޖެހޭކަމަށެވެ. އަދި ޓީމުގެ މެނޭޖްމަންޓުން އޭނާއަށް އިތުބާރުކޮށް ޓީމު ހަވާލުކުރީތީ ޝުކުރުއަދާކުރާކަމަށްވެސް ސައީދު ބުންޏެވެ.\n"ވަރަށް ހިތްހަމަޖެހިފައި މިހުރީ، ވަރަށް ބޮޑު ކާމިޔާބެއް ކުޅުންތެރިން މި ހޯދީ މުބާރާތައް ތައްޔާރުވާން ފެށި ދުވަހުން ފެށިގެން. ދެން އީގަލްސް އަކީ އަބަދުވެސް ޒުވާން ކުޅުންތެރިންނަށް އިސްކަންދޭ ޓީމެއް. އެކުދިންގެ ފެންވަރު ޓެސްޓްކޮށްލެވޭނެ ސްޓޭޖަކީ މިއީ. އަޅުގަނޑުމެންނަކީ ހަމަތިބެފައި ޒުވާން ކުޅުންތެރިން ސީނިއަރ ޓީމަށް ފޮނުވާ ބައެއް ނޫން." އީގަލްސްގެ އެސިސްޓަންޓް ކޯޗު އިބްރާހިމް ސައީދު ބުންޏެވެ.\nމީގެ ކުރިން އީގަލްސްއިން މި މުބާރާތް ކާމިޔާބުކޮށްފައިވަނީ 2014 ،2016 އަދި 2017 ވަނަ އަހަރެވެ. އީގަލްސްއިން މިފަހަރު މުބާރާތް ކާމިޔާބުކޮށްފައިވަނީ މުބާރާތުގައި ކުޅުނު ހުރިހާ މެޗެއްވެސް ކާމިޔާބުކޮށް ރެކޯޑަކާއެކުއެވެ.\nއަދި މި މުބާރާތް 21 އަހަރުން ދަށަށް ބޭއްވި ހަތަރު ފަހަރުވެސް މުބާރާތުގެ ޗެމްޕިއަންކަން ހޯދީ ކްލަބް އީގަލްސްއެވެ. ނަމަވެސް 19 އަހަރުން ދަށަށް ޙާއްސަކޮށްގެން މިދިޔައަހަރު ބޭއްވި ޔޫތް ޗެމްޕިއަންޝިޕް ކާމިޔާބުކުރީ ފައިނަލުގައި އީގަލްސް ބަލިކޮށް ކްލަބް ގްރީން ސްޓްރީޓްސްއެވެ.


Ranking Emme Mathi Drama Actor Akah Kim Seon ho - Vaguthu\nމި އަހަރުގެ ނޮވެމްބަރ މަހުގެ ކޮރެއަން ޑްރާމާ އެކްޓަރުންގެ ބްރޭންޑް ރެޕްޓޭޝަން ރޭންކިންގެ އެއްވަނައަށް ''ސްޓާޓް އަޕް''ގެ ދެވަނަ ލީޑު ރޯލުން ފެނިގެން ދާ ކިމް ސިއޯން ހޯ ހޮވިއްޖެއެވެ.\nކޮރެއަން ބިޒްނަސް ރިސާޗް އިންސްޓިޓުން ''ސޫމްޕީ'' މެދުވެރިކޮށް ކުރި ދިރާސާއިން 6،024،503 ވޯޓާއިއެކު އެއްވަނައިގައި ވަނީ ސިއޯން ހޯއެވެ. މި ރޭންކިންގެ ދެވަނައިގައިވަނީ 5،787،606 ވޯޓާއިއެކު ''ސްޓާޓް އަޕް''ގެ ލީޑު ރޯލުން ފެނިގެންދާ ނަމް ޖޫ ހުއަކްއެވެ. ތިންވަނައިގައި ވަނީ 5،503،107 ވޯޓާއިއެކު ''ޓޭލް އޮފް ދަ ނައިން ޓެއިލްޓް'' ޑުރާމާގެ ލީޑު ރޯލުން ފެނިގެންދާ ލީ ޑޮން ވުކްއެވެ.\nދެކުނު ކޮރެޔާގެ ޑްރާމާ އެކްޓަރުންގެ ތެރެއިން މިހާރު އެންމެ ގިނަ ބަޔަކަށް ކަމުދާ، އެންމެ ގިނަ ބައެއްގެ ސަމާލުކަން ހުއްޓިފައިވާ އެކްޓަރއަކީވެސް ކިމް ސިއޯން ހޯއެވެ. ''ސްޓާޓް އަޕް'' ޑްރާމާގެ ފުރަތަމަ އެޕިސޯޑު ފެށުނުއިރު އިންސްޓަގުރާމުގައި 6000 ފޮލޯވަރުން ތިބި ނަމަވެސް ޑްރާމާގެ 14 ވަނަ އެޕިސޯޑަށް އައިއިރު ސިއޯން ހޯގެ 2.7 މިލިއަން މީހުން ފޮލޯ ކުރެއެވެ.\nކޮރެޔާގެ ކާމިޔާބު ޝޯއެއް ކަމަށްވާ ''2 ޑޭސް 1 ނައިޓް''ގައި ވެސް ހަރަކާތްތެރިވަމުން އަންނަ ސިއޯން ހޯއަށް އިތުރު ޑުރާމާތަކުގެ ހުށަހެޅުންތައް ލިބެމުންދާތީ ''2 ޑޭސް 1 ނައިޓް'' ޝޯ ދޫކޮށްލާ ކަމުގެ އަޑުތައް އަރާފައިވީ ނަމަވެސް ސިއޯން ހޯ ބުނެފައިވަނީ އެ ޝޯ އޭނާ ދޫކޮށް ނުލާނެ ކަމަށެވެ.\nސިއޯން ހޯގެ ފާހަގަ ކޮށްލެވޭ ބައެއް ޑުރާމާތަކަކީ ''100 ޑޭސް މައި ޕްރިންސް''، ''ސްޓްރޯންގަސްޓް ޑެލިވަރީމެން'' ފަދަ ޑްރާމާތަކެވެ.


ކޮތަޅަކަށް ގޮހޮރު ލައިގެން އުޅޭތާ 20 އަހަރު\nޗައިނާގެ މީހަކު އޭނާގެ ބޮޑު ގޮހޮރު ހަށިގަނޑުން ބޭރުގައި އެލުވައިގެން އުޅޭތާ 20 އަހަރު ވެއްޖެ އެވެ. މިހެން އުޅެނީ އޮޕަރޭޝަން ކޮށްގެން ގޮހޮރު ހަށިގަނޑުގެ ތެރެއަށް ލާނެ ފައިސާ ނެތުމުންނެވެ.\nޗައިނާގައި ނުހެދޭ އެއްޗަކީ ބޯލްޕޮއިންޓް ގަލަން\nޓެކްނޮލޮޖީގެ ދާއިރާގައި ބޮޑެތި ކުރިއެރުންތައް ހޯދާފައިވާ އަދި އުފެއްދުންތެރިކަމުގައި އެފަދަ ދެވަނައެއް ނެތް ޗައިނާގައި ބޯލްޕޮއިންޓް ގަލަމުގެ ޓެކްނޮލޮޖީ ނެތް ކަމަށް ގަބޫލުކުރަން ވަރަށް ދައްޗެވެ. ޖައްވަށް ރޮކެޓް ފޮނުވައި، މޯބައިލް ފޯނުގެ މާކެޓް ކޮންޓްރޯލްކޮށް ހައި ސްޕީޑް ޓްރެއިން އުފައްދައި އުފެއްދުންތެރިކަމުގައި ދުނިޔެއަށް...\nއެޕަލް އަށް ވަކި ގޮތެއް ހަދައިދެވޭކަށް ނެތް: އިންޑިއާ\nއެޕަލް އަށް ޗައިނާ ވަރުގެ ގައުމެއް ނެތެވެ. އެޕަލްގެ އުފެއްދުންތައް ނިސްބަތުން އެންމެ ގިނައިން ބޭނުންކުރަނީ ޗައިނާގަ އެވެ. ނަމަވެސް، ސްމާޓްފޯން މާކެޓަށް ޗައިނާގެ ކުންފުނިތައް ވަދެގަތުން އެޕަލް އަށް ވެފައި ވަނީ ބޮޑު ބިރަކަށެވެ. އަގު ހެޔޮ އަދި އެހައި ރީތި ފޯނުތައް ޗައިނާ ކުންފުނިތަކުން ކެނޑިނޭޅި އުފެއްދުން ވެފައި ވަނީ އެހެން...


Rayyithun thibee Majileehu ge majority sarukaarah dheyn keiymadhuvefai: Raees | Mihaaru\nއެމްޑީޕީގެ ކެމްޕޭން ނިންމަން ބޭއްވި ޖަލްސާގައި ރައީސް ވާހަކަފުޅު ދައްކަވަނީ: ރައްޔިތުންގެ ދިރިއުޅުމުގެ ހާލަތު ރަނގަޅު ކުރުމުގެ ގިނަ ހައްލުތަކެއް އެޖެންޑާ 19 ގައި ހިމެނޭ ކަމަށް ވިދާޅުވި. --ފޮޓޯ: ހުސެއިން ވަހީދު/މިހާރު\nރައްޔިތުން ތިބީ މަޖިލީހުގެ މެޖޯރިޓީ ސަރުކާރަށް ދޭން ކެތްމަދުވެފައި: ރައީސް\n04 އެޕްރީލް 2019 - 23:11 33 comments\nސަރުކާރު ކޯލިޝަންގެ މައި ޕާޓީ، އެމްޑީޕީން މަޖިލީސް އިންތިޚާބަށް ކުރި ކެމްޕޭން ނިންމަން ލޮނުޒިޔާރަތްކޮޅުގައި ބޭއްވި ޖަލްސާގައި ރައީސް ވިދާޅުވީ މި އިންތިޚާބު ބޮޑު ތަފާތަކުން ކާމިޔާބުވާނީ ސަރުކާރަށް ކަމަށް އެމަނިކުފާނު ޔަގީންކުރައްވާ ކަމަށެވެ. ރިޔާސީ އިންތިޚާބުގައި ރައްޔިތުންނަށް ވެވަޑައިގަތް ވައުދުތައް ފުއްދުމަށް އެހީވުމަށް އެމްޑީޕީން އެކުލަވާލި އެޖެންޑާ 19 އަށް ތައުރީފް ކުރައްވައި ވިދާޅުވީ އެއީ، ރައްޔިތުންގެ ދިރިއުޅުމުގެ ހާލަތު ރަނގަޅު ކުރުމުގެ ގާނޫނީ އޮނިގަނޑެއް ކަމަށެވެ.\nއެހެންކަމުން އިންތިޚާބުގައި އެންމެންގެ ވޯޓު ތިލަފަތަށް ދެއްވުމަށް ރައީސް އެދިވަޑައިގަތެވެ.\n"ކެމްޕެއިން ދަތުރުތަކާއި ބައްދަލުވުންތަކުން އަޅުގަނޑަށް ޔަގީންވެ ސާފުވެގެން ދިޔައީ ވަރަށް ގިނަ ރައްޔިތުން ތިބީ ސަރުކާރަށް މި އިންތިޚާބު ކާމިޔާބު ކޮށްދެއްވުމަށް ކެތްމަދުވެފައި ކަން،" ކެމްޕެއިންނަށް ގިނަ ރަށްތަކަކަށް ވަޑައިގެންނެވި ރައީސް ވިދާޅުވި އެވެ.\nމަޖިލީސް އިންތިޚާބުގެ ކެމްޕޭން ނިންމަން އެމްޑީޕީން ބޭއްވި ޖަލްސާގައި ޕާޓީގެ ސަޕޯޓަރުން ބައިވެރިވަނީ. --ފޮޓޯ: ހުސެއިން ވަހީދު/މިހާރު\nއެމަނިކުފާނު ވިދާޅުވި ގޮތުގައި މަޖިލީހުގެ މެމްބަރުންނަށް އިންތިޚާބު ކުރަން ޖެހޭނީ ފައިސާ އަށް ނުވިކޭ، ނުފޫޒަށް ނުގުޑާ މެމްބަރުންނެވެ. އެ މެމްބަރުން ވާން ޖެހޭނީ ސަރުކާރުން ރައްޔިތުންނަށް ކޮށްދޭން ނިންމާފައިވާ ކަންކަމަށް އެއްބާރުލުން ދެއްވާނެ ބޭފުޅުން ކަމަށާއި އެއީ އެމްޑީޕީގެ މެމްބަރުން ކަމަށް ވެސް ރައީސް ވިދާޅުވި އެވެ.\nރައްޔިތުންގެ މަޖިލީހުގައި ކޯލިޝަން ސަރުކާރަށް މިހާރު އަޣުލަބިއްޔަތު އޮތް ނަމަވެސް ސަރުކާރަށް އެއްބާރުލުން ނުލިބޭ ކަން ތަކުރާރު ކުރައްވައި މި ސަރުކާރުން ފޮނުވި 23 ބިލްގެ ތެރެއިން ފާސްކޮށްދީފައި ވަނީ އެންމެ އަށް ބިލް ކަމަށް ރައީސް ވިދާޅުވި އެވެ. ފާސް ނުކޮށްދިން ބިލްތަކުގެ ތެރޭގައި އެމަނިކުފާނުގެ މުހިންމު ވައުދުތަކެއް ފުއްދުމަށް އުފެއްދެވި ރިޔާސީ ކޮމިޝަންތަކަށް ބާރު ދިނުމުގެ ބިލް ހިމެނޭކަން ރައީސް ފާހަގަ ކުރެއްވި އެވެ.\nމި ސަރުކާރު އައީ ރައްޔިތުންނަށް ހިދުމަތް ކުރަން ކަމަށާއި މި ސަރުކާރަކީ ނަތީޖާ ނެރޭނެ ސަރުކާރެއް ކަމަށް ރައީސް ވިދާޅުވި އެވެ. އެގޮތުން ވޭތުވެދިޔަ ކުޑަ ދުވަސްކޮޅުގެ ތެރޭގައި ގިނަ ކަންތައްތަކެއް ކުރައްވައި ރައްޔިތުންގެ ދިރިއުޅުމަށް ފަސޭހަކަން ހޯދައި ދެވިއްޖެ ކަމަށް ވިދާޅުވި އެވެ.\nއޭގެ ތެރޭގައި މާލެއާއި އެއް ހަމައަކަށް ރަށްތަކުގެ ކަރަންޓްގެ އަގު ދަށް ކުރުމާއި ވިޔަފާރިތަކުގެ ކަރަންޓް ބިލް ކުޑަ ކުރައްވާފައިވާ ކަން ރައީސް ފާހަގަ ކުރެއްވި އެވެ. އަދި ހިލޭ ޑިގްރީއަށް ކިޔެވުމުގެ ފުރުސަތާއި ކުދި އަދި މެދުފަންތީގެ ވިޔަފާރިތަކަށް ފައިނޭންސް ކޮށްދިނުމަށް އެސްއެމްއީ ބެންކެއް އުފެއްދެވިކަން ރައީސް ފާހަގަ ކުރެއްވި އެވެ. އަދި އޭގެ އިތުރުންވެސް ގިނަ ކަންތައްތަކެއް ސަރުކާރުން ކޮށްފައިވާ ކަމަށް ރައީސް ވިދާޅުވި އެވެ.\nމި ސަރުކާރަށް ރައްޔިތުން ވޯޓު ދެއްވި ސަބަބު އެންމެ ހިނދުކޮޅަކަށް ވެސް ހަނދާން ނުނެތޭނެ ކަމަށާއި އެ ކަންކަން ހަގީގަތަކަށް ހެދުމަށް މަޖިލީހުގެ އެއްބާރުލުން ބޭނުންވާ ކަމަށް ތަކުރާރުކޮށް ރައީސް ވިދާޅުވި އެވެ. އެގޮތުން ހުރިހާ ރައްޔިތުންނަށް ބޯހިޔާވަހިކަން ފޯރުކޮށްދިނުމަށާއި އިންކަމް ޓެކްސް ގެނައުން ފަދަ ކަންކަމަށް ގާނޫނީ އޮނިގަނޑެއް ބޭނުންވާ ކަމަށް ރައީސް ވިދާޅުވި އެވެ. ހަމައެއާއެކު ރައްޔިތުން ބާރުވެރި ކުރުމަށްޓަކައި ކައުންސިލްތަކަށް ބާރުތައް ދީ އާމްދަނީ ލިބޭނެ ގޮތްތައް ހަމަޖައްސައި ދިނުމަށް އެމަނިކުފާނު ތައްޔާރަށް ހުންނެވި ކަމަށް ވިދާޅުވި އެވެ.\nރައީސް ވިދާޅުވި ގޮތުގައި ކައުންސިލްތަކުގެ 31 ޕަސެންޓް މެމްބަރުންނަކީ އަންހެނުން ކަމުގައި ހެދުމަށް ވެސް މި ސަރުކާރުން މަސައްކަތް ކުރާނެ އެވެ. އެކަންކަމުގެ ހައްލު އޮތީ އެމްޑީޕީގެ އެޖެންޑާ 19 ގައި ކަމަށް ވިދާޅުވި އެވެ.\n"މަޖިލީހުގައި ތިބެން ވާނީ މިސިޔާސަތުތައް ދަންނަ ހިތުގެ އަޑިން އެ ސިޔާސަތުތައް ގަބޫލު ކުރާ ބޭފުޅުން. ފައިސާއަށް ނުވިކޭނެ ބޭފުޅުން،" ރައީސް ވިދާޅުވި އެވެ.\nއަންނަ ހޮނިހިރު ދުވަހު ބާއްވާ އިންތިޚާބަކީ ވޭތުވެދިޔަ ހަތް އަހަރުގެ ތެރޭގައި ބޭއްވޭ އެންމެ އަމާން އަދި އެއްވެސް ކެންޑިޑޭޓަކަށް ބިރުވެރިކަމެއް ނެތި ކެމްޕެއިން ކުރުމުގެ ފުރުސަތު ލިބުނު އިންތިޚާބު ކަމަށް ވެސް ރައީސް ވިދާޅުވި އެވެ.\nއިތުރު ލިޔުންތައް އެމްޑީޕީ ސަރުކާރު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


މި އިޢުލާންވަނީ 11 ޑިސެންބަރު 2019 1240 ގައި ބާތިލް ކުރެވިފައެވެ.\nއެޑްމިނިސްޓްރޭޝަން އެންޑް އެޗް.އާރް ޔުނިޓް\nޚިދުމަތްތަކަށް މެމޯ ހެއްދުމާއި ފައިސާ ބަލައިގަތުން. މެޑިކަލް އިންޝުއަރެންސް ގެ ދަށުން ޚިދުމަތް ހޯދާ ފަރާތްތަކަށް މެމޯ ހެއްދުން. އަދި ބލްކޮށްގެން ޚިދުމަތް ފޯރުކޯށްދޭ ފަރާތްތަކަށް މެމޯ ހެއްދުން\nކޮންމެ ދުވަހެއްގެ އާމްދަނީ ރިޕޯޓް ތައްޔާރުކުރުން. ފައިސާއާއިބެހޭ ރިޕޯޓްތައް ތައްޔާރުކުރުން. (ދަމަނަ ވެށި ޑެއިލީ އިންކަމް ރިޕޯޓް، އެޗް.ޕީ.އޭ ޑެއިލީ އިންކަމް ރިޕޯޓް، އަދި ޑެއިލީ އިންކަމް ކޭޝް ރިޕޯޓް). ބިލްކޮށްގެންދޭ ޚިދުމަތްތަކުގެ ރިޕޯޓްތައް ތައްޔާރުކުރުން. (ދަމަނަ ވެށި އެކައުންޓަށް ބިލްކޮށްގެން ދީފައިވާ ޚިދުމަތުގެ ރިޕޯޓް، އެޗް.ޕީ.އޭ އެކައުންޓަށް ބިލްކޮށްގެން ދީފައިވާ ޚިދުމަތުގެ ރިޕޯޓް، އެކުޖުމްލަ ބިލްކޮށްގެން ދީފައިވާ ޚިދުމަތުގެ ރިޕޯޓް). އަދި އާސަންދަ ޑެއިލީ ޓްރާންސެކްޝަން ރިޕޯޓް ތައްޔާރުކުރުން\nކޮންމެ ދުވަހެއްގެ ޑެއިލީ ސަވައިލަންސް ރިޕޯޓް އަދި ޑެއިލީ ރިކޯޑްސް ސިސްޓަމް އަށް އެންޓަރކުރުން. އަދި ކޮންމެ ދުވަހެއްގެ ހުރިހާ ޚިދުމަތެއް ދީފައިވާ ގޮތުގެ ދުވަހުގެ ޢަދަދުތައް ނެގުމާއި ސިސްޓަމަށް އެންޓަރކުރުން. މަންތްލީ އެކްޓިވިޓީ ރިޕޯޓް ތައްޔާރުކުރުން\nމެޑިކަލް އިންޝުރެންސްގެ ބިލް ތައް ތައްޔާރުކޮށް އާސަންދަ ޕުރައިވެޓް ލިމިޓެޑްއަށް ދަމަނަ ވެށީގެ އިންވޮއިސް އާއެކު ފޮނުވުން\nމަޢުލޫމާތު ހޯދުމަށް އަންނަ ފަރާތްތަކަށް މަޢުލޫމާތު ދިނުން އަދި ކައުންޓަރުން ނުދެވޭ މަޢުލޫމާތެއްނަމަ އެކަމާއި ގުޅޭ މުވައްޒަފަކަށް އެންގުން. އަދި ފޯނަށް ޖަވާބު ދިނުމާއި ، ޕާސްކުރަންޖެހޭ ކޯލްތައް ކަމާއިގުޅޭ މުވައްޒަފުންނަށް ޕާސްކުރުން\nދަމަނަ ވެށީގައި ހިންގާ އެކިއެކި ކްލިނިކްތަކަށް އެޕޮއިންޓްމަންޓަށް ނަންނޯޓު ކުރުން. އަދި ކްލިނިކްތަކުގެ ކްލަޔަންޓުންގެ ރެޖިސްޓްރޭޝަން ފޯމު ފުރުން އަދި މެމޯ ހެއްދުން.\nފްރަންޓް އޮފީހަށް ބޭނުންވާ ތަކެތީގެ ސްޓޮކް ބެލެހެއްޓުން\nތަނަށް ލިބޭ ތަކެތި ދުވަހުން ދުވަހަށް އެންޓްރީކޮށް އެންޓްރީ ބެލެހެއްޓުން. އަދި ފައިލްކުރަންޖެހޭ ތަކެތި ރައްކާތެރިކަމާއެކު ފައިލްކޮށް ބެލެހެއްޓުން\nސެކްޝަނާއި ގުޅުންހުރި ރިޕޯޓްތަކާއި،މެސެޖް،ސިޓީތަކަށް ޖަވާބުދިނުމާއި،އެތަކެތި ފޮނުވަންޖެހޭ ގަވާއިދުން ފޮނުވުން. އަދި ކޮންމެ ދުވަހެއްގެ ޔައުމިއްޔާ ލިޔުން\nދަމަނަ ވެށީގައިކުރެވޭ އެކިއެކި މަސައްކަތަކާއި ހެލްތް ޕޮރޕމޯޝަން އެކްޓިވިޓީތަކުގައި އެހެން މުވައްޒަފުންނަށް އެއްބާރުލުންދީ ޢަމަލީ ގޮތުން ބައިވެރިވުން. އަދި ފާހަގަކުރާ މުޙިއްމު އެކި މުނާސަބަތުތަކާއި ގުޅޭގޮތުން ތަން ޒީނަތްތެރި ކުރުމާއި ތަން ތައްޔާރުކުން/ ނުވަތަ އެފަދަ އިވެންޓްތަކަށް ބޭނުންވާ ތަކެތި ތައްޔާރުކުރުމުގައި އެހީތެރިކަން ފޯރުކޮށްދިނުމާއި ބޭނުންވާތަކެތި ހޯދުމުގައި އެހީތެރިކަން ފޯރުކޮށްދިނުން\nދަމަނަ ވެށިން ދެވޭ ޚިދުމަތުގެ ފެންވަރު ރަނގަޅުކުރުމަށް އަބަދުވެސް ގަދަ އަޅައި މަސައްކަތް ކުރުން. މީގެ އިތުރުން ވެސް އިދާރާގެ ވެރިން އަންގަވާ ގޮތެއްގެ މަތިން، ވަޒީފާގެ މަސްއޫލިއްޔަތާއި ގުޅުން ހުރި އޮފީހުގެ އެހެނިހެން މަސައްކަތްތައް ކުރުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 ޑިސެމްބަރ 2019 ވަނަ ދުވަހުގެ 13:30 ގެ ކުރިން، މިނިސްޓްރީ އޮފް ހެލްތު ކައުންޓަރ އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2019 ވަނަ އަހަރުގެ ޑިސެމްބަރު މަހު ދަމަނަވެށި ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Tsunami Ge Kurin Hinngi Fadha Gathulu'aammeh Anehkaa Ves Hinngaifi - Vaguthu\nސުނާމީގެ ކުރިން ހިންގިފަދަ ގަތުލުޢާންމެއް އަނެއްކާވެސް ހިންގައިފި\nއިންޑޮނޭޝިއާގެ ސުމަޓްރާއަށް 2004 ވަނަ އަހަރު ބިންހެލުމެއް އައިސް ގެއްލުންބޮޑު ސުނާމީއެއް އެރުމުގެ ކުރިން، އެޤައުމުގައި ހިންގިފަދަ ބޮޑު ގަތުލުޢާންމެއް، ހުޅަނގު އެފްރިކާގެ ޤައުމެއް ކަމަށްވާ މާލީގައި ހިންގައިފިއެވެ.\nމާލީގެ މެދުތެރޭގައި އޮންނަ އަވަށެއްގައި މިދިޔަ ހޮނިހިރު ދުވަހު މި ގަތުލުޢާންމު ހިންގައި ގިނަ ޢަދަދެއްގެ ބަޔަކު މަރާލާފައިވާއިރު، ބައެއް މީހުން ވަނީ ރަހީނުވެސް ކޮށްފައެވެ. އޭގެ ތެރޭގައި ކުޑަކުދިންނާއި އުމުރުން ދުވަސްވީ މީހުންވެސް ހިމެނޭ ކަމަށް ނޫސްތަކުން ބުނެއެވެ.\nނޫސްތަކުން ބުނެފައިވާގޮތުގައި، އެފްރިކާ ސަރަޙައްދުގެ ޖަންގަލިތަކުގެ ތެރޭގައި އުޅޭ "ޑޯޒޯ" ނަމަކަށްކިޔާ ޖަމާޢަތަކުން މި ގަތުލުޢާންމު ހިންގާފައިވަނީ، މާލީގައި ހަމަނުޖެހުން ހިންގާތާ ގިނަ ދުވަސްތަކެއް ވެފައި ވަނިކޮށެވެ. އެގޮތުން މާލީގައި އެ ޖަމާޢަތަށް ތާއީދުކުރާ ބަޔަކުވެސް އުޅެމުންދާއިރު، އެފަރާތްތަކާއި އެނޫން މީހުނާއި މެދު މީގެ ކުރިން ކުރިމަތިލުންތައް ހިނގާފައިވެއެވެ.\nމިދިޔަ ހޮނިހިރު ދުވަހު "ޑޯޒޯ" ޖަމާޢަތުގެ ޝިކާރަވެރިންގެ ބަޔަކު މާލީގެ ޢާންމުންނަށް މި ހަލަމާ އަމާޒުކުރިގޮތް ހާމަކޮށް މަންޒަރު ދުށް ފަރާތަކުން ނޫސްތަކުގައި ބުނެފައިވަނީ، އެމީހުން އަވަށަށް އަރައިގަތީ އަވަށް ވަށާލުމަށްފަހު ކަމަށެވެ. އަދި އެއަށްފަހު އެ ޖަމާއަތަށް ތާއީދުކުރާ ފަރާތްތައް ޢާންމުންގެ ތެރެއިން ވަކި ކުރުމަށްފަހު، ބާކީ ތިބި މީހުންގެ ތެރެއިން ގިނަ ބަޔަކު ގަތުލުކޮށް މަރާލީ ކަމަށް އޭނާ ވަނީ ބުނެފައެވެ.\nމިފަދަ ގަތުލުޢާންމެއް މީގެ ކުރިން ހިނގާފައިވަނީ އިންޑޮނޭޝިއާގައެވެ. އެ މަންޒަރު ފެންނަ ބައެއް ވީޑިއޯތައް މީސްމީޑިއާގައި ދައުރުވެފައިވާއިރު، ވީޑިއޯތަކުން ފެންނަނީ ބޮޑެތި ވަޅިއާއި ތޫނު ހަތިޔާރު ބޭނުންކޮށްގެން ރަހުމުކުޑަ ބަޔަކު، ކުޑަކުދިންނާއި އުމުރުން ދުވަސްވީ މީހުނަށްވެސް ބެލުމެއް ނެތި ޢާންމުންނަށް ޙަމަލާދީ މަރަމުންދިޔަ މަންޒަރެވެ.\nމެލޭރިއާއަށް މަގުފަހި ކުރާ އާވައްތަރެއްގެ މަދިރިއެއްގެ ނުރައްކާ ބޮޑުވަނީ\nއެފްރިކާގެ ޤައުމުތަކުންވެސް ފްރާންސްގެ ހައްދުފަހަނައެޅި އަމަލުތައް ކުށްވެރިކޮށްފި\nޖޫން 25, 2018 19:35\nއެކަމުވެސް މައްސަލައެއް ނެތެއްނު ތިޔައިން އެއްވެސް ބަޔަކަށް ޓެރަރިސްޓުންގެ ލަގަބެއް ނުދެއެއްނު އެއްވެސް ބޮޑު ޤައުމަކުން. އައިއެސް އެކަންޔެއްނު ޓެރަރިސްޓުންނަކީ....\nޖޫން 26, 2018 01:34\nތާނަ އަކުރުގައި އޮންނަ "ޏ" އާއި "ޔ" އޮޅޭތީ ހިތާމަހުރި.\nޖޫން 26, 2018 12:06\nތިޔަބުނާ ޤަތުލުޢާންމު އެކަނިތޯ ދުނިޔޭގައި ހިނގަނީ؟ ކޮބައިތޯ ކުށެއްނެތް މުސްލިމުން\nކަތިލާ މަރާ އަންދާ އިއްފަތް ފޭރެމުންދާއިރު އެކަން ޤަތުލުޢާންމަކަށް ނުވަނީތޯ؟\nތީ އަދި ކުޑަކަމެއް. ދުނިޔެ ނިމުމާ ވަރަށް ވަރަށް ގާތްވެއްޖެއެވެ.\nއަންނަ ހުކުރުދުވަސްވެސް ޤިޔާމަތްނުވާނޭ ބުނަން ދަތިވާހާ ކަންކަން


ކަރަންޓު ބިލަށް އެއް އަދަދަކުން ފައިސާ ދެއްކޭ ޕްލޭނެއް\nއާމިނަތު ޝަމާ އަބްދުﷲ 16 ފެބްރުއަރީ 2021\nކަރަންޓު ބިލަށް އެއް އަދަދަކުން ފައިސާ ދެއްކޭ ޕްލޭނެއް ތައާރަފުކޮށްފިއެވެ.\nމި ޕްލޭން އަކީ ހަމައެކަނި ގޭބިސީތަކަށް ބައިވެރިވެވޭ ގޮތަށް ތައާރަފުކުރި ޕްލޭނެކެވެ. "އީކުއަލް ޕޭމަންޓު ޕްލޭން" ގެ ނަމުގައި ތައާރަފުކުރި މި ޕްލޭން އިން ކޮންމެ މަހަކުވެސް އެއް އަދަދަކުން ފައިސާ ދެއްކޭނެ ގޮތް ހެދޭނެއެވެ.\nސްޓެލްކޯގެ މެނޭޖިން ޑިރެކްޓަރު ހަސަން މުގުނީ ވިދާޅުވީ މިފަދަ ޕްލޭނެއް ކަސްޓަމަރުން ބޭނުންވާކަން އެކުންފުންޏަށް ފާހަގަކުރެވިފައިވާ ކަމަށެވެ. މިއީ ދުނިޔޭގެ އެހެން ގައުމުތަކުގައިވެސް ބޭނުން ކުރާ ޕްލޭނެއްކަން ވެސް ފާހަގަކުރެއްވިއެވެ.\nމި ޕްލޭނުގައި ބައިވެރިވުމުގެ ފުރުސަތު ގޭގެ ވެރިފަރާތާއި ވެރިފަރާތުގެ އިއުތިރާޒެއް ނެތް ނަމަ ކުއްޔަށް ހިފައިގެން އުޅޭ ފަރާތްތަކަށް ސްޓެލްކޯ އިން ހުޅުވާލާފައިވާއިރު އެ ހިދުމަތް ލިބިގެން ދާނީ ކަސްޓަމަރާއި ސްޓެލްކޯއާ ދެމެދު ހަދާ އެއްބަސްވުމެއްގެ ދަށުންނެވެ.\nފޯމު ހުށަހަޅާއިރު ހުރިހާ މަހެއްގެ ބިލުތަކަށް ފައިސާ ދައްކާފައި ހުންނަން ވާނެއެވެ. މަހުން މަހަށް ދައްކާ ފައިސާ ކަނޑައެޅުމަށް ދެ ގޮތަށް ނިންމާފައިވެއެވެ. އެއް ގޮތަކީ ވޭތުވެދިޔަ އެއް އަހަރު ދުވަހު ކަރަންޓު ބޭނުން ކޮށްފައި އޮތް ގޮތް ބެލުމެވެ. އަލަށް ބޭނުން ކުރާ ކަރަންޓެއް ނަމަ ބަލާނީ އެތަނެއްގެ ކުޑަ ބޮޑު މިނަށެވެ.\nމި ޕްލޭނުގައި ބައިވެރިވުމަށްފަހު އެއްބަސްވުން އުވާލުމުގެ އިހްތިޔާރުވެސް ކަސްޓަމަރުންނަށް ލިބިގެންވެއެވެ.\nއަރުޝީފަށް ނެގީ 16/02/2021 18:33\nއެންމެފަހުން އަޕްޑޭޓްކުރީ 16/02/2021 18:33\n164 މީހުން ބަލިން ފަސޭހަ، އަލަށް ޕޮޒިޓިވްވީ 133 މީހުން\nސައިފް އަޒްހަރު 26 މިނެޓު ކުރިން\nޒަވާޖީ ޙަޔާތުގަ ބޭވަފާތެރިވެ ޚިޔާނާތްތެރިވުމުން އެ އުވައިލެވެނީ ﷲ ގެ ނަންފުޅުގައިވީ އަހުދެއް! ބައްލަވައިވޮޑިގެންވާނެ! ހިތިރަހަވެސް ލާނެ!\nއަބްދުއްލަތީފް 59 މިނެޓު ކުރިން\nތިންވަނަ ފޭސް ފުރިހަމަކޮށްފައި ނުވާތީ ޗައިނާ ވެކްސިން ލަންކާގައި ބޭނުންކުރުން މަޑުޖައްސާލައިފި\nހާޝުގްޖީ މަރާލަން އެންގީ ސައުދީ ވަލީ އަހުދު: އިންޓެލިޖެންސް ރިޕޯޓު


ރީކޯ މޫސަ ނަޝީދަށް: ވެރިކަން ހޯދަން ނަގޫ ގޮށްޖެއްސިއިރު މައުމޫން އޮޅުވާލި ވޯޓެއް ނެތް، ބޮޑުވަޒީރުކަން ހޯދަންވީމަ މައުމޫން ވެރުގެ ނުބައި މީހެއް ނެތް؟ – adduLIVE\nމައުމޫނާ ދޭތެރޭ ނަޝީދު އަމަލުކުރައްވާ ގޮތް ރީކޯ މޫސައަށް ކަމަކު ނުދޭ\nAug 25, 2020, 15:30 އަހުމަދު ނަސޫހް\nމޫސާ މަނިކު ޕީޕީއެމް ޖަލްސާއެއްގައި: ފޮޓޯ - މިހާރު\nރައީސް ނަޝީދު، ރައީސް މައުމޫނާ ދޭތެރޭ އަމަލުކުރައްވާ ގޮތަށް ކުރީގެ އެމްޑީޕީގެ ޗެއާޕާސަން އަދި ރައްޔިތުންގެ މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކު ފާޑުކިޔައިފިއެވެ.\nރީކޯ މޫސަ ވަނީ، ވެރިކަމުގެ ގޮށް ޖަހަން މައުމޫން 30 އަހަރު ކުރި އަނިޔާއާ އޮޅުވާލި ވޯޓު ހަނދާން ނައްތާލުމަށް ފަހު ބޮޑުވަޒީރު ކަން ހޯދަން ވުމުން އެކަންތައް ގޯސްވުމުން ރައީސް ނަޝީދުގެ ނިޔަތާ މެދު ސުވާލު އުފައްދާފައެވެ.\n"ވެރިކަން ހޯދަން ނަގޫގޮށްޖެހިއިރު ރ މައުމޫން 30 އަހަރު ވޯޓެއްވެސް ނުއޮޅުވާ؟ އަނިޔާއެއްވެސް ނުކުރޭ؟ ބޮޑުވަޒީރުކަން ހޯދަންވީމަ އަނެއްކާވެސް މައުމޫން ވަރުގެ ގޯސް މީހަކު ނެތް؟" ރީކޯ މޫސަ ކުރި ޓުވީޓެއްގައި ނަޝީދަށް ފާޑުކިޔުން އަމާޒުކޮށް ސުވާލު އުފައްދާފައިވެއެވެ.\nއަދި ރައީސް ނަޝީދު ބޭނުންވީމަ މުޅި އެމްޑީޕީވީ ރައީސް ނަޝީދާއެކު މައުމޫނާ ދެކޮޅުވާންތޯ ވެސް މޫސަ ވަނީ ސުވާލު އުފައްދާފައެވެ.\nދެ ރައީސުންގެ ދެމެދުގައި އޮތް ދުވަސްވީ ވާދަވެރިކަން، ރިޔާސީ އިންތިޚާބުގައި ރައީސް ޔާމީން ބަލިކުރައްވަން ހެއްދެވި އިއްތިހާދާއެކު ވަނީ މަޑު ޖައްސާލާފައެވެ. ދޭތެރެ ދޭތެރެއިން ނަޝީދު، މައުމޫނަށް ނުރަސްމީ ބަހުގެ ހަމަލާ ފޮނުއްވި ނަމަވެސް މިފަހަރު ފާޅުގައި މައުމޫން ވޯޓުން ވައްކަން ކުރި ކަމަށް ވިދާޅުވީ ބަރުލަމާނީ ނިޒާމަށް ވުރެ ރާއްޖެއަށް ކަމުދަނީ ރިޔާސީ ނިޒާމު ކަމަށް ދެންނެވުމުންނެވެ.\nރައީސް ނަޝީދު ވަނީ މައުމޫންގެ 30 އަހަރު ދުވަހުގެ ވެރިކަމުގައި ވޯޓު އޮޅުވާނުލަނީ ހަމައެކަނި 2008 ވަނަ އަހަރު ބޭއްވި ރިޔާސީ އިންތިޚާބުގައި ކަމަށާއި އެ އިންތިޚާބުން އެމަނިކުފާނު ވީ ބަލި ކަމަށް ވިދާޅުވެފައެވެ.


ތިނަދޫ މާހުއްޓާ ސަރަޙައްދުގައި އޮންނަ ކުޅީގައި ނޭޗަރ ޕާރކެއް ތަރައްޤީ ކުރުމުގެ މަސައްކަތް ޑިޒައިން އެންޑް ބިލްޑް އުޞޫލުން ތަރައްޤީ ކޮށްދޭނެ ފަރާތެއް ހޯދުން.\nތިނަދޫ މާހުއްޓާ ސަރަޙައްދުގައި އޮންނަ ކުޅިއާއި ގުޅިފައިވާ ބިން ހިމެނޭ ގޮތަށް އެ ސަރަޙައްދުގައި ނޭޗަރ ޕާރކެއް ތަރައްޤީ ކުރުމުގެ މަސައްކަތް ޑިޒައިން އެންޑް ބިލްޑް އުޞޫލުން ތަރައްޤީ ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިކަމަށް ޝައުޤުވެރިވެ ވަޑައިގަންނަވާ ފަރާތްތަކަށް މަޢްލޫމާތު ސާފުކޮށްދިނުމާއި އަނދާސީ ޙިސާބު ހުށަހެޅުމުގެ ފުރުޞަތު ތިރީގައި މިދަންނަވާ ތާވަލާއި އެއްގޮތަށް އޮންނާނެއެވެ. އަދި ދަންނަވަމެވެ. މަޢްލޫމާތު ސާފުކުރުމަށް ވަޑައިނުގަންނަވާ ފަރާތްތަކުގެ އަންދާސީ ޙިސާބު އަދި މަޢްލޫމާތު ފުރިހަމަ ނުވާ އަންދާސީ ޙިސާބުތައް ބާޠިލު ކުރެވޭނެ ވާހަކަ ދެންނެވީމެވެ.\nގދ.ތިނަދޫ ކައުންސިލްގެ އިދާރާ\nއަންދާސީ ޙިސާބު ހުށަހެޅުން


Kaarisaathakugai gulhigen masakai kuran MACL aai Disaster management center in soi koffi | Mihaaru\nއެމްއޭސީއެލްގެ އެމްޑީ އާދިލް (ވ) އަދި ޑިފެންސް މިނިސްޓްރީގެ ސްޓޭޓް މިނިސްޓަރު ޒުހައިރު މިއަދުގެ ރަސްމިއްޔާތުގައި.-- ފޮޓޯ: މިހާރު\nކާރިސާގެ ހާލަތުގައި ގުޅިގެން މަސައްކަތްކުރަން އެމްއޭސީއެލް އާއި ޑިޒާސްޓާ އިން ސޮއިކޮށްފި\n02 މެއި 2018 - 19:17\nކާރިސާގެ ހާލަތްތަކުގައި ގުޅިގެން މަސައްކަތް ކުރުމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އާއި ނެޝަނަލް ޑިޒާސްޓާ މެނޭޖްމަންޓް ސެންޓަރުން މިއަދު އެއްބަސްވުމެއްގައި ސޮއިކޮށްފި އެވެ.\nމި އެއްބަސްވުމުގައި ސޮއިކުރީ އެއާޕޯޓުގައި މިއަދު ބޭއްވި ރަސްމިއްޔާތެއްގަ އެވެ. އެ ރަސްމިއްޔާތުގައި އެމްއޭސީއެލްގެ ފަރާތުން މެނޭޖިން ޑިރެކްޓަރު އާދިލް މޫސާ ސޮއި ކުރެއްވި އިރު، ޑިޒާސްޓާ މެނޭޖްމަންޓް ސެންޓަރުގެ ފަރާތުން ސޮއިކުރެއްވީ ޑިފެންސް މިނިސްޓްރީގެ ސްޓޭޓް މިނިސްޓަރު މުހައްމަދު ޒުހައިރެވެ.\nސޮއި ކުރެއްވުމަށް ފަހު އާދިލް ވިދާޅުވީ، ކާރިސާތަކުން އެއާޕޯޓަަށް ލިބިދާނެ ގެއްލުންތައް ކުޑަކުރުމާއި، އޭވިއޭޝަން ދާއިރާގައި ކުރިމަތިވާ ކާރިސާތަކަށް މީހުން ހޭލުންތެރި ކުރުވުން ފަދަ މަސައްކަތްތައް މި އެއްބަަސްވުމުގެ ދަށުން ދެ ފަރާތުން ގުޅިގެން ކުރިއަށް ގެންދާނެ ކަމަށެވެ.\n"މި އެއްބަސްވުމަަކީ އަޅުގަނޑުމެން ދެ ފަރާތުން، ކަމެއް ދިމާވެއްޖެ ނަމަ ކަންތައްތައް ކުރާނެ ގޮތާއި އަދި ދެ ފަރާތުން ބޭނުންވާ ސަޕޯޓްތައް އަޅުގަނޑުމެން ފޯރުކޮށްދީ، ގުޅުންބަދަހި ކުރުމުގެ ގޮތުން ކުރެވުނު ކަމެއް،" އާދިލް ވިދާޅުވި އެވެ.\nއެމްއޭސީއެލް އާއި ޑިޒާސްޓަ މެނޭޖްމަންޓް ސެންޓަރުގެ ބައެއް ބޭފުޅުން ގުރޫޕް ފޮޓޯއެއް ނަގަަނީ.-- ފޮޓޯ: މިހާރު\nޑިޒާސްޓާ އިން ބުނީ މިއަދު ސޮއިކުރީ ދެ އަހަރު ދުވަހުގެ އެއްބަސްވުމެއްގައި ކަމަށެވެ. އަދި މި އެއްބަސްވުމުގެ ދަށުން، ކާރިސާތަަކުން ސަލާމަތްވުމާ ގުޅޭ ޚާއްސަ ވޯކްޝޮޕްތަކާއި ޓްރެއިނިން ޕްރޮގްރާމްތައް އެމްއޭސީއެލްއާ ގުޅިގެން ހިންގާނެ ކަމަށް ވެސް ވަނީ ބުނެފަ އެވެ.\nއެއްބަސްވުގެ ކުރިން ވެސް އެއާޕޯޓުގެ ކަންކަމުގައި ޑިޒާސްޓާއިން ހަރަކާތްތެރިވެ އެވެ. ޑިޒާސްޓާ އިން ބުނީ ކުރިން ދެ ފަރާތުން ގުޅިގެން މަސައްކަތް ކުރި ނަމަވެސް، މިފަދަ އެއްބަސްވުމެއް އެކުލަވާލެވިފައި ނެތް ކަމަށެވެ.\nއިތުރު ލިޔުންތައް އެމްއޭސީއެލް އާދިލް މޫސާ ޑިޒާސްޓަ މެނެޖްމެންޓް ސެންޓަރު


Dengue dhahve chikkungunya jehunu meehun ge adhadhu mahchah | Mihaaru\nޑެންގީ އަދި ފަތުރާ އީޑީސް މަދިރިއެއް: މިދިޔަ ހަފްތާ 170 މީހަކަށް ޗިކުންގުންޔާ ޖެހިގެން ރިޕޯޓްކުރި\nޑެންގީ ދަށްވެ ޗިކުންގުންޔާ ޖެހުނު މީހުންގެ އަދަދު މައްޗަށް\n17 އެޕްރީލް 2019 - 13:55 1 comment\nމަދިރީގެ ޒަރިއްޔާއިން ފެތުރޭ ބަލިތަކާ ބެހޭ ގޮތުން ހޭލުންތެރިކުރަން އެޗްޕީއޭ އިން މި މަހު ފެށި ކެމްޕެއިންގައި ކޮންމެ ހަފުތާއެއްގެ އަންގާރަ ދުވަހު އަންނަނީ މި ދެ ބަލި ފެތުރޭ މިންވަރުގެ ތަފާސްހިސާބުތައް އާންމުކުރަމުންނެވެ.\nއިއްޔެ އާންމުކުރި ހިސާބުތަކުން ދައްކަނީ މި މަހުގެ މިހާތަނަށް 219 މީހަކަށް ޗިކުންގުންޔާ ޖެހުނު ކަމަށެވެ. ޑެންގީ ޖެހިގެން ރިޕޯޓުކޮށްފައި ވަނީ 154 މީހުންނެވެ.\nމިދިޔަ ހަފްތާގައި ޗިކުންގުންޔާ ޖެހިފައިވާ މީހުންގެ އަދަދު -- ފޮޓޯ: އެޗްޕީއޭ\nމި އަހަރުގެ އެހެން މަސްތަކުގައި ޗިކުންގުންޔާއަށް ވުރެ ގިނައީ ޑެންގީ އެވެ.\nޗިކުންގުންޔާ އާއި ޑެންގީ ފެތުރެން މެދުވެރިވަނީ އީޑީސް މަދިރި އެވެ. ބަލި ޖެހިފައިވާ މީހެއްގެ ގައިގައި އީޑީސް މަދިރި ހެފުމަށް ފަހު، އެހެން މީހެއްގެ ގައިގައި ހެފުމުން އޭނާގެ ގަޔަށް އެ ވަރިއަސް ދެ އެވެ.\nޗިކުންގުންޔާގެ އަލާމާތްތައް ފެންނަން ތިން ދުވަހާއި ހަތް ދުވަހުގެ މުއްދަތެއް ނަގަ އެވެ. މި ބައްޔަށް އެއްވެސް ފަރުވާއެއް ނެތެވެ. އަދި ސަލާމަތްވާން ވެކްސިނެއް ވެސް އަދި ނުހެދެ އެވެ.\nއެޗުޕީއޭ އިން އިލްތިމާސްކުރަނީ މި ބަލި ޖެހުމުން ގިނައިން ދިޔާއެއްޗެހި ބޮއި، ހަށިގަނޑަށް ފައިދާ ހުރި ކާއެއްޗެހި ކައިގެން، އަރާމުކުރާށެވެ. އަދި ތަދުވުން ކަނޑުވަން ޕެނަޑޯލް އާއި ޕެރަސެޓަމޯލް ފިޔަވާ އެހެން އެއްވެސް ބޭހެއް ބޭނުން ނުކުރަން ވެސް އެދެ އެވެ.\nޑެންގީ އަދި ޗިކުންގުންޔާ ކޮންޓްރޯލުކުރުމުގައި ހުރިހާ ފަރުދުންގެ އެއްބާރުލުން ވަރަށް މުހިންމު.\nއިތުރު މަޢުލޫމާތު އެކި ބަސްބަހުން: https://t.co/y3hZD7XeSQ#Chikungunya#Dengue#Prevention #WindowScreens #Repellants #Aedes #April2019 @MoH_mv @MaleCitymv pic.twitter.com/GcXT0aXAhS\n— HPA Maldives (@HPA_MV) April 13, 2019\nއެޗްޕީއޭ އިން ކުރި ޓްވީޓެއް\nޗިކުންގުންޔާއާ ގުޅޭ ގޮތުން އެޗްޕީއޭ އިން އާންމުކޮށްފައިވާ މައުލޫމާތު\nމަދިރި މަދުކުރަން ކުރެވިދާނެ ކަންކަން އެބަ ހުއްޓެވެ. އެޗުޕީއޭ އިން ދެކޭ ގޮތުގައި މަދިރި މަދުކުރެވޭނީ އާންމުންގެ ވެސް އެހީތެރިކަމާ އެކުގަ އެވެ.\nމަދިރިން ސަލާމާތްވާން ކުރެވޭނެ ކަންތައް\n• ފެން ހަރުލާފައި ހުންނަ ތަންތަން ނައްތާލުން\n• ވީހާވެސް ބޮޑަށް ހަށިގަނޑު ނިވާވާނެ ގޮތަށް ފޭރާން ލުން (ގަޔަށް ދޫ އަދި އަލި ކުލައިގެ ފޭރާމަށް އިސްކަން ދިނުން މުހިއްމު)\n• ކުޑަ ދޮރު ފަދަ ތަންތަނުގައި މަދިރި ދާ ޖެހުން\n• މަދިރި އެންމެ ހަރަކާތްތެރިވާ ވަގުތުތަކުގައި (ފަތިސް އަދި އިރުއޮއްސޭ ގަޑި) ގޭގެ ކުޑަދޮރާއި ދޮތުރަައް ލެއްޕުން\n• މަދިރި ލޯޝަން ބޭނުންކުރުން\nމަދިރި ނައްތާލަން ކުރެވޭނެ ކަންތައް -- ފޮޓޯ: އެޗްޕީއޭ\nއިތުރު ލިޔުންތައް ހޭލުންތެރިކުރުން ޑެންގީ މަދިރި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


Italy aa evvarukoh Portugal semi ah | Mihaaru\nއިޓަލީގެ ވެރާޓީ (ކ) އަތުން ޕޯޗުގަލްގެ ބެނާޑޯ ސިލްވާ ބޯޅަ ހޯދަން މަސައްކަތްކުރަނީ.-- ފޮޓޯ: އޭއެފްޕީ\n18 ނޮވެމްބަރ 2018 - 10:18\nއަންނަ އަހަރު އޮންނަ ނޭޝަންސް ލީގުގެ ސެމީ ފައިނަލުގައި ކުޅޭނީ ފުރަތަމަ ކެޓަގަރީގެ ހަތަރު ގްރޫޕުގެ އެއް ވަނަ ޓީމެވެ. މިހާރު އޮތްގޮތުން ޕޯޗުގަލްގެ އިތުރުން ސެމީގައި ދެން ފެނުމުގެ ފުރުސަތު ބޮޑީ ގްރޫޕް އެކަކުން ނެދަލެންޑްސް ނުވަތަ ފްރާންސް، ދެ ވަނަ ގްރޫޕުން ސްވިޒަލެންޑް ނުވަތަ ބެލްޖިއަމް އަދި ގްރޫޕް ހަތަރަކުން ކްރޮއޭޝިއާ ނުވަތަ އިންގްލެންޑް އެވެ. މި ގްރޫޕުން ސްޕެއިނަށް ވެސް ހަނި ފުރުސަތެއް އެބައޮތެވެ.\nބާކީ އެއް މެޗު ނުކުޅެ އޮއްވާ ޕޯޗުގަލް ސެމީގެ ޖާގަ ކަށަވަރުކުރީ ރޭ އިޓަލީ އަށް މޮޅުނުވެވުމުންނެވެ. މި ގްރޫޕްގެ އެއް ވަނައިގައި ޕޯޗުގަލް އޮތީ ތިން މެޗުން ހަތް ޕޮއިންޓާ އެކު އެވެ. ދެ ވަނައިގައި އޮތް އިޓަލީގެ ހުރިހާ މެޗެއް ހަމަވިއިރު ހަތަރު މެޗުން އެ ޓީމަށް ލިބުނީ ފަސް ޕޮއިންޓެވެ. ގްރޫޕްގެ ފުލުގައި އޮތް ޕޮލެންޑަށް ތިން މެޗުން ލިބުނީ އެއް ޕޮއިންޓެވެ. ފަހު މެޗުގައި އަންގާރަ ދުވަހު ޕޯޗުގަލް ނުކުންނާނީ ދެ ވަަނަ ކެޓަގަރީ އަށް ރެލިގޭޓްވެފައިވާ ޕޮލެންޑާ ދެކޮޅަށެވެ.\nރޭގެ މެޗުން މޮޅުވުން މަޖުބޫރުވެފައިވާތީ އިޓަލީން ވަނީ ފުރަތަމަ މިނިޓުން ފެށިގެން އެޓޭކަށް ވިސްނައިގެން ކުޅެފަ އެވެ. ފުރަތަމަ ހާފުގައި އިޓަލީގެ ލޮރެންޒޯ އިންސީނިއޭ އާއި ސީރޯ އިމޯބިލޭ ވަނީ ނުރައްކާތެރި ހަމަލާތަކެއް ފޮނުވާލައިފަ އެވެ. ޕޯޗުގަލްގެ ވިލިއަމް ކަވާލިއޯ އާއި ޔާއޯ މާރިއޯ އަށް ވަނީ ދެ ވަނަ ހާފުގައި ރަނގަޅު ފުރުސަތުތަކެއް ލިބި ބޭކާރުވެފަ އެވެ.\nމި ފަހަރުގެ ވޯލްޑް ކަޕަށް ފަހު ޕޯޗުގަލްގެ ތަރި ކްރިސްޓިއާނޯ ރޮނާލްޑޯ އަށް އެ ޓީމުން ފުރުސަތު ނުލިބެ އެވެ. ދެ ފަހަރެއްގެ މަތިން ޓީމުން ބާކީކުރީ ރޮނާލްޑޯ އެގޮތަށް ބޭނުންވާތީ ކަމަށް ޕޯޗުގަލްގެ ކޯޗު ފެނާންޑޯ ސަންޓޯސް ވަނީ މީގެ ކުރިން ބުނެފަ އެވެ.\nރޭގެ މެޗަށް ފަހު ސަންޓޯސް ބުނީ ނޭޝަންސް ލީގުގެ ފައިނަލް ބުރަށް ދެވުމުން ވަަރަށް ހިތްހަމަ ޖެހޭ ކަމަށެވެ. އަދި ކުރިއަށް އޮތްތަނުގައި ޓީމުން ރޮނާލްޑޯ ފެންނާނެ ކަމަށް އޭނާ ވަނީ ބުނެފަ އެވެ.\n"ރޮނާލްޑޯގެ ހިއްސާ މި ޓީމަށް މުހިއްމު. އޭނާ އަކީ މި ޓީމުގެ ކުޅުންތެރިއެއް. އޭނާ އަދި މި ޓީމުން ފެންނާނެ،" ސަންޓޯސް ބުންޏެވެ.\nއިޓަލީގެ ކޯޗު ރޮބާޓޯ މަންޗިނީ ބުނީ މި މެޗުގައި އޭނާގެ ޓީމުން ދެއްކި ކުޅުމާ މެދު ކުރެވޭނެ އެއްވެސް ޝަކުވާއެއް ނެތް ކަމަށާއި ހަމައެކަނި މައްސަލައަކީ ގޯލެއް ނުޖެހުން ކަމަށެވެ. އަދި އޭނާ ޓީމާ ހަވާލުވެގެން މިހާތަނަށް ކުރެވުނު މަސައްކަތަށް ބަލާއިރު ޓީމު އޮތީ ރަނގަޅު މިސްރާބެއްގައި ކަމަށް ގަބޫލުކުރާ ކަމަށް ބުންޏެވެ.\nރޭގެ މެޗަކީ އިޓަލީގެ ޑިފެންޑަރު ޖިއޮޖިއޯ ކިއެލީނީ ގައުމީ ޓީމަށް ކުޅެދިން 100 ވަނަ މެޗެވެ.


Microsoft ge startup eh Supplymv ah\nސަޕްލައި އެމްވީއަށް މައިކްރޯސޮފްޓުގެ ސްޓާޓްއަޕެއް\nފަަށައި ގަންނަ ވިޔަފާރިތަކަށް ދުނިޔޭގެ މަޝްހޫރު ސޮފްޓެވެއާ ކުންފުނި "މައިކްރޯ ސޮފްޓް" އިން ދޭ "ސްޓާޓް އަޕް" ޕްރޮގްރާމަކަށް ރާއްޖޭގެ ސަޕްލައި އެމްވީ ހޮވިއްޖެ އެވެ.\nދިވެހި ކުންފުންޏެއް ކަމަށްވާ "ބީ ޓް ބީ" ކުންފުނިން ހިންގާ ސަޕްލައި އެމްވީ އިން ބުނީ "މައިކްރޮސޮފްޓް ފޯ ސްޓާޓަޕްސް" ގެ ސަބަބުން އެ ކުންފުނީގެ މަސައްކަތް ފުޅާ ކުރަން އިތުރު ހިތްވަރަށް ވެގެން ދާނެ އެވެ.\nއެ ކުންފުނިން ބުނީ ސަޕްލައިއެމްވީ އިން ރާވާފައިވާ އިވެންޓުތަކުގައި މައިކްރޮސޮފްޓުގެ ޓެކްނޮލޮޖީތަކާއި ޕްރޮޑަކްޓްތައް ބޭނުން ކުރާނެ ކަމަށެވެ. އަދި މިހާރު ދެމުންދާ ހިދުމަތްތައް ވެސް ކުރިއަށް ވުރެ ފެންވަރު ރަނގަޅުކޮށް ފަސޭހަ އަދި ސެކިއުރިޓީއާއެކު ދެވޭނެ އެވެ.\nބީ ޓް ބީ މޯލްޑިވްސްގެ މެނޭޖިން ޑިރެކްޓަރު ރާއިދު ޝާޒް ވަލީދު ވިދާޅުވި ގޮތުގައި އެ ކުންފުނީގެ ހިދުމަތްތައް ބޭނުން ކުރަމުން އަންނަ ދިވެހި ކުންފުނިތަކާއި އިރުމަތީ އޭޝިއާގެ ކުންފުނިތަކަށް މިހާރު ދެމުން ގެންދާ ހިދުމަތްތައް ވެސް އިތުރަށް ފުޅާ ކުރާނެ އެވެ.\n"މައިކްރޮސޮފްޓް ފޯ ސްޓާޓަޕްސް ޕްރޮގްރާމަށް މުޅި ދުނިޔެ އިން ވެސް ހޮވުނު މަދު ކުންފުނި ތަކުގެ ލިސްޓުގައި އަޅުގަނޑުމެން ހޮވުނު ކަމަކީ ލިބުނު ވަރަށް ބޮޑު ޝަރަފެއް. މި ފުރުސަތުގެ ބޭނުން އަޅުގަނޑުމެން އެންމެ ފުރިހަމަ ހިފާނަން،" އޭނާ ވިދާޅުވި އެވެ.


UTF ebbasvumuge aslu hoadhan hushahalhaifi\nޔޫޓީއެފް އެއްބަސްވުމުގެ އަސްލު ހޯދަން ހުށަހަޅައިފި\nޔޫޓީއެފް އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން\nއިންޑިއާ ސަރުކާރާއެކު މިދިޔަ ފެބްރުއަރީ މަހު ހެދި އުތުުރު ތިލަފަޅު (ޔޫޓީއެފް) ގެ އެއްބަސްވުމުގެ އަސްލު ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އާ ހިއްސާކުރަން އެ ކޮމިޓީގެ މެމްބަރު އަދި މަޑުއްވަރީ ދާއިރާގެ މެމްބަރު އާދަމް ޝަރީފް ހުށަހަޅުއްވައިފި އެވެ.\nއާދަމް ޝަރީފް މަޖިލީހުގެ ރައީސް މުހައްމަދު ނަޝީދަށް އެޑްރެސް ކުރައްވައި އިއްޔެ ފޮނުއްވި ސިޓީއެއްގައި ވިދާޅުވީ އިންޑިއާ ސަރުކާރާއެކު މި ސަރުކާރުން ހަދަމުންދާ އެއްބަސްވުންތަކުގެ ސަބަބުން ރާއްޖޭގެ ގައުމީ ސަލާމަތަށް ނުރައްކާވެ އަދި ސިޔާދަތަށް ގެއްލުންވާކަމަށް އެތައް ބަޔަކު މިހާރު ވެސް ތުހުމަތު ކުރަމުންދާ ކަމަށެވެ.\nހަމަ އެހެންމެ ރާއްޖެއާއި އިންޑިއާއަކީ ޒަމާނުއްސުރެ ވެސް ވަރަށް ގާތް ރަހުމަތްތެރި ގައުމަކަށް ވެފައި ދެ ގައުމުގެ ރައްޔިތުންނާއި އިންޑިއާ ކަނޑުގެ ރައްކާތެރިކަން ވެސް ގެއްލިގެން ހިނގައިދާނެ ކަަމެއް ކަމަށާއި އެއާއެކު ދުނިޔޭގެ އެހެން ނުފޫޒުތައް ވެސް އިންޑިއާ ކަނޑުގެ ސަލާމަތާއި ރައްކާތެރިކަމުގެ ތެރެއަށް ވަދެގެން ހިނގައިދާނެ ކަމަށެވެ.\nއެހެންކަމުން ގައުމީ ސަލާމަތަށް ނުރައްކާވާ ކަންކަން ނެތް ކަން ކަށަވަރުކުރުމުގެ ގޮތުން އިންޑިއާއާއެކު ސޮއިކުރި ޔޫޓީއެފްގެ އެއްބަސްވުމާއި ހައިޑްރޮގްރޮފީ އަދި ޑޯނިއާ މަތިންދާބޯޓުގެ އެއްބަސްވުމުގެ އަސްލު މަޖިލީހުގެ 241 ކޮމިޓީއާ ހިއްސާކުުރުމަށް އާދަމް ޝަރީފް ފޮނުއްވި ސިޓީގައި އެދިވަޑައިގެންފައި ވެއެވެ.\nޔޫޓީއެފްގެ އެއްބަސްވުުމުގެ ދަށުން ސިފައިންގެ ކޯސްޓްގާޑް ބަނދަރަކާއި ޑޮކްޔާޑެއް އިންޑިއާއިން ތަރައްގީ ކުރާނެ އެވެ. އެތަން އިންޑިއާއިން ތަރައްގީކުރި ނަމަވެސް އެ ތަނުގައި އިންޑިއާ ސިފައިން ނުތިބޭނެކަމަށް ދިވެހި ސަރުކާރުން ބުނެއެވެ. ނަމަވެސް އިދިކޮޅުން ބުނާގޮތުގައި ޓެކްނީޝަނުން ފަދަ އެކި ނަންނަމުގައި އެ ތަނުގައި އިންޑިއާ ސިފައިން ގާއިމުވެގެން ތިބޭނެ އެވެ.\nޔޫޓީއެފްގެ އެއްބަސްވުން ހާމަކުރަން އިދިކޮޅުން މީގެ ކުރިން ވެސް ގޮވާލައިފައި ވެއެވެ. ނަމަވެސް ނަމަވެސް ކުރީގެ ސަރުކާރުތަކުންވެސް އެފަދަ ބައެއް މުހިއްމު އެއްބަސްވުންތައް ހާމަކޮށްފައި ނުވާ ކަމަށް ވިދާޅުވެ އެއްބަސްވުން ސިއްރުކުރުން ރައީސް އިބްރާހިމް މުހައްމަދު ސޯލިހު ވަނީ ދިފާއުކުރައްވައިފަ އެވެ. އަދި މަޖިލީހުގެ ރައީސް މުހައްމަދު ނަޝީދުވެސް ވިދާޅުވީ އެއްބަސްވުން މަޖިލީހާ ވެސް ހިއްސާކުރާކަަށް ނުޖެހޭ ކަމަށެވެ.\nރައީސް މުހައްމަދު ނަޝީދު އާދަމް ޝަރީފު އުމަރު މަޖިލިސް އިންތިހާބު 2019 + އުތުރު ތިލަ ފަޅު ސަލާމަތީ ހިދުމަތްތަކާބެހޭ ކޮމިޓީ


ވުޟޫކޮށް ޙަދީޘްގައިވާ ފަދައިން ދުޢާކުރުމުން ސުވަރުގޭގެ 8 ދޮރުކޮޅުންކުރެ ބޭނުން ދޮރުކޮޅަކުން ވަނުމުގެ ފުރުޞަތު ލިބޭކަން ހަދީޘުން!: ޑރ. އިޔާޟް\nއަބޫ ހުރައިރާ ރަޞިއަﷲ ތަޢާލާ އަންހުގެ ކިބައިން ރިވާވެގެންވާ ހަދީޘެއްގައި ރަސޫލުﷲ ސައްލަﷲ އަލައިހި ވަސައްލަމް ހަދީޘްކުރެއްވިކަމަށް އަންނަނީ "ތިޔަބައިމީހުންގެ ފާފަތައް ފުއްސަވައި ދެއްވައި އަދި ތިއަބައިމީހުންގެ ދަރަޖަ ﷲގެ ހަޟުރަތުގައި މަތިވެރިވެގެންދާނެ އަމަލެއް ތިމަންރަސޫލާ ސައްލަﷲ އަލައިހި ވަސައްލަމް ތިޔަބައިމީހުންނަށް ދަސްކޮށްދެއްވަމު ތޯއޭ؟ އަސްހާބު ބޭކަލުންނާ ސުވާލުކުރައްވަނީ އެފަދައިން. އެހިނދުގައި އަސްހާބު ބޭކަލުން ދަންނަވަނީ "އާދޭހޭ ﷲގެ ރަސޫލާއޭ އަޅުގަނޑުމެންނަށް ތިއަކަމެއް ދަސްކޮށްދެއްވާށޭ!"\nހަދީޘްކުރައްވަނީ "ފިނިގަދަވެ ނުވަތަގައިގާ ވޭންއަޅާ ވަގުތުގައިވެސް ފުރިހަމައަށް ވުޟޫކުރާ މީހަކަށްވުމަށް." އެމައްސަލައެއްނެތް ފިނިގަދަވީމާ ފެން ހޫނުކޮށްގެން ވުޟޫކުރިކަމުގައި ވީނަމަވެސް ކޮންމެ ގޮތެއްވިޔަސް ކިތަންމެ ފިނިގަދަވިކަމުގައި ވީނަމަވެސް ހިތްވަރުކޮށްލާފައި ވުޟޫކުރާ މީހަކަށްވާންވީ\n.....އަދި މިސްކިތައް ދިއުމަށްޓަކައި ފިޔަވަޅު ގިނަކޮށް، މާނައަކީ ވީހާވެސް ދުރުމަގަކުންލާފައި ވީހާވެސް ގިނަ ފިޔަވަޅުތައް އެޅޭނެ ގޮތަކަށް ބަލައިގެން މިސްކިތައް ދިއުން. އަދި އެއް ނަމާދު ނިމިގެން އަނެއް ނަމާދަށް އިންތިޒާރު ކުރުން. މިއީ އެމީހެއްގެ ފާފަތައް ފޮހެވި އެމީހެއްގެ ދަރަޖަ ﷲ ސުބްޙާނަހޫ ވަތަޢާލާގޭ ހަޟްރަތުގައި އުފުލިގެންދާނެ ކަމެއްގެ ގޮތުގައި ރަސޫލުﷲ ސައްލަﷲ އަލައިހި ވަސައްލަމް ހަދީޘްކުރައްވާފައި މިވަނީ.\nއުމަރު ބުނި ޙައްތާބް ރަޟިއަﷲ ތަޢާލާ އަންހުގެ ކިބައިން ރިވާވެގެންވޭ! ރަސޫލުﷲ ސައްލަﷲ އަލައިހި ވަސައްލަމް ހަދީޘްކުރައްވާފައިވާކަމަށް. "ތިއަބައިމީހުންގެ ތެރެއިން އެއްވެސް މީހަކު ފުރިހަމައަށް ވުޟޫއެއް ކުރުމަށްފަހުގައި، ދެން އެއަށްށްފަހު އޭނާ ވުޟޫކޮށް ނިންމާފައި\n"أَشْهَدُ أَنْ لَا إِلَهَ إلَّا اللهُ وَحْدَهُ لَا شَرِيكَ لَهُ، وَأَشْهَدُ أَنَّ مُحَمَّداً عَبْدُهُ وَرَسُولُهُ".\nވުޟޫ ދުޢާގައި މިމިންވަރަށް ކިޔާކަމުގައި ވީނަމަވެސް އޭގެ ދަރަޖައެއްގެ ގޮތުން ރަސޫލުﷲ ސައްލަﷲ އަލައިހި ވަސައްލަމް ހަދީޘްކުރައްވާފައިވަނީ "ވުޟޫކޮށް ނިމިގެން މިދެންނެވި ދުޢާ ކިޔައިފިކަމަށްވަނީނަމަ އެމީހަކަށްޓަކައި ﷲ ސުބްހާނަހޫ ވަތަޢާލާ ސުވަރުގޭގެ 8 ދޮރުކޮޅު ހުޅުވާދެއްވާނެ ކަމަށް! އެދޮރުކޮޅުން ކުރެން ކޮންމެ ދޮރުކޮޅަކުން އެމީހަކު ސުވަރުގެ ވަނުމަށް ﷲ ސުބްޙާނަހޫ ވަތަޢާލާ އެމީހަކަށް ފުރުސަތު ދެއްވާނެ ކަމަށް!"\n- ޑރ. މުޙައްމަދު އިޔާޟް ޢަބްދުއްލަޠީފް މިއަދުނޫހަށް ދެއްވި ޚާއްޞަ ދަރުސަކުން\n- ދަރުސްގެ ވީޑިއޯ:\nފަރުޟު ނަމާދަށް ރައްކާތެރިވާ މީހާއަށް އޮތް ﷲ ގެ އަހުދަކީ އެންމެ މަތިވެރި ނިޢްމަތް!: ޑރ. އިޔާޟް


Ramadan Mas: Miuzikai Dhuruvaan Ranuge Furusatheh! | Dhiislam\nޢަލީ އަޙްސަން އިޙްސާން މެއި 7, 2020\nރަމަޟާން މަހަކީ ގިނަ ބަޔެއްގެ ހަޔާތަށް ބޮޑެތި ބަދަލުތަކެއް ގެނުވާ މައްސަރެކެވެ. ކޮންމެ އަހަރެއްގެ ރަމަޟާން މަހެއްގައިވެސް އެފަދަ ބަދަލުތައް މުޖުތަމައުން ފެނިގެންދެއެވެ. އެގޮތުން ބައެއް މީހުންގެ ދިރިއުޅުން މުޅިން ބަދަލުވެ ދީނާއި ގާތްވެ ހަޔާތް ބަދަލުކޮށްލައެވެ.\nމާތްﷲ ކީރިތި ޤުރުއާނުގައި ވަހީކުރައްވާފައިވާ އާޔަތުގެ ތެދުކަން މިދަނީ ފެންނަމުންނެވެ. ރަމަޟާން މަސް އައުމާއި އެކު އަޅުގަނޑުމެންނަށް އަބަދުވެސް އިވިގެން މިދާ އާޔަތާއި މެދު ވިސްނާލާށެވެ. شَهْرُ رَمَضَانَ الَّذِى أُنزِلَ فِيهِ الْقُرْآنُ هُدًى لّلنَّاسِ وَبَيِّنَـٰتٍ مِّنَ الْهُدَىٰ وَالْفُرْقَانِ - البقرة:185. މިއާޔަތުގެ މާނާއަކީ ”ރަމަޟާން މަހަކީ އެމަހެއްގައި ޤުރުއާން ބާވައިލެއްވުނު މައްސަރެވެ. އެއީ މީސްތަކުންނަށް ހިދާޔަތެއްކަމުގައްޔާއި ޙައްޤާއި ބާޠިލް ވަކިކޮށްދެނިވި ފޮތެއްގެ ގޮތުގައެވެ." މި އާޔަތުގައި މާތްﷲ ވަހީކުރައްވާފައިވާ ފަދައިން ރަމަޟާން މަހު ގިނަ ބަޔަކަށް މިމައްސަރުގައި ބާވާލެއްވުނު ޤުރުއާނުން ހިދާޔަތްލިބި ހައްޤާއި ބާތިލު ވަކިވެ އިސްލާހުގެ މަގަށް ރުޖޫޢަވެގެންދެއެވެ.\nކޮވިޑް19 ގެ ސަބަބުން ފުރަބަންދުވެފައިވަނިކޮން ރަމަޟާން މަހާއި ކުރިމަތިލި ކަމުގައިވިޔަސް އަޅުގަނޑުމެންނަށް ލިބިގެން ދިޔައީ އުފާވެރި ޚަބަރެކެވެ. ރާއްޖޭގެ މަޝްހޫރު ލަވަކިޔުންތެރިއަކު މިޔުޒިކާއި ދުރުވި ޚަބަރެވެ. ގޭގައި ތިބެ ރަމަޟާން މަސް ހޭދަކުރާ ގިނަ ބަޔަކަށް މިޚަބަރުން އުފާވެރިކަން ގެނެސްދިނެވެ. މިފަދަ ރަމަޟާން މަހެއްގައި މިޔުޒިކާއި ދުރުވެ ދީނާއި ކައިރިވުން ވެގެން ދިޔައީ ގިނަ ބަޔަކު ﷲއަށް ޝުކުރުވެރިވި ކަމެއް ކަމުގައެވެ.\nރަމަޟާން މަހަކީ މިޔުޒިކާއި ދުރުވުމަށް އޮތް ވަރަށް ރަނގަޅު ފުރުސަތެއްކަމަށް ޝެއިޚް މުޖުތަބާ ހަމީދުވެސް ވިދާޅުވެއެވެ. އެސަަބަބު ބަޔާން ކުރައްވާ ޝެއިޚް މުޖުތަބާ ވިދާޅުވީ "ރޯދަމަހު ފާހިސް ކަންތަކުން ސަލާމަތްވާން އެންމެ ފަސޭހަވާ ސަބަބަކީ ރޯދަ މަހުވަނީ މާތް ﷲ އެމަހުގައި ޖިންނި ޝައިތާނުންގެ ކަސްތޮޅު އަޅުވާފައި. ހަމައެއާއި އެކު މިމަހަކީ އަޅުގަނޑުމެންގެ މުޖްތަމައުގައި ހެޔޮ ކަންތަކަށް އެންމެވެސް އެނބުރި ގަންނަ މަހެއް. މުޅި މުޖުތަމައު މިއޮންނަނީ ހެޔޮ ކަމުގެ ތެރޭގައި. އެހެންވީމާ މިޔުޒިކް ފަދަ ހަރާމް ކަންކަމުން ދުރުހެލިވުމަށް ރޯދަ މަހަކީ ވަރަށް މުހިންމު މަހެއް."ކަމަށެވެ.\nމިޔުޒިކު އެއީ ހިތްތަކަށް ހަމަޖެހުން ލިބޭނެ ވަސީލަތެއް ނޫންކަމަށް ޢިލްމުވެރިން އިއްތިފާގުވެއެވެ. އެހެނަސް ބައެއް މީހުން މިޔުޒަކީ ހިތްތަކަށް ހުރި ހަމަޖެހުމެއް ކަމުގަޔާއި ފުރާނާގައި ކާނާގެ ގޮތުގައި ސިފަ ކުރެއެވެ. އެހެނަސް ﷲ ތަޢާލާ ޤުރުއާނުގައި ވަޙީ ކުރައްވާފައިވާ ބަސްފުޅުގެ މާނައަކީ "އެއުރެންނީ، އީމާންވި މީހުންނެވެ. އަދި اللَّه ހަނދުމަކުރުމުން، އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ، اللّه ހަނދުމަކުރުމުން ނޫންހެއްޔެވެ؟" (الرعد 28 ވަނަ އާޔަތް)\nހިތްތައް ހަމަޖެހެނީ މިޔުޒިކާއި ލަވައަކުން ނޫންކަން ޤުރުއާނުގައިވެސް އެވަނީއެވެ. އިސްވެ ދެންނެވުނު އާޔަތުގައިވާ ފަދައިން "ހިތްތައް ހަމަޖެހެނީ، اللّه ހަނދުމަކުރުމުން ނޫންހެއްޔެވެ؟"\nއިސްލާމް ދީނުގައި މިޔުޒިކްގެ ހުކުމާއި ބެހޭ ގޮތުން ޝައިޚް އަބްދުﷲ ސަޢުދާން ވިދާޅުވީ "ހަތަރު މަޒުހަބުގެ ޢިލްމުވެރިންވެސް މިޔުޒިކަކީ ހުއްދަ އެއްޗެއް ނޫން ކަމަށް ވިދާޅުވެފައިވާ"ކަމަށެވެ.\n"މިޔުޒިކު ކުޅޭ މީހަކަށް ކިހިނެތްތޯ ތަޤުވާވެރި ވެވޭނީ. އެހެނީ ތަޤުވާގެ މާނައަކީ ﷲ ސުބްހާނަހޫ ވަތަޢާލާ އަމުރު ކުރެއްވި ހުރިހާ ކަމެއް ކުރުމާއި އެކަލާނގެ ނަހީ ކުރެއްވި ހުރިހާ ކަމަކުން އެއްކިބާވެ އެކަމަށް ބިރުވެތިވާ ހާލު ދުރުހެލިވުން. އެހެންވީމާ މާތްﷲ ހަރާން ކުރައްވާފައިވާ ކަމަކުން ކިހިނެތްތޯ އޭނަގެ ތަޤުވާވެރިކަން އިތުރު ކުރެވޭނީ. އެކަލާނގެ ހަރާމްކުރެއްވާފައިވާ ކަމެއް ކުރުމުން އޭނަގެ ތަޤުވާވެރިކަން އިތުރު ވުމަކީ މުސްތަޙީލު ކަމެއް. ތަޤުވާވެރިކަން އިތުރުކުރަން ބޭނުން ނަމަ މާތްﷲ ހަރާމް ކުރައްވާފައިވާ މިފަދަ ކަންތައްތަކުން ދުރުހެލިވާންޖެހޭނެ." ކަމަށް ޝައިޚް އަބްދުﷲ ސަޢުދާން ވިދާޅުވިއެވެ.\nއަދި ޝައިޚް ސަޢުދާން ވަނީ ލުޤުމާން ސޫރަތުގެ6ވަނަ އާޔަތަށް އިޝާރާތްކުރައްވާފައެވެ. އެއާޔަތުގެ މާނައަކީ "ނުދަނެތިބެ، اللَّه ގެ މަގުން (މީސްތަކުން) އެއްކިބާކޮށް، އަދި މަލާމާތުގެ ގޮތުގައި ބޭނުންކުރުމަށްޓަކައި ފައިދާއެއްނެތް ވާހަކަ ގަންނަ މީހުންވެސް، މީސްތަކުންގެ ތެރެއިން ވެއެވެ. އިހާނެތިކަންދެނިވި عذاب އެއުރެންނަށްހުށްޓެވެ." ޝައިޚް ސަޢުދާން އިތުރަށް ވިދާޅުވީ މި އާޔަތުގައިވާ "ފައިދާއެއްނެތް ވާހަކަ" އެއީ "މިޔުޒިކް" ކަމަށް ތަފްސީރުގައި ޢިލްމުވެރިން ވިދާޅުވާކަމަށެވެ. އެގޮތަށް މިއުންމަތުގެ އެންމެ ބޮޑު ތަފްސީރު ޢިލްމުވެރިޔާ އިބުނު އައްބާސް އަދި ސަހާބިންގެ ތެރެއިން އިބްނު މަސްޢޫދާއި އިބްނު ޢުމަރު ވެސް ވިދާޅުވަނީ އޭގެ މާނައަކީ މިޔުޒިކް ކަމަށް ޝައިޚް ސަޢުދާން ވިދާޅުވިއެވެ.\nއެހެންކަމުން ރަމަޟާން މަހަކީ މިޔުޒިކް ފަދަ ނޭދެވޭ ކަންކަމުން ދުރުހެލިވުމަށް އޮތް ރަނުގެ ފުރުސަތެކެވެ. ރަމަޟާން މަހުން ލިބިދޭ އައްޑަނައިން ދީނުގައި ނަހީކުރައްވާފައިވާ މިފަދަ ކަންކަމުން ސަލާމްވުމަށް ހިތްވަރާއި އެކު މަސައްކަތް ކުރާށެވެ. އަދި އެކަންކަމުން ސަލާމަތްވުމަށް ދުޢާ ކުރާށެވެ. ﷲގެ ވަހީ ބަސްފުޅުގައިވާ ފަދައިން "ތިޔަބައިމީހުން މާތްﷲއަށް އިސްތިޣްފާރުކުރާށެވެ! އެކަލާނގެއީ ގިނަގިނައިން ފާފަފުއްސަވާ އޯގަންވާންތަ އިލާހެވެ." އަދި ހެޔޮ މަގު ދެއްކެވުމަށް އެދި ދުޢާކުރާށެވެ! ﷲ ތަޢާލާ ދަންނަވާށެވެ! އަދި ހެޔޮމަގަށް މަގު ދެއްކެވީތީ ޝުކުރު ކުރާށެވެ!


France aaeku Denmark ves dhevana burah\nފްރާންސާއި، ޑެންމާކު އެއްވަރުވުމުން، ގުރޫޕް "ސީ" ގެ ގަދަ ދެ ޓީމުގެ މާގަމަށް ބަދަލެއް ނައިސް ގުރޫޕް މެޗުތައް ނިމިއްޖެ އެވެ. މިރޭ މެޗު ނިމުނީ ލަނޑެއް ނުޖެހި އެވެ.\nކުރިން ކުޅުނު ދެ މެޗުން ވެސް މޮޅުވެފައި އޮތުމުން، މެޗަށް ނުކުތް އިރުވެސް ފްރާންސް އޮތީ ގުރޫޕްގެ އެއް ވަނައިގަ އެވެ. ޑެންމާކު ކުރިން ކުޅުނު ދެ މެޗުގެ ތެރެއިން އެއް މެޗުން މޮޅުވެ އެއް މެޗުން އެއްވަރުވުމުން، މެޗަށް ނުކުތް އިރު އެ ޓީމަށް ލިބިފައި ވަނީ ހަތަރު ޕޮއިންޓެވެ. ފްރާންސް އަތުން މޮޅުވިނަމަ، ގުރޫޕްގެ އެއްވަނަ ޑެންމާކަށް ހޯދުނީހެވެ.\nދެވަނަ ބުރުގައި، ފްރާންސް ވާދަ ކުރަނީ ގުރޫޕް "ޑީ" ގެ ދެވަނަ ޓީމާ ދެކޮޅަށެވެ. ޑެންމާކު ވާދަ ކުރާނީ ގުރޫޕް "ޑީ" ގެ އެއް ވަނަ ޓީމާ ދެކޮޅަށެވެ. އެ ޓީމަކަށް ވެގެންދާނީ ކޮރޭޝިއާ ނުވަތަ ނައިޖީރިއާ އެވެ.\nފްރާންސް ދެވަނަ ބުރުގައި، ކުޅޭ މެޗު އޮންނާނީ، ރާއްޖޭ ގަޑިން އަންނަ ހޮނިހިރު ދުވަހު އިރުއޮއްސި 7:00 ގަ އެވެ. ޑެންމާކު ދެ ވަނަ ބުރުގައި ކުޅޭ މެޗު އޮންނާނީ އާދިއްތަ ދުވަހުގެ ރޭ ރާއްޖޭ ގަޑިން 11:00 ގަ އެވެ.\nމި ގުރޫޕްގައި ހިމެނޭ އަނެއް ދެ ޓީމު ކަމަށްވާ، އޮސްޓްރޭލިއާ އާއި ޕެރޫ މެޗު ނިމުނީ 2-0 ން ޕެރޫ މޮޅު ވެގެންނެވެ. ޕެރޫ މޮޅުވި ނަމަވެސް އެޓީމަށް ދެވަނަ ބުރަކަށް ނުދެވުނެވެ. ގޫރުޕްގެ ފުލުން އެ ޓީމަށް ސަލާމަތް ވެވުނީ އެވެ. ގުރޫޕްގެ ފުލަށް ވެއްޓުނީ އޮސްޓްރޭލިއާ އެވެ.\nމިރޭ ދެން އޮންނާނީ ގުރޫޕް "ޑީ" ފަހު މެޗުތަކެވެ. ގުރޫޕްގެ އެއް ވަނައިގައި މިވަގުތު އޮތް، ކޮރޭޝިއާ ވާދަ ކުރާނީ އައިސްލެންޑާ ދެކޮޅަށެވެ. މި ވަގުތު އެ ގުރޫޕްގެ ދެ ވަނައިގައި އޮތް ނައީޖީރިއާ ނުކުންނާނީ އާޖެންޓީނާ އާ ދެކޮޅަށެވެ.\nފްރާންސް ވޯލްޑް ކަޕް 2018 ޑެންމާކް


Siyaasee Campthah riyaasee rayhuge blockadegai!\nސިޔާސީ ކޭމްޕްތައް ރިޔާސީ ރޭހުގެ ބްލޮކޭޑްގައި!\nއިދިކޮޅު ޖަލްސާއެއްގައި މައުމޫން އާއި ގާސިމް އަދި އިބޫ: ކޭމްޕްތައް ވަނީ ރިޔާސީ ބްލޮކޭޑްގެ ތެރޭގައި -- ފައިލް ފޮޓޯ | އަވަސް\nރިޔާސީ އިންތިހާބަކާ ދިމާއަށް ދަތުރު ކުރާއިރު އިންތިހާބީ ރޭހުގެ ކޭމްޕްތައް ލީޑް ކުރާ ޕޮލިޓީޝަނުން ފުރަތަމަ ކުރަހައި ދޭނީ މަންޒަރެކެވެ. ރާއްޖޭގައި މި އަހަރު ބާއްވާ ރިޔާސީ އިންތިހާބާ ދިމާއަށް ދަތުރު ކުރާއިރު މިހާރު ފެންނަން އޮތީ ސިޔާސީ ތިން ކޭމްޕެކެވެ. އެއީ ރައީސް އަބްދުﷲ ޔާމީންގެ ޕީޕީޕީއެމްގެ ކޭމްޕާއި ވިޔަފާރިވެރިޔާ ގާސިމް އިބްރާހިމް ޖުމްހޫރީ ކޭމްޕާއި ކުރީގެ ރައީސް މުހައްމަދު ނަޝީދުގެ އެމްޑީޕީގެ ކޭމްޕެވެ. ދެން އުޅެނީ އެއިން ކޮންމެވެސް ކޭމްޕެއްގެ "ތޮށިގަނޑު ފަޅާލާފައި" ރޭހަށް ނުކުމެވޭތޯ އުޅޭ ގްރޫޕްތަކަކާއި ދެ ތިން ބޭފުޅުންނެވެ.\nއިންތިހާބަށް ދާ މަގުމަތީގައި ރައީސް ނަޝީދު ކުރައްސަވައި ދެއްވާ މަންޒަރަކީ އެތެރެވެސް ބޭރުވެސް ރައީސް ޔާމީނާއި ދެކޮޅެވެ. ރައީސް ޔާމީންގެ އެޑްމިނިސްޓްރޭޝަން ވަނީ ފޭލިވެފަ އެވެ. މި ސަރުކާރުގެ ދަރަންޏާއި ހިޔާނާތް ބޮޑެވެ. ތަރައްގީއަކީ ކޮންކްރީޓެއް ނޫނެވެ. އަދި ރައީސް ޔާމީނަކީ ޑިމޮކްރަސީއާ ބީރައްޓެހި ބޭފުޅެކެވެ. އެހެން ވީމާ ރިޔާސީ ވޯޓަށް ދާން މި ކޭމްޕަށް އެންމެން ވަންނާށެވެ.\nރައީސް ޔާމީން ކުރައްސަވައި ދެއްވާ މަންޒަރަކީ އެންމެން ތިބީ ދަތްގަނޑު އަޅުވައި ސްޕީޑް ހިއްލާލާފައިވާ އާ ޒަމާނާއި ތަރައްގީ އާއި އިގްތިސޯދީ ދުވެލީގެ ތެރޭގައި ބިޒީވެފަ އެވެ. މި ސަރުކާރުން އަމާން ކަމާއި ސުލްހަ މަސަލަސްކަން ގެނެސްދީ މައްސަލަތައް ހައްލު ކުރާނެ އެވެ. އިސްލާމީ ދަންމަރާއެކު ގައުމިއްޔަތު އުފުލައިދޭނެ އެވެ. ރައީސް ނަޝީދަކީ ހައްލެއް ނޫނެވެ. ވޯޓަށް ދާން މި ކޭމްޕަށް އަންނާށެވެ.\nދެން ހުންނެވީ ގާސިމް އިބްރާހިމެވެ. ޖޭޕީގައި އެމަނިކުފާނު ކުރައްސަވައި ދެއްވާ މަންޒަރު އެއް ގޮތަކަށް ވެސް އަދި ސާފެއް ނޫނެވެ.\nރިޔާސީ އިންތިހާބުގައި ހުންނަވާނީ ރައީސް ޔާމީނާއެކުގައި ކަމަށް ވިދާޅުވެފައިމެ، ވަކިވެ ވަޑައިގެން އިންތިހާބުގައި ވާދަ ކުރައްވަން ނިންމަވައި ކޭމްޕޭނެއް ފައްޓަވާފައި އުމަރު ނަސީރާއި ދެން ވެސް އެ ލިސްޓަށް ވަދެފައި އޮންނަ ނަން މިއިން ބޭރުވެ އެވެ.\nމި ތިން ކޭމްޕް ވެސް އަދި ތިން ކޭމްޕްގެ އާ ކުރެހުން ވެސް އަދި ކުރިން ކުރެހި ކުރެހުންތައް ވެސް އާންމުންނަށް ވަރަށް ރަނގަޅަށް އެނެގެ އެވެ. ސަބަބަކީ ތިން ކޭމްޕުން ވެސް އެބަޔަކަށް ފެނުނު ކަމެއް ކޮށްފައި ވަނީ އަދި އެއާ ގުޅިގެން ހިނގި ކަމެއް ވިއްޔާ ހިނގައި ގޮސްފައި ވަނީ އާންމުންގެ ލޯ މަތީގަ އެވެ.\nއެއީ ލޯމަތީގައި ހިނގި ކަންކަން ކަމަށް ވިޔަސް އާންމުންނަށް އޮޅޭ ހިސާބެއް އާދެ އެވެ. އެއް ކޭމްޕް އަނެއް ކޭމްޕާ އޮންނަ ވާދަވެރި ކަމާއި ކޭމްޕްތަކުގެ އެތެރޭގައި އޮންނަ ވާދަވެރި ކަމާއި ސަރުކާރެއްގެ ބާރުގެ ތެރެއިން އިންތިހާބަކަށް ދަތުރުކުރާ އިރު އެ ރޮނގުމަތިން އަޅުވާ އަދި ރޮނގުގެ އެކި ދިމަދިމާއިން އުފައްދާ "ބްލޮކޭޑް" ނުވަތަ ރިޔާސީ ހިސޯރުތަކެވެ.\nސެޕްޓެމްބަރު 23 ގައި ރިޔާސީ އިންތިހާބަށް ދާން އިއުލާނެއް ކުރުމުގެ ކުރިން ޕީޕީއެމް އޮތީ އެ ޕާޓީގެ ބްލޮކޭޑުން ސަލާމްވެ މަގު ސާފު ކޮށްލައިގެނެވެ. -- ގްރައުންޑް ސާފުކޮށްލި ގޮތް އެއީ އެއީ އެހެން ކަމެކެވެ. -- އެކަމަކު އިދިކޮޅު ފަރާތްތަކުގެ ކޯލިޝަން އޮތީ ބްލޮކޭޑްގެ ތެރޭގަ އެވެ. އެމްޑީޕީ އޮތީ ބްލޮކޭޑްގެ ތެރޭގަ އެވެ. ޖުމްހޫރީ ޕާޓީ، އެހެންނާ ރިޕަބްލިކަން ޕާޓީ ވެސް އޮތީ އެގޮތުގަ އެވެ. އެއީ ސިޔާސީ ބައިވަރު ސަބަބުތަކާ ލައިގެނެވެ.\nމި ބްލޮކޭޑްގެ ސަބަބުން އެމްޑީޕީގައި ރިޔާސީ އިންތިހާބަކަށް ފައްކާވެފައިވާ އެހެންނާ ފައްކާ ކުރެއްވިދާނެ "ބާނިން ޑިޒަޔާ" ހުރި ކެންޑިޑޭޓަކީ ކޮބައި ކަމެއް އަދި އެ ކެންޑިޑޭޓަށް ބާރު ގެނެސްދޭ ރަނިންމޭޓަކީ ކޮބައިކަމެއް ވޯޓިން ޕަވާއަކަށް ސާފެއް ނުވެއެވެ.\nރައީސް އަބްދުﷲ ޔާމީން: ދުރާލައި ބްލޮކޭޑުގެ ތެރެއިން ނުކުންނެވި\nމިހާ ހިސާބަށް ދާއިރު އާންމުންނަށް އެނގެންޖެހޭ ނުވަތަ ލަފާކޮށްލާން ލިބެންވާ އެއްޗަކީ "ބާނިން ޑިޒަޔާ" ހުރި ކެންޑިޑޭޓާއި ރަނިން މޭޓްގެ ނަމެވެ. ޕްރެޒިޑެންޝަލް މޭޓިރިއަލްގައި މުހިންމު ދެ "ސްކިލް ސެޓް" ކަމަށްވާ ލީޑް ކުރުމާއި މޮޅުވުމާއި ރޮކްކޮށް ހަލުވައި ނުގަނެ، ގުޑް ގަވަނެންސް އާއެކު އެންމެން ގޮވައިގެން ރޮނގަށް އެރޭނެ ޕެއާއެއްތޯ ވިސްނާން އާންމުން ބޭނުންވާނެ އެވެ.\nއެމްޑީޕީއަކަށް ވެސް ޖޭޕީއަކަށް ވެސް އަދި އެދެ ބައި މީހުންނާއި އަދާލަތާއި ރައީސް މައުމޫންގެ ޖަމާއަތާއި ވަކިވަކި ސިޔާސީ ބޭފުޅުން ހަދާފައިވާ ކޯލިޝަނަކަށް ވެސް އެކަމެއް ކުރެވިފައެއް ނެތެވެ. ރައީސް ޔާމީން ވަނީ ދުރާލާ އެކަން ނިންމަވާފަ އެވެ. -- އެކަން ކުރި ގޮތް އެއީ މުޅީން އެހެން ކަމެކެވެ. --\nފެންނަ ފެނުމާއި ކެމްޕޭނާއި ވާހަކަތަކަށް ބަލާއިރު އެމްޑީޕީ އެކްޓިވް ލީޑަޝިޕް އޮތީ ރައީސް ނަޝީދާއެކުގައިކަން އެނގެ އެވެ. އެމީހުން ތިބީ އެކަން ބަދަލު ކުރާ ވިސްނުމުގައި ހެނެއް ހީއެއް ނުވެއެވެ. ބަދަލުވިޔަސް އެކަން އެހެން ވެގެންދާނީ ވަގުތު ވަރަށް ކުޑަވެފައި އޮއްވަ އެވެ.\nރާއްޖޭގެ ރިޔާސީ އިންތިހާބެއްގައި ވާދަ ކުރެއްވުމުގެ ގާނޫނީ ހަމައެއް ރައީސް ނަޝީދަކަށް އަދިއެއް ނޭޅެ އެވެ. ރައީސް ޔާމީނާއި ޕީޕީއެމުން އެ ފުރުސަތެއް ނުދޭނެ އެވެ. ޖަލުގައި ހުންނެވި ރައީސް މައުމޫނާއި ޖަރުމަނުވިލާތުގައި ހުންނެވި ގާސިމް އިބްރާހީމަށް ވެސް އޮތީ އެ ގޮތެވެ.\nމިހެން އޮތް ނަމަވެސް އެހެން ބޭފުޅަކަށް ޗާންސް ދެއްވާފައި ރައީސް ނަޝީދު އެމްޑީޕީ ދޫކޮށެއް ނުލައްވާނެ އެވެ. ފަހު ވަގުތުގައި ނަމަވެސް ދޫކޮށްލެއްވުމަކީ އެމްޑީީޕީއަށާއި ރާއްޖެއަށް ލިބޭނެ ވަރަށް ރަނގަޅު ޗާންސަކަށްވާނެ އެވެ. އެކަމަކު ސިޔާސީ ބްލޮކޭޑްތައް ޖަހާފައިވާ ގޮތަށް ބަލާއިރު އެހެން ބޭފުޅަކަށް އަދި ކޯލިޝަނަށް ވެސް މިވަގުތު ފުރުސަތެއް ނުދީ ރައީސް ނަޝީދު އެމްޑީޕީ ހިފަހައްޓަވަނީ ބޭނުމެއްގަ އެވެ. އެހެން ބޭފުޅަކަށް ފުރުސަތު ނުލިބޭ ގޮތަށް އެމްޑީޕީގެ މެޝިން ލޮކް ކޮށްލާފައި ބާއްވަން ރައީސް ނަޝީދަށް މަޖުބޫރުވެ އެވެ.\nއެމްޑީޕީ މި ބްލޮކޭޑްގެ ތެރޭ ފިއްތާލި ނަމަވެސް އެމްޑީޕީ ފަޅައިގެނެއް ނުދާނެ އެވެ. ހަމައެކަނި އަންނާނީ އަޑެއް އަރުވައިލެވޭ ވާހަކަތަކެއް ފެތުރިގެންދާނެ ހެލުމެއް އެކަންޏެވެ. ފަޅައިގެން ނުގޮސް ހިފަހައްޓައިދޭނެ ބާރަކަށް ވާނީ ވެސް ރައީސް ނަޝީދެވެ.\nއެމްޑީޕީ ފަޅައިގެން ނުދާނެ ސަބަބަކީ ޕާޓީގެ ތެރޭގައި "ބާނިން ޑިޒަޔާ" ގެ ލީޑަޝިޕެއް ހުރިި ބޭފުޅުން ނެތުމެވެ. މިއީ ދެރަކޮށްލުމުގެ ބަހެއް ނޫނެވެ.\nރާއްޖޭގެ ސިޔާސީ މައިދާނުން އެކަހަލަ މިސާލެއް ފެނިފައި ހިނގައްޖެ އެވެ. ޑީއާރްޕީގައި އޮތް އަހުމަދު ތަސްމީން އަލީގެ ލީޑަޝިޕަކީ ރައީސް މައުމޫނަށް ހެއްދެވުނު ގޯހަކުން ޕާޓީގެ ތެރެއަށް އައި ބްލޮކޭޑެކެވެ. އެ ބްލޮކޭޑް ދުއްވާލެވޭވަރުގެ "ބާނިން ޑިޒަޔާ" ހުރި ސިޔާސީ ބޭފުޅުންތަކެއް ތެދުވެ ޑީއާރްޕީ އާއި އަހުމަދު ތަސްމީން އަލީ އާއި އަބްދުﷲ ޝާހިދާއި އަލީ ވަހީދާއި މަވޯޓާ ޝަރީފާއި ރޮޒައިނާ ފަދަ ބޭފުޅުންގެ އެ ބްލޮކޭޑް ނައްތާލި އެވެ.\nއެކަމަކު އެއާ ހިލާފަށް ރައީސް ނަޝީދުގެ ބްލޮކޭޑް ނައްތާލެވޭވަރުގެ ބާރެއް ލެވޭ ވަރުގެ އަދި ރައީސް ނަޝީދު ފަދަ "ބާނިން ޑިޒަޔާ" ގެ ބޭފުޅެއް ވެސް ޓީމެއް ވެސް އަދި އެއް ނެތެވެ. އަދި މައުމޫންގެ ވެރިކަން ނިންމަން ރައީސް ނަޝީދު ހިންގެވި ފަދަ ހިނގުމެއް ހިނގޭނެ، އަދި ޕީޕީއެމްގައި މައުމޫންގެ ބާރު ކަނޑުވާލަން ރައީސް ޔާމީން ލެއްވި ފަދަ ބާރެއް އެމްޑީޕީގެ ތެރޭގައި ރައީސް ނަޝީދާ ދެކޮޅަށް ލެވޭނެ ގޮތެއް ވެސް ހަމައެއް ވެސް އަދިއެއް ނެތެވެ.\nތިއްބެވިއްޔާ ތިއްބެވި ކަމަށް މި ފެންނަނީ ދަރަވަންދޫގެއަށް ނިސްބަތްވާ އަބްދުﷲ ޝާހިދާއި ބަގީޗާގެއަށް ނިސްބަތްވާ މުހައްމަދު ޝިހާބާއި ރައީސް ނަޝީދުގެ އާއިލާގެ ތެރެއަށް ފެތިފައިވާ އިބްރާހިމް މުހައްމަދު ސޯލިހު (އިބޫ) އެވެ. އެކަމަކު އެއިން އެއް ވެސް ބޭފުޅަކީ ރައީސް ނަޝީދު ކަހަލަ "ފައިޓިން ސްޕްރިޓް" ގެ ބޭފުޅުންނަކަށް ނުވެ އެވެ. އަދި އެއީ ރައީސް ޔާމީން ވެރިކަމަށް ވަޑައިގަތުމަށް ހެއްދެވި ފަދަ ހިސާބެއް ހެއްދެވޭ ފަދަ ބޭފުޅުންނަކަށް ވެސް ނުވެއެވެ. ވަރަށް ރީއްޗަށް މާޒީ އެކަން ބުނެ ދެއެވެ. ތިން ބޭފުޅުން ވަކިވަކީން އެނަލައިޒް ކޮށްލާށެވެ.\nމީގެ ތެރެއިން މުހައްމަދު ޝިހާބަކީ ބްލޮކޭޑްގެ ހާލަތު ބަދަލުވާ ގޮތަކުން ޖުމްހޫރީ ޕާޓީގެ ރިޔާސީ ކެންޑިޑޭޓެއްގެ ގޮތުގައި ބޮރޯ ކުރަން ހިސާބަކަށް ވާހަކަ ދެކެވި މުޅީން ގޮތެއް ނުނިމި އޮތް ބޭފުޅެއް ކަމަށްވެ އެވެ.\nކުރީގެ ރައީސް މުހައްމަދު ނަޝީދު: ދޫދެއްވާނެ ކަމަކަށް ނުފެނޭ\nރައީސް ނަޝީދު ބްލޮކޭޑެއް ގެންނަވަނީ ކީއްވެ؟\nވަރަށް މުހިންމު ސުވާލެކެވެ؛ ކަންތައް ދިމާވި ގޮތުންނާވެސްއެކު އަލުން ވެރިކަމަށް ވަޑައިގެން ފަސް އަހަރުގެ ދައުރެއް އަދާ ކުރެއްވުމަކީ ރައީސް ނަޝީދުގެ ވެސް އަދި އެ މަނިކުފާނުގެ ސަޕޯޓަރުން ވެސް ވަރަށް ބޭނުން ކަމެކެވެ. އަދި ކަން ހިނގާފައި އޮތް ގޮތުން ރައީސުލްޖުމްހޫރިއްޔާ ކަމުގެ މަގާމަށް ވަޑައިގެންނެވޭނެ މަގެއް އެމަނިކުފާނަށް ނެތްކަން ރައީސް ނަޝީދަށް އެނގިވަޑައިގަންނަވަ އެވެ. އަދި ރައީސް ޔާމީން އެފަދަ ފުރުސަތެއް ފަހިކޮށް ނުދެއްވާނެ ކަން ވެސް ރައީސް ނަޝީދަށް އެނގިވަޑައިގަންނަވަ އެވެ. އެކަން ވެސް އޮތީ ބްލޮކޭޑެއްގެ ތެރޭގަ އެވެ.\nރައީސުލްޖުމްހޫރިއްޔާކަން ލިބިވަޑައި ނުގަންނަވާ ކަމަށް ވަންޏާ އިދިކޮޅު އިސް ލީޑަރުގެ ގޮތުގައި ހުންނަވަން ރައީސް ނަޝީދު ބޭނުންފުޅުވާނެ އެވެ. މިހާރު ވެސް އެމަނިކުފާނަކީ އޮޕަޒިޝަން ލީޑަރު ކަމަށްވެފައި އޮތުމުގު ސަބަބުންނާއި އެމަނިކުފާނާއި ޓީމްގެ ޕީއާރްގެ މޮޅު ކަމުން ދުނިޔޭ ގައުމުތަކުން ބަލަނީ އެއީ ރާއްޖޭގެ އިދިކޮޅު މައި ލީޑަރުގެ ގޮތުގަ އެވެ. ގާނޫނު ކޮންމެ އެއްޗެއް ކިޔައިދިނަސް ވަރިހަމަ އެވެ.\nއެ ދެ ސަބަބާހުރެ ރައީސް ނަޝީދަށް ބޭރުން އިންވިޓޭޝަންތައް އާދެ އެވެ. އެ މަނިކުފާނުގެ ކަންކަމުގައި ސަމާލުކަން ދެ ވެއެވެ. އަދި ރާއްޖޭގެ ކަންކަމުގައި އަޑު ހިއްޕާ އުޅޭ މުހިންމު ގައުމުތަކުގެ މުހިންމު ފޯރަމްތަކުގައި ވާހަކަފުޅު ދައްކަވަން ލިބި ވަޑައިގަންނަވަ އެވެ.\nމިފަދަ ދަނޑިވަޅެއްގައި ބްލޮކޭޑް ދޫކޮށްލައްވައި ފަހަތަށް ޖެހި ވަޑައިގެން އިބޫއަށް، ޝިހާބަށް އެހެންނާ ޝާހިދަށް ފުރުސަތު ދެއްވައި އިންތިހާބުގެ ނަތީޖާ އަންނަ ގޮތަކުން އެ މަނިކުފާނަށް އޮޕޮޒިޝަން ލީޑަރު ކަން ގެއްލިދާނެ އެވެ. އެހެން ނުވި ނަމަވެސް އެމްޑީޕީގެ ބްލޮކޭޑް ފިލައި އެމްޑީޕީގެ ބަހުންނަމަ "ބިރުފަހަނަޅައިދާ" ލީޑަޝިޕެއް އުފެދިދާނެ އެވެ.\nއަދި އިންތިހާބު ކާމިޔާބު ވެއްޖެ ނަމަ ރައީސް މައުމޫނާއި ރައީސް ޔާމީނާ ދެމެދުގައި އުފެދުނު މައްސަލަ ތަކުރާރުވެގެން އަންނާނެކަން ރައީސް ނަޝީދަށް ވަރަށް ރަނގަޅަށް އެނގިވަޑައިގަންނަވަ އެވެ. އޭރަށް ރައީސަކީ ކާކުތޯ އޮޅޭ ހިސާބަށް ގޮސް ފުނިފުންޏަށް މައްސަލަ އުފެދި ޕީޕީއެމްގައި ތަޖުރިބާކުރި ކަންކަން ތަޖުރިބާ ކުރާ ހިސާބަށް ހިނގައިދާނެ އެވެ.\nއިބޫ ހައްޔަރުކުރުމުގެ ކުރިން ޖުމްހޫރީ މައިދާނުގައި -- އަހުމަދު ޝުރާއު | އަވަސް\nއޭރަކަށް ވާނެ ގޮތަކީ ރައީސް ނަޝީދުގެ ބާރު ކެނޑި ގޮޅި ހުސްވާނީ އެވެ. ވެރިކަމުގެ މަގު މިހާރަށް ވުރެ ބޮޑަށް ބަންދުވެ އިދިކޮޅު ލީޑަރުކަން ގެއްލި އަހަރުތަކަކަށް ރައީސް ނަޝީދު މަޑު ކުރައްވަން ޖެހިވަޑައިގެންފާނެ އެވެ. އަދި ސިޔާސީ މަސްރަހު ބަދަލުވާ ގޮތުންނާއެކު ޕީއާރް ކިތަންމެ މޮޅަސް އެ މުއްދަަތަށް ފަހު "ކަމްބެކެއް" ހެދުމަކީ ވެސް ރައީސް ނަޝީދަށް ފަސޭހަފުޅު ކަމަކަށް ނުވެ ހިނގައިދާނެ އެވެ.\nމިހާރު އޮތް ގޮތުން ސިޔާސީ މައިދާނުގައި ރައީސުލްޖުމްހޫރިއްޔާއަށް ނޫނީ އިދިކޮޅު ލީޑަރަކަށް ނޫން ގޮތަކަށް ހުންނަވަން ރައީސް ނަޝީދު ބޭނުންފުޅެއް ނުވެ އެވެ. އެހެންވީމާ ބްލޮކޭޑެއްގެ ތެރެއިން އެމްޑީޕީގެ މެޝިން އެ އޮންނަނީ އެ މަނިކުފާނަށްޓަކައި ހިފަހައްޓާފަ އެވެ.\nޖުލައި މަހުގައި އަންނަ ހާއްސަ ވަގުތުކޮޅު އައުމާ ހަމައަށް އެމަނިކުފާނު ޔަގީން ކުރައްވާ ކަމަކީ އެމަނިކުފާނުގެ ބާރު ތެރޭގައި އެހެން ފޯސްއެއް ނޫފެދޭނެހެން ސޮލިޑްކޮށް އަތްޕުޅުގައި އެމްޑީޕީ ބާއްވާނެ ގޮތެކެވެ.\nރައީސް ނަޝީދާބެހޭ އެނަލައިޒް ކުރުމެއް\nރައީސުލްޖުމްހޫރިއްޔާ ކަމަށް މިފަހަރު ވާހަދަ ކުރެއްވޭ ގޮތް ނުވެގެން އިތުރު ފަސް އަހަރު މަޑުކޮށްލައްވައި މިހާރުވެސް އެ އުޅުއްވާ ގޮތަށް އިދިކޮޅު ލީޑަރެއްގެ ގޮތުގައި ހުންނަވަން ޖެހި ވަޑައިގަތުމަކީ ރައީސް ނަޝީދަށް އެއްވެސް މައްސަލައަކަށް ނުވާނެ އެވެ. ހުންނަވަނީ ލަންޑަން އެހެންނާ ކޮލަމްބޯގަ އެވެ. ބޭނުންފުޅު ތަނަކަށް ވަޑައިގެންނެވޭނެ އެވެ. އެމަނިކުފާނުގެ ޕީއާރް އެހާ ވަރުގަދަ އެވެ.\nޖަލުގައި އެމަނިކުފާނުގެ ޓީމްގެ ބޭފުޅަކު ވެސް ނެތެވެ. ޖަލުގައި ތިއްބެވީ އެމަނިކުފާނުގެ ނަޒަރުގައި "ބާޣީން" ނެވެ. އެ ބޭފުޅުންނަކީ ޖަލަށްލާނެ ކަމަށް ވިދާޅުވެފައިވާ ބޭފުޅުނެވެ. އޭގެ މާކުރިން އެކަންކަން ހިނގައި އެމަނިކުފާނަށް ވެސް ފަސޭހައެއްވީ އެވެ.\nއެހެންވުމުގެ ސަބަބުން ޖުލައި މަހުގައި އަންނަ ހާއްސަ ވަގުތުކޮޅު އައުމާ ހަމައަށް އެމަނިކުފާނު ޔަގީން ކުރައްވާ ކަމަކީ އެމަނިކުފާނުގެ ބާރު ތެރޭގައި އެހެން ފޯސްއެއް ނޫފެދޭނެހެން ސޮލިޑްކޮށް އަތްޕުޅުގައި އެމްޑީޕީ ބާއްވާނެ ގޮތެކެވެ.\nރޭހުން ޖާގައެއް ލިބިވަޑައި ނުގަންނަވާނެ ކަން ޔަގީންވެ ވަޑައިގެންނެވިއަސް ދުލެއް ނުކުރައްވާނެ އެވެ. އެމަނިކުފާނުގެ ނަން އިލެކްޝަން ކޮމިޝަނަށް ވެސް ވައްދާނެ އެވެ. ކޮމިޝަނުން އެ ނަން ހޫރާލައިނޭ ވެސް މެއެވެ. އޭގެ ފަހުން ވަރުގަދަ ގާނޫނީ ޓީމަކާއެކު އެ މައްސަލަ ސުޕްރީމް ކޯޓާ ހަމައަށް ގެންދާނެ އެވެ. ބަލައި ގަތަސް ބަލައި ނުގަތަސް އެއީ އެތެރެ އާއި ބޭރުގައި ދެކެވޭ ވާހަކައަކަށް އެކަން ބަދަލު ކޮށްލާނެކަން ޔަގީނެވެ.\nދެންވާނީ ކިހިނެއް؟ ބަދަލު ގެންނާނީ ކޮން ދިމާއަކުން؟\nވާނެ ގޮތަކީ އެ ފައިލް ހިއްޕަވައިގެން އިންޓަނޭޝަނަލް ކޮމިއުމިޓީގައި ހިންގަވައި އެމަނިކުފާނު ޑިސްކޮލިފައި ކުރީ ކަމަށް ދައްކާނެ އެވެ. އެމްޑީޕީން އިންތިހާބު ބޮއިކޮޓް ކުރާނެ ވާހަކަ ވެސް އަންނާނެ އެވެ. އެކަން ކުރުމާ ކައިރިއަށް ގެންގޮސް އެކަން ކުރުމަކީ ވެސް އަލަށް ރާއްޖޭގައި ހިނގާފާނެ ކަމެކެވެ. މި ހުރިހާ ކަމެއް ހިނގާއިރު އެމްޑީޕީ އޮންނާނީ ބްލޮކޭޑްގައި ބަނދެވިފަ އެވެ.\nމީގެ ނަތީޖާއެއްގެ ގޮތުން މި ފަހަރުވެސް ގާސިމް އިބްރާހިމަކީ ޑިސައިޑާ އަކަށް ވާނެ އެވެ. އެކަމަކު މިފަހަރު އާ ފާޑަކަށެވެ. ގާސިމަށް ބާރު ލިބި ވަޑައިގަންނަވަނީ ވަރަށް ފާޑަކަށެވެ. އެހެން ދިމާވަނީ ނަޝީދާއި އަދި ސަރުކާރުގެ ބްލޮކޭޑްގެ ސަބަބުންނެވެ. އެހެންވެ ގާސިމް ނިންމުމަކަށް ނޫން ގޮތަކަށް އިންތިހާބުގެ "ޓްވިސްޓް އެންޑް ޓާން" ބަދަލުވެގެން ހިނގައިދާނެ ކަމަކަށް ނުފެނެ އެވެ.\nގާސިމަށް ވާދައެއް ނުކުރެއްވޭނެ އެވެ. ޕާޓީން ކެންޑިޑޭޓަކު ނެރޭއިރު އެ ރޭހުގައި އުމަރު ނަސީރު ވެސް ހުންނާނެ އެވެ. އަދި އެހެން ނަމަވެސް އޮތުމާއެކު އެއީވެސް ވޯޓެއް ކަމަށް ބަލައި ވޯޓްތަކެއް ބައިބައި ވެގެންދާނެ އެވެ އެކަން ވަރަށް ބޮޑު މައްސަލަކަށް ވާނެ އެވެ. އޭގެ ސަބަބުން އުމަރު ނަސީރުގެ "ކަށި" ވެއްޓުނަސް އިންތިހާބެއް ވިން ކުރުމުގެ ފުރުސަތު ޖޭޕީއަށް ހަނިވާނެ އެވެ.\nޖޭޕީގައި ވެސް ރިޔާސީ ފުރިހަމަ ކެންޑިޑޭޓެއް ގާސިމް ފިޔަވައި ނެތެވެ. ކެންޑިޑޭޓެއް ނެރުމަށް ޖެހެނީ ކޮންމެވެސް އެހެން ދިމާއަކުން ބަލައި ހޯދާށެވެ. އެ ގޮތަށް އެމްޑީޕީގެ ތެރެއިން ބޭފުޅަކު ހޯދައިފިނަމަ ސިފައިންނާއި ފުލުހުންނާއި ޖުޑިޝަރީ އެ ބޭފުޅަކާމެދު ދެކޭގޮތް ބަދަލުވެ ބަލައި ނުގަތުން ވަރަށް ކައިރިވާނެ އެވެ. އެއީ ވެސް ބްލޮކޭޑެކެވެ.\nމިހާތަނަށް އައި ހުރިހާ ރާޅެއްގެ ތެރެއިން ރައީސް ޔާމީން ސަލާމަތް ކޮށްދީފައި ވަނީ ސިފައިންނާއި ފުލުހުންނާއި ޖުޑިޝަރީ އެވެ. އެއި ހުރިހާ ރާޅެއް މުގުރި ފޮނަށް ވެގެން ދިޔައީ އެ ތިން ފަށަލަ އެކުލެވޭ ޝީލްޑްގައި ޖެހިފަ އެވެ. އެެހެންވީމާ ޖޭޕީގެ ނިންމުން އެދިމާއަށް ގޮސްފިނަމަ ކޮންމެވެސް ގޮތަކަށް ގޮސް އެ ޝީލްޑްގައި ލައިގަންނާނެ އެވެ. އެފަދަ ހާލަތެއްގައި އެ ތިން ދާއިރާއަށް ކުރެވިދާނެ ވަރަށް ގިނަ ކަންކަން ވެސް ހުންނާނެ އެވެ. މާޒީ އެކަން ބުނެ ދެ އެވެ. އެއީ ޖޭޕީއަށް އޮތް ބްލޮކޭޑެކެވެ. އެހެން ކަމުން އެ ދިމާއިން ކެންޑިޑޭޓަކު ހޯދުމަކީ ޖޭޕީއަށް ނުކުންނާނެ މައްސަލައަކަށްވާނެ އެވެ.\nމި ފަހަރުވެސް ގާސިމް އިބްރާހިމަކީ ޑިސައިޑާ އަކަށް ވާނެ އެވެ. އެކަމަކު މިފަހަރު އާ ފާޑަކަށެވެ. ގާސިމަށް ބާރު ލިބި ވަޑައިގަންނަވަނީ ވަރަށް ފާޑަކަށެވެ. އެހެން ދިމާވަނީ ނަޝީދާއި އަދި ސަރުކާރުގެ ބްލޮކޭޑްގެ ސަބަބުންނެވެ. އެހެންވެ ގާސިމް ނިންމުމަކަށް ނޫން ގޮތަކަށް އިންތިހާބުގެ "ޓްވިސްޓް އެންޑް ޓާން" ބަދަލުވެގެން ހިނގައިދާނެ ކަމަކަށް ނުފެނެ އެވެ.\nއިންތިހާބުގެ އެނަލައިޒް ކުރުމެއް\nޖޭޕީން ކެންޑިޑޭޓެއް ނުނެރެފިނަމަ ދެން ވާދަ ކުރާނީ އުމަރު ނަސީރާއި ޔާމީނެވެ. އެހެންވެއްޖެނަމަ ބްލޮކޭޑް ފަންކްޝަން ކުރާ ގޮތް ތަފާތުވެ އެވެ. ސަބަބަކީ އުމަރު ނަސީރަކީ ރައީސް ޔާމީންގެ އިނެމީއަކަށް ނުވެ، ކޮމްޕެޓިޓާއަކަށްވާތީ އެވެ. އެެހެން ކަމުން ހަލުވާ ހަލުވާފައި ޖޭޕީން ކުރާ މޫވެއްގެ މައްޗަށް ރިޔާސީ އިންތިހާބު ވެސް އެނބުރިގެންދާނެ އެވެ.\nއެމްޑީޕީ ވާނީ ތަޅުލެވިފައިވާ އެކަމަކު އަޑުގަދަ ކުރާ ވުވެޒެލާއަކަށެވެ. ކުރިމަތި ނުލެއްވޭނެތީ ރައީސް ނަޝީދު ބޭނުންފުޅުވާނީ ވެސް އެމްޑީޕީގެ އޭނާގެ އެއްޗެއްގެ ގޮތުގައި ބާއްވައިގެން ސިޔާސީ އަޑު ހިއްޕުވުމަށެވެ.\nގާސިމް ބަލަމުން ދަނީ ކޯލިޝަނެއްގެ މަސްލަހަތަށެވެ. އެމަނިކުފާނުގެ ރަހުމަތްތެރީން ޖަލުގަ އެވެ. ދަރިފުޅު ޖަލުގައެވެ. ކޯލިޝަން ވެފައި ވަނީ ބޮލު ރިހުމެކަށެވެ. އެހެންކަމުން ބްލޮކޭޑްގެ ތެރެއިން ހުޅުވޭ ގޭޓަކަށް މަޑުކޮށްލަން ގާސިމަށް މަޖޫބުރު ކަމެއް އެބައޮތެވެ. އޭގެ ޕްރެޝަރު މިހާރު އެދަނީ ފެންނަމުންނެވެ.\nޖޭޕީގެ ލީޑަރު ގާސިމާއެކު އެ ޕާޓީގެ އެހެން ބައެއް އިސް ބޭފުޅުން\nޖޭޕީގެ ނިންމުން ފާމް ވާން ޖެހޭ\nމި ވެރިކަން ގާސިމް ފިޔަވައި ކޮންމެ ދިމާއަކަށް ފުރޮޅުނަސް ޖަލުގައި ތިބި މީހުން ޖަލުގައި އަދި ގާސިމްގެ ވިޔަފާރި ލޮކްވެފައި އޮންނާނެކަން ގާސިމަށް އެނގިވަޑައިގަންނަވަ އެވެ. އަދި 2019 ގެ އާންމު އިންތިހާބުގައި ހުރިހާ ގޮނޑިއެއް ދޭން ޑިމާންޑް ކުރުމާއެކު އެހެން ނުވާ ކަމަށްވާނަމަ އެމަނިކުފާނުގެ ވިފަރާރިތަކުގެ ތަޅު ނުނައްޓާ ބާއްވާނެ އެވެ. އެ އަމާން ނުދީފީވިއްޔާ ގާސިމްގެ ބްލޮކޭޑަށް އެއްވެސް ބަދަލެއް ނާންނާނެ އެވެ.\nއެހެން ކަމުން މިއޮތް ދުވަސްތަކުގައި ޖޭޕީގެ ނިންމުން ވަރަށް ފާމް ވާން ޖެހެ އެވެ. ހުޅުވޭ ގޭޓެއް ކަމަށް ގާސިމް ބަލަނީ އެއީ ނަޝީދު ފަހަތަށް ޖެހި ވަޑައިގެން އިބޫއަށް ފުރުސަތު ދިނުން ކަމަށް ބަލާނަމަ އެއީ މުޅިން ރަނގަޅު ވިސްނުމެއް ނޫނެވެ. ލަފާވާ ގޮތުން ރައީސް ނަޝީދު އެހެން ނުވެސް ހައްދަވާނެ އެވެ. އެކަމަކު ފާމް ޑިޝަނެއް ނޯދިއްޖެނަމަ ފަސޭހަ ކަމާއެކު އިންތިހާބު ރައީސް ޔާމީން ގެންދާނެ އެވެ. އިތުރު ފަސް އަހަރަށް ޖޭޕީ މަޑު ކުރުމާއެކު ނަޝީދު ބޭނުންފުޅުވާ ގޮތަށް އޭނާ އިދިކޮޅު ލީޑަރެއްގެ ގޮތުގައި ހުންނަވަން ލިބި ވަޑައިގެންފާނެ އެވެ.\nއިންޓަނޭޝަލް ޕްރެޝަރު އޮންނާނީ ރައީސް ނަޝީދާ އެކީގަ އެވެ. އެކަމަކު އެއީ ބްލޮކޭޑަށް ބަދަލެއް ގެނުވައިފާނެ ކަމެއް ނޫނެވެ. ބަދަލެއް ގެނުވާނެ ހަމައެކަނި ގޮތަކީ އިންތިހާބު ނުބޭއްވުމާއި އިންތިހާބު ރިގް ކުރުމެވެ. އެހެން ވެއްޖެ ނަމަ "ގައިގައި އަތް ލާނެ" އެވެ. އެ ފުރުސަތު ރައީސް ޔާމީން ދެއްވާނެ ކަމަކަށް ނުބެލެވެ އެވެ. ވީމާ އޮތް ގޮތަކީ ބްލޮކޭޑުން ނެއްޓޭނެ ގޮތްތަކެއް ހޯދުމެވެ. އެކަން ކުރާނެ ގޮތުގެ ހިސާބެއް ޖެހޭނީ ހަދާށެވެ. ހިސާބު ޖަހައިގެން ހުރިހާ ކަމެއް ދެނެގަނެވޭނެ އެވެ.


Council Naibun Hovan MDP In Whip Line Eh Neren Angaifi - Vaguthu\nހއ. ވަށަފަރުގައި ޖަހާފައިހުރި އެމްޑީޕީ ދިދަތަކެއް -- ވަގުތު އިމޭޖެސް: އިބްރާހިމް ޝާބިލް\nލޯކަލް ކައުންސިލްތަކުގެ ނައިބުން އިންތިޚާބު ކުރުމުގައި އެމްޑީޕީގެ އިންތިޚާބީ ކައުންސިލަރުން އަމަލު ކުރަން އެދޭ ގޮތް އެ ޕާޓީން އަންގައިފިއެވެ.\nއެމްޑީޕީން ރޭ އާންމު ކުރި އިއުލާނެއްގައިވާ ގޮތުން، އަތޮޅު ކައުންސިލަށް އިންތިޚާބުވެފައިވާ އެ އަތޮޅަކުން އެމްޑީޕީގެ ޓިކެޓުގައި އިންތިޚާބު ވެފައިވާ އެމްޑީޕީގެ ރަށު ކައުންސިލްތަކުގެ ރައީސުންގެ ތެރެއިން ނެރޭނެ އެއް ކެންޑިޑޭޓަކު، އެ ކެންޑިޑޭޓްތަކުގެ ތެރެއިން ކަނޑައަޅައި ވިޕް ލައިނެއް ނެރެން ޖެހޭނެއެވެ. އަދި ކައުންސިލް ބައްދަލުވުމުގައި އެމްޑީޕީގެ އެހެން ކެންޑިޑޭޓަކު ކުރިމަތި ނުލާން އަންގާފައިވެއެވެ.\nސިޓީ ކައުންސިލްތަކާއި ރަށު ކައުންސިލްތަކުގައި ވެސް ނައިބުން އިންތިޚާބު ކުރުމަށް، އެ ސިޓީއެއްގެ ނުވަތަ ރަށެއްގެ އެމްޑީޕީގެ ލީޑާޝިޕާއި، އިންތިޚާބުވި ކައުންސިލަރުންގެ މެދުގައި ވޯޓެއް ނަގައިގެން އެއް ކެންޑިޑޭޓަކު ކަނޑައަޅައި ވިޕް ލައިނެއް ނެރުމަށް އަންގާފައިވެއެވެ.\nއިންތިޚާބީ ކައުންސިލަރުން ހުވާ ކުރުމުގެ ރަސްމިއްޔާތު މާދަމާ ކުރިއަށް ގެންދަން ލޯކަލް ގަވަރުމަންޓް އޮތޯރިޓީ (އެލްޖީއޭ) އިން ވަނީ ނިންމާފައެވެ.\nމިދިޔަ އޭޕްރީލް މަހުގެ 10 ވަނަ ދުވަހު ބޭއްވި ލޯކަލް ކައުންސިލްތަކުގެ އިންތިޚާބުގައި، އަތޮޅު ކައުންސިލްތަކުގެ ރައީސުންނާއި، ރަށު ކައުންސިލްތަކުގެ ރައީސުން، އަދި ސިޓީ ކައުންސިލްތަކުގެ މޭޔަރުން އިންތިޚާބު ކުރީ ރައްޔިތުންގެ ވޯޓަކުންނެވެ. އެހެން ވިޔަސް ކައުންސިލްތަކުގެ ނައިބުން ކަނޑައަޅާނީ ކުރިން ވެސް އޮންނަ އުސޫލުގެ ތެރެއިން އިންތިޚާބީ ކައުންސިލަރުންގެ މެދުގައި ދެވޭ ވޯޓަކުންނެވެ.\nމި އިންތިޚާބުގައި އެމްޑީޕީން ވަނީ 400 އެއްހާ ގޮނޑި ކާމިޔާބުކޮށްފައެވެ. އިދިކޮޅު ޕީޕީއެމްއިން ވަނީ 330 އެއްހާ ގޮނޑި ކާމިޔާބުކޮށްފައެވެ. ވެރިރަށް މާލެ ސިޓީ ކައުންސިލްގެ ފުރިހަމަ މެޖޯރިޓީ ފުރަތަމަ ފަހަރަށް ޕީޕީއެމުން ވަނީ ހޯދައިފައެވެ. އައްޑޫ ސިޓީ ކައުންސިލްގައި އޮތީ އެންމެ ގޮނޑިއެއް އިތުރަށް އެމްޑީޕީއަށް ލިބިގެން ހަނި މެޖޯރިޓީއެކެވެ. ކުޅުދުއްފުށި ސިޓީއާއި ފުވައްމުލައް ސިޓީގައި އޮންނާނީ އެމްޑީޕީގެ މެޖޯރިޓީއެވެ.\nމެއި 16, 2021 14:12\nތިޔައީ ރަނގަޅު ގޮތެއް، ތިކަން ވެސް ތިއޮތީ ޕާރޓީ އިން ލާމަރުކަޒް ކޮށްފައި މިހާރު


India Ge Hospital Eh Gai Alifaan Roave 18 Covid Balimeehun Maruvejje - Vaguthu\nއިންޑިއާގެ ހޮސްޕިޓަލެއްގައި އަލިފާން ރޯވެގެން 18 ކޮވިޑް ބަލި މީހުން މަރުވެއްޖެ\nއިންޑިއާގެެ ހޮސްޕިޓަލެއްގައި އަލިފާން ރޯވެގެން ކޮވިޑް-19 އަށް ފަރުވާހޯދަމުން އައި 18 މީހަކު މަރުވެއްޖެއެވެެ.\nއިންޑިއާގެ މީޑިއާތަކުން ރިޕޯޓުކޮށްފައިވާ ގޮތުގައި އެެގައުމުގެެ ހުޅަނގުގެ ސަރަހައްދެއްގައި ހުރި މި ހޮސްޕިޓަލުގައި އަލިފާން ރޯވެ 18 މީހަކު މިހާތަނަށް ވަނީ މަރުވެެފައެވެ. މި ހާދިސާ ހިނގާފައި މިވަނީ ހަަލުވިކަމާއި އެކު ކޮވިޑް-19 އެ ގައުމުގައި ފެތުރެމުން އައުމާއި އެކު ހޮސްޕިޓަލްތައް ފުރި މުޅި ސިއްހީ ނިޒާމު ވަނީ ހުއްޓުމަކަށް އައިސްފައެވެ.\n"އޭއެެންއައި ނިއުސް އެެޖެންސީ" އިން ރިޕޯޓުކޮށްފައިވާ ގޮތުގައި މި ހާދިސާ ހިނގާފައި ވަނީ ރޭ ދަންވަރުގެ ވަގުތެއްގައެވެެ.\nފުލުހުންނާ ހަވާލާދީ އެެ ނޫހުން ރިޕޯޓުކޮށްފައިވާ ގޮތުގައި، އަލިފާން ރޯވެ އައިސީޔޫ އާއި ހަމައަށް އަލިފާންގަނޑު ފޯރާފައި ވަނީ ރޭ ދަންވަރު 12:30 ހާއިރު އެވެ. މި ހާދިސާގައި ހަމައެކަނި އައިސީޔޫ އިން ވެސް 12 މީހުންނަށްވުރެ ގިނަ މީހުން މަރުވެެފައިވާކަން ޔަގީންވެފައިއިވާ ކަމަށާއި، މިކަން އަންނަނީ އިތުރަށް ބަލަމުން ކަމަށް ފުލުހުންނާ ހަވާލާދީ އެ ނޫހުން ވަނީ ރިޕޯޓުކޮށްފައެވެެ.\nއެ ގައުމުގައި ކޮވިޑަށް ފައްސިވި މީހުންގެ ޖުމްލަ އަދަދު ވަނީ 19.1 މިލިއަނަށް އަރާފައެވެ.\nއެ ގައުމުން އިއްޔެ ކޮވިޑް ބަލީގައި މަރުވެފައި ވަނީ 3,522 މީހެކެވެ. ފާއިތުވެދިޔަ 10 ދުވަހު އެ ގައުމުގައި ކޮވިޑް ގައި މަރުވާ މީހުންގެ އަދަދުތައްވެސް ވަނީ ވަރަށް ބޮޑަށް އިތުރުވެފައެވެ.\nއިންޑިއާގައި ކޮވިޑަށް ފައްސިވާ މީހުންގެ އަދަދު ވަރަށް ބޮޑަށް އިތުރުވުމުން އެގައުމު މިހާރު އޮތީ ކޮވިޑްގެ ތޫފާނެއްގެ ތެރޭގައި ކަމަށް ބޮޑުވަޒީރު ނަރެންދްރަ މޯދީ ވަނީ ވިދާޅުވެފައެވެ. ނަމަވެސް ކޮވިޑް ކޮންޓްރޯލް ކުރުމަށް މުޅި އިންޑިއާ އެއްކޮށް ފުރަބަންދު ނުކުރާނެ ކަމަށް ރިޕޯޓްތައް ބުނެއެވެ. އެއީ މުޅި ގައުމު ފުރަބަންދު ކޮށްފިނަމަ ލިބޭ ގެއްލުން އަދި މާބޮޑުވާތީއެވެ.\nމެއި 1, 2021 17:10\nހާދަ ވަރަކަށް ހޮސްޕިޓަލްތަކުގަ ރޯވަނީ؟ އަދި ރޯވާ ހޮސްޕިޓަލްތަކުން އަނދަނީ ވެސް ކޮވިދ މީހުން!


Midhiya aharu Iqthisoadhugai 10% ah faisa ithuruvi\nމިދިޔަ އަހަރު އިގްތިސޯދުގައި 10 ޕަސެންޓަށް ފައިސާ އިތުރުވި\nބާޒާރުގައި ހުރި މޭވާތަކެއް ސާފު ކުރަނީ: ފައިސާ އިތުރުވުމުން މުދަލުގެ އަގު މަތިވޭ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖޭގެ އިގްތިސޯދުގައި ދައުރުވާ ފައިސާ މިދިޔަ އަހަރު 10 ޕަސެންޓް އިތުރުވި ކަމަށް ކަމަށް މަރުކަޒީ ބޭންކް (އެމްއެމްއޭ) އިން ބުނެފި އެވެ.\nމަރުކަޒީ ބޭންކުގެ މިދިޔަ އަހަރުގެ މާލީ ރިޕޯޓުގައިވާ ގޮތުން، ރާއްޖޭގައި ބޭނުންކުރާ ރަންދިހަ ފަހެއްގެ ނޫޓުގެ 3.9 ބިލިއަން ރުފިޔާ އިގްތިސޯދުގައި މިދިޔަ އަހަރުގެ ނިޔަލަށް ދައުރުވަމުން ދިޔަ އެވެ. ފައިސާ ދައުރުވާ އަދަދު 2019 ވަނަ އަހަރާ އަޅާބަލާއިރު ވަނީ 10 ޕަސެންޓު އިތުރު ވެފަ އެވެ.\nމިދިޔަ އަހަރު އިގްތިސޯދުގައި ދިވެހި ފައިސާ އިތުރުވުމުގެ މައިގަނޑު އެއް ސަބަބެއް ކަމަަށް އިގްތިސޯދީ މާހިރުން ދެކިވަޑައިގަންނަވަނީ މަރުކަޒީ ބޭންކް (އެމްއެމްއޭ) އިން ދައުލަތުގެ ހަރަދު ފޫބައްދަން ނެގި އޯވަޑްރޯ ފެސިލިޓީ ނުވަތަ ފައިސާ ޗާޕު ކުރުމެވެ. ސަރުކާރުން ވަނީ މިދިޔަ އަހަރު 4.4 ބިލިއަން ރުފިޔާގެ އޯވަޑްރޯ ފެސިލިޓީއެއް ނަގައި މި ދައްކަން ޖެހޭ މުއްދަތު ދެވަނަ ފަހަރަށް އިތުރު ވެސް ކޮށްފަ އެވެ.\nމި މައްސަލާގައި އެމްއެމްއޭ އިން މާލިއްޔަތު ކޮމެޓީގައި ވާހަކަ ދައްކަވަމުން ޑެޕިއުޓީ ގަވަރުނަރު އަހުމަދު އިމާދު ވިދާޅުވެފައިވާ ގޮތުގައި އިގްތިސޯދުގައި އޯވަޑްރޯގެ ސަބަބުން އިތުރުވި ފައިސާގެ ބޮޑު ބައި އެމްއެމްއޭ އިން އެކި ފައިނޭންޝަލް އިންޓްރޫމަންޓްތައް ބޭނުން ކޮށްގެން މިހާރު ވާނީ ނަގާފަ އެވެ.\nއެންމެ ގިނައީ 500 ރުފިޔާ\nއިގްތިސޯދުގައި ދައުރުވާ ނޫޓުގެ ތެރޭގައި އެންމެ ގިނައީ 500ރ. ގެ ނޫޓެވެ. ޖުމްލަ ފައިސާގެ 85 ޕަސެންޓު 500ރ. ހިއްސާ ކުރެ އެވެ. ދެން ސާކިއުލޭޝަންގައި އެންމެ ގިނައީ 100ރ. ގެ ނޫޓާއި 1،00ރ. ގެ ނޫޓުގެ އިތުރުން 50ރ. އާއި 20ރ. އެވެ. އަދި ރަންދިހަ ފަހެއްގެ ނޫޓުގެ ތެރެއިން ސާކިއުލޭޝަންގައި އެންމެ މަދީ 10ރ. އާއި ފަސް ރުފިޔާގެ ނޫޓެވެ.\nދިވެހި ފައިސާގައި ހިމެނޭ ވަކި ލާރީގެ 76.3 މިލިއަން ރުފިޔާ ސާކިއުލޭޝަންގައި ދައުރުވަމުން ދެ އެވެ. ސާކިއުލޭޝަންގައި ހުރި ވަކި ލާރީގެ އަދަދު ވަނީ 2019 ވަނަ އަހަރާ އަޅާބަލާއިރު އެއް ޕަސެންޓު އިތުރުވެފަ އެވެ.\nއިގްތިސޯދުގައި ރުފިޔާ އިތުރުވުމުގެ ސަބަބުން މުދަލާއި ހިދުމަތުގެ އަގު ބޮޑު ވެގެން ދިޔަ އެވެ. ނޭޝަނަލް ސްޓެޓިސްޓިކް ޑިޕާޓްމަންޓުގެ ތަފާސް ހިސާބުތައް ދައްކާ ގޮތުން މިދިޔަ އަހަރު ގިނަ ބާވަތްތަކުގެ އަގުތައް ބޮޑުވި އެވެ. ނަމަވެސް މިހާރު ނިސްބަތުން އަގުތައް ދަނީ ދަށްވަމުންނެވެ.\nއެމްއެމްއޭ ރަންދިހަފަހެއް އިގްތިސޯދު


މަލީހު، ނަޝީދަށް: އޮޅުވައިލަން ހަދައިގެން އަނގަވަތަށް ތި ވެއްްޓެނީ! - DhiDaily\nމަލީހު، ނަޝީދަށް: އޮޅުވައިލަން ހަދައިގެން އަނގަވަތަށް ތި ވެއްްޓެނީ!\nއޮޅުވައިލައްވަން އުޅުއްވަނީ ކޮންބަޔަކަށްތޯ ސުވާލުކުރައްވައި، ”ވެއްޓިގެން ތިޔަ ދަނީ އަނގަވަތަށް“ ކަމަށް ވިދާޅުވެ، ކުރީގެ ކޮމިއުނިކޭޝަން މިނިސްޓަރު މުޙައްމަދު މަލީހް ޖަމާލް، ރައްޔިތުން މަޖިލީހުގެ ރައީސް މުޙައްމަދު ނަޝީދަށް ފާޑުވިދާޅުވެއްޖެއެވެ.\nކޮވިޑާއި ގުޅިގެން ވެންޓިލޭޓަރު ގަތުމުގައި ހެލްތު މިނިސްޓްރީން ކޮރަޕްޝަން ހިންގާފައިވާކަމަށް ތުހުމަތުކުރެވޭ މައްސަލަ ނުބަލަން ނިންމާފައިވާއިރު، ރައީސް ނަޝީދު ކުރެއްވި ޓްވީޓެއްގައި ވިދާޅުވީ ވެންޓިލޭޓަރުގެ މައްސަލައިގައި މަތިޖެހުނަދީފިނަމަ، ރައްޔިތުންނަށް އިތުރަށް ލިބޭނެ ގެއްލުން ބޮޑުވާނެ ކަމަށެވެ.\n”ސަރުކާރުން މިކަމުގައި ބައިވެރިވެފައިވާތަން ފެންނަނީ. ވައްކަންކުރާ ސަރުކާރަކާއެކީ އެމްޑީޕީ އޮންނާކަށް ނޭދޭނެ. މިކަންކަން ބަދަލުކުރަންޖެހޭ އަދި ރައްޔިތުންނާ އެކުގައި އަޅުގަނޑު މިކަމުގައި ދޫ ދޭކަށް ނެތިން.“ ރައީސް ނަޝީދު ވިދާޅުވިއެވެ.\nރައީސް ނަޝީދުގެ ވާހަކަތަކާއި ގުޅިގެން މަލީހް ވަނީ އެމްޑީޕީއާއި ސަރުކާރަކީ ދެބައެއްތޯ ސުވާލުކުރައްވާފައެވެ. މީގެ އިތުރުން މަލީހް ވިދާޅުވީ ސަރުކާރުގެ މަޤާމުތަކުގައި ތިބީ ހުސް އެމްޑީޕީ ބޭފުޅުން ކަމަށާއ، ނުވިތާކަށް މަޖިލީހުގެ 65 ގޮނޑި ވެސް ވަނީ އެމްޑީޕީ އަތުގައި ކަމަށެވެ.\n”ނަޝީދު ކޮންބަޔަކަށް އޮޅުވައިލަންތޯ ތިޔަ އުޅުއްވަނީ. ވެއްޓިގެން ތިޔަ ދަނީ އަނގަވަތަށް.“ މަލީހް ވިދާޅުވިއެވެ.\nމަލީހް ވަނީ އެމްޑީޕީ ޢާންމު މެންބަރުން ތިބީ އެއްވެސް ކަމެއްނެތި ވީހާލެއްގައި ޓެކްސް ދައްކައިލަ ދައްކައިލާ މަންޒަރު ބަލަން ގޭގައިކަމަށް ވެސް ވިދާޅުވެފައެވެ.


އަމާންވެއްޓަށް ބަދަލުކުރި ކުދިންނާ ގުޅޭގޮތުން ދެކެވޭ ޙަޤީޤަތާއި...\nކުދިންނާ ގުޅޭގޮތުން ޙަޤީޤަތާ ޚިލާފު ވާހަކަތައް ދެއ\nއަމާންވެއްޓަށް ބަދަލުކުރި ކުދިންނާ ގުޅޭގޮތުން ދެކެވޭ ޙަޤީޤަތާއި ޚިލާފު ވާހަކަތަކުގެ ނޭދެވޭ އަސަރު އެކުދިންނަށް ފޯރާ: ޖެންޑަރ މިނިސްޓްރީ\nއެ ކުދިން މުޖުތަމަޢުއަށް ރުޖޫއަކުރުމުގައި ގޮންޖެހުންތަކެއް ހުންނާނެކަން ޤަބޫލުކުރަން ޖެހޭ\n23 ފެބްރުއަރީ 2021 | އަންގާރަ 13:36\nއަމާން ވެއްޓަށް ބަދަލުކުރި ބައެއް ކުދިން\nމިނިސްޓްރީ އޮފް ޖެންޑާ\nއަމާންވެއްޓަށް ބަދަލުކުރި ކުދިންނާ ގުޅޭގޮތުން ޙަޤީޤަތާއި ޚިލާފު ވާހަކަތަކުގެ ނޭދެވޭ އަސަރު އެކުދިންނަށް ފޯރާކަމަށް ޖެންޑަރ މިނިސްޓްރީން ބުނެފިއެވެ.\nއަންގާރަ ދުވަހު ޖެންޑަރ މިނިސްޓްރީން ނެރުނު އިއުލާނެއްގައި ބުނީ ޢާއިލީ ވެއްޓެއްގައި ކުޑަކުދިންނަށް ބޭނުންވާ ރައްކާތެރިކަން ކަށަވަރު ނުކުރެވޭ ޙާލަތްތަކުގައި އެ ކުދިންނަށް ބޭނުންވާ ރައްކާތެރިކަން ފޯރުކޮށްދިނުމަށް ދައުލަތުގެ މައްޗަށް ލާޒިމުވާ ކަމަށެވެ. އެ ގޮތުން، ދައުލަތުގެ ބެލުމުގެ ދަށަށް ގެނެވޭ މި ފަދަ ކުދިން މި ފާއިތުވެދިޔަ މުއްދަތުތަކުގައި ދިރިއުޅެމުންދިޔައީ މާލޭ ސަރަޙައްދުގައި ޤައިމުކުރެވިފައިވާ ދެ މަރުކަޒެއްގައެވެ. އެހެން ނަމަވެސް، ދައުލަތުގެ ބެލުމުގެދަށުގައި ދިރިއުޅޭ ކުދިން ވެސް ބާކީވުމުގެ އިހުސާސްވިޔަ ނުދީ، އެހެން ކުދިންނެކޭ އެއްފަދައިން މުޖުތަމަޢުގެ ތެރޭގައި ހެދިބޮޑުވުމުގެ ފުރުޞަތު ތަނަވަސްކޮށްދިނުމުގެ ގޮތުން އަތޮޅުތެރޭގައި އެ ކަމަށް ޚާއްޞަކުރެވިގެން ޤާއިމުކުރެވޭ "އަމާން ވެށި"ތަކަށް ބަދަލުކުރުމުގެ މަސައްކަތް މި މިނިސްޓްރީން ފަށައިފައިވާ ކަމަށެވެ. އަދި މިފަދަ މަސައްކަތެއް މިހާ ފުޅާ ދާއިރާއެއްގައި ކުރެވެމުންދާއިރު، އެ މަސައްކަތުގައި ހުރި ގޮންޖެހުންތައް ދެނެގަނެ، އެ ކަންކަން ޙައްލުކުރުމުގައި ގުޅުންހުރި ފަރާތްތަކާއެކު މި މިނިސްޓްރީން މަސައްކަތްކުރަމުންދާ ކަމަށާއި އެހެން ނަމަވެސް، އެ ފަދަ ގޮންޖެހުންތަކަށް ރިޢާޔަތްކުރުމެއްނެތި ބައެއް ފަރާތްތަކުން ދައްކާ ޙަޤީޤަތާއި ޚިލާފު ވާހަކަތަކުގެ ނޭދެވޭ އަސަރު، އެ ކުދިންނަށް ފޯރާ ޙާލަތްތައް އަންނަ ކަަމަށް މިނިސްޓްރީން ބުންޏެވެ.\nކުޑަކުދިންގެ ޙައްޤުތައް ރައްކާތެރިކުރުމާ ބެހޭ ޤާނޫނުގެ 10ވަނަ މާއްދާ "އަޅައިލުމާއި ޙިމާޔަތް ލިބުން"ގެ (ހ) އަދި އެ ޤާނޫނުގެ 33ވަނަ މާއްދާ "ކުޑަކުދިންގެ ކަރާމާތަށް އުނިކަން އަންނަ މަޢުލޫމާތު ޢާންމުނުކުރުން"ގެ (ހ)އާ ޚިލާފަށް، ބައެއް ފަރާތްތަކުން މަޢުލޫމާތު ފަތުރާކަމީ އެ މިނިސްޓްރީން ކަންބޮޑުވާ ކަމެއްކަން ފާހަގަކޮށް ބުނީ އެކަމުގެ ސަބަބުން، އެ ކުދިންނާ ގުޅޭ ގޮތުން ޙަޤީޤަތާއި ޚިލާފު ވާހަކަ މުޖުތަމަޢުގެ ތެރޭގައި ފެތުރުމާއި، އެ ކުދިންނާމެދު ބައެއް ފަރާތްތަކުން ހިތްހަމަނުޖެހޭ ފަދަ ޝުޢޫރު ފާޅުކުރެވިގެންދާ ޙާލަތްތައް އަންނަ ކަމަށެވެ. އެފަދަ ބައެއް ހާދިސާތައް މިނިސްޓްރީގެ ސަމާލުކަމަށް ވެސް ގެނެވިފައިވާ ކަމަށެވެ.\nހަޔާތުގައި ކުރިމަތިވެފައިވާ ބައެއް ހާދިސާތަކާއި ޙާލަތްތަކުގެ ސަބަބުން އެ ފަދަ ކުދިންގެ ނަފްސާނީ ދުޅަހެޔޮކަމަށް ޚާއްޞަ ސަމާލުކަމެއް ދީގެން މަސައްކަތްތަކެއް ކުރެވެމުންދާއިރު، އެ ކުދިން މުޖުތަމަޢުއަށް ރުޖޫޢަކުރުމުގައި ގޮންޖެހުންތަކެއް ހުންނާނެކަން ޤަބޫލުކުރަން ޖެހޭ ކަމަށާއި މިފަދަ ގޮންޖެހުތައް ޙައްލުކުރުމުގައި، ދައުލަތުގެ އިދާރާތަކާއި މުއައްސަސާތަކުގެ ދައުރުގެ އިތުރުން މުޅި މުޖުތަމަޢުގެ ޒިންމާތަކެއް ވާކަމަށް ޖެންޑަރ މިނިސްޓްރީން ބުންޏެވެ.


Suneege lonumirus gandu varah fakka\n"ސުނީސް ސްޕެޝަލް" ލޮނުމިރުސް ތައްޔާރުކުރުން\nސުނީގެ ލޮނުމިރުސް ގަނޑު ވަރަށް ފައްކާ!\nކަސްޓަމަރުންގެ ފީޑްބެކް ވަރަށް ރަނގަޅުކަމަށް ސުނީ ބުނި\nލޮނުމިރުސް ތައްޔާރުކޮށްފައިވަނީ ދިވެހި ރަހަތަކާއި ގުޅޭގޮތަށް\nކ. މާލެ |7ސެޕްޓެންބަރ 2020 | ހޯމަ 22:10 | 6,818\nސުނީތާ އަލީ - ރާއްޖެއެމްވީ\nމަޝްހޫރު ނެށުންތެރިޔާ ސުނީތާ އަލީ "ސުނީސް ސްޕެޝަލް" ލޮނުމިރުސް ތައްޔާރު ކުރަމުން ގެންދާތާ ހަފްތާއެއްހާ ދުވަސް މިވަނީ ވެފައެވެ.\nރާއްޖެ އެމްވީއަށް މައުލޫމާތު ދެމުން ސުނީ ބުނީ ލޮނުމިރުސް ތައްޔާރު ކުރަން ފަށާފައި މިވަނީ ކޮވިޑް-19 އާ ގުޅިގެން މުނިފޫހި ފިލުވުމުގެ ދާއިރާގައި ކުރަމުންދާ މަސައްކަތްތައް މަޑުޖެހިފައިވުމުން މަސައްކަތެއް ނެތި ހުންނަން ޖެހުމުން ކަމަށެވެ.\nކުޑައިރުން ފެށިގެން ވެސް ކެއްކުމަށް ޝައުގުވެރިކަން ހުންނަ ސުނީ ބުނީ އޭނާ އަލަށް ތައްޔާރު ކުރަން ފެށި ލޮނުމިރުހަކީ ދިވެހިންގެ ކުރީގެ ރަހަތަކާއި އެއްގޮތަށް ތައްޔާރު ކުރަމުންދާ ޕްރޮޑަކްޓެއް ކަމަށެވެ.\nވަރަށް ކުޑައިރުވެސް ކައްކާ ހަދަން. އެހެން ދާއިރާއަށްތާ މިދިަޔައީ، އެއްވެސް މަސައްކަތެއް ނުކޮށް ހުންނަން ބޭނުންމެއް ނުވޭ، އެހެންވެ ލޮނުމިރުސް ތައްޔާރުކުރަންފެށީ\n~ ސުނީތާ އަލީ\nސުނީ ތައްޔާރު ކުރާ ލޮނުމިރުހު ގައި އަޖިނަމޮޓޯ ބޭނުން ކޮށްފައި ނުވެއެވެ. އަދި ލޮނުމިރުސް ގަނޑު ތާޒާ ކަންމަތީ ގިނަ ދުވަހަށް ބެހެއްޓުމަށްޓަކައި އޭގައި ކާށި ހުނި ވެސް ހިމަނާފައެއް ނުވެއެވެ.\n"ސުނީސް ސްޕެޝަލް" ލޮނުމިރުސް ޚާއްސަ ކޮށްފައިވާނީ ބާބެކިއު، ކުޅި ރިހަ އަދި ކުޅިމަސްފަދަ ތަކެތި ތައްޔާރު ކުރުމަށް ކަމަށް ސުނީ ބުންޏެވެ.\nމީގެ އިތުރުން ވެސް ތަފާތު އެކި ކަހަލަ ކާނާ ތައްޔާރު ކުރާއިރު ރަހަ މީރު ކޮށްލުމަށް މި ޕްރޮޑަކްޓް ބޭނުން ކުރެވޭނެ ކަމަށް ސުނީ ބުންޏެވެ. ދުވާލެއްގެ މައްޗަށް 40 އާއި 50 ދެމެދުގެ އަދަދަކަށް އޯޑަރު އަންނަ ކަމަށާއި ތައްޔާރު ކުރަމުން ގެންދަނީ އޯޑަރު ލިބޭ ވަރަކުން ކަމަށް ސުނީ ބުންޏެވެ.\nމި ޕްރޮޑަކްޓް މާލޭ އާއި ހުޅުމާލެ އަށް ހިލޭ ޑެލިވަރީ ކޮށްދޭކަން ފަހާގަކޮށް ކަސްޓަަރުންގެ ފަރާތުން ލިބޭ ޕޮޒިޓިވް ފީޑްބެސް ސުނީ ވަނީ ފާހަގަ ކޮށްފައެވެ.\nކަސްޓަމަރުންގެ ފީޑްބެކް ވަރަށް ރަނގަޅު. އެންމެނަށްވެސް ވަރަށް ކަމުދޭ. އޯޑަރުތައް އަންނަނީ ދުވަހެއް ދުވަހަކަށް އިތުރުވަމުން\nލޮނުމިރުހުގެ އިތުރުން ސުނީ ދަނީ ކާށި ތެޔޮ ވެސް ތައްޔާރުކޮށް ވިއްކަމުންނެވެ.\nއެގޮތުން ކާށިތެޔޮ އެންމެ ތާޒާކަން މަތީގައި ފޯރުކޮށްދިނުމަށްޓަކައި އޯޑަރު ލިބޭވަރަކުން ތައްޔާރު ކުރަމުންދާ ކަމަށް އޭނާ ބުންޏެވެ. ސުނީގެ ތައްޔާރު ކުރާ މި ބާވަތްތަކީ އޭނާގެ އާއިލާ އާއި ގުޅިގެން ކުރަމުން ގެންދާ މަސައްކަތެއްކަން ވަނީ ފާހަގަކޮށްފައެވެ.\nކާށި ތެލާއި ލޮނުމިރުހުގެ އިތުރުން އިތުރުން ބާވަތްތައް ވެސް ވަރަށް އަވަހަށް ތައްޔާރު ކުރަން ފަށާނެ ކަމަށް ސުނީ ވަނީ ބުނެފައެވެ.


ކޮވިޑް-19:އާއިލާ ގާތަށް ދިޔުމަށް ކުރި ދަތުރުމަތީގައި ނިދިފައި ތިއްބާ ރޭލެއްގެ ދަށުވެ ބަޔަކު މަރުވެއްޖެ – Dhen.mv\nކޮވިޑް-19:އާއިލާ ގާތަށް ދިޔުމަށް ކުރި ދަތުރުމަތީގައި ނިދިފައި ތިއްބާ ރޭލެއްގެ ދަށުވެ ބަޔަކު މަރުވެއްޖެ\nދެން އެމްވީ May 8, 2020 - 2:57 pm\nވަޒީފާ ގެއްލުމުން ހިނގާފައި، އާއިލާ ގާތަށް ދަތުރުކުރަމުން ދިޔަ ބަޔަކު ނިދިފައި ތިއްބާ ރޭލެއްގެ ދަށުވެ މަރުވެއްޖެއެވެ.\nއިންޑިއާގެ މާހަރަސްޓްރަ ސުޓޭޓްގެ އޮރަންގަބާދުގައި ހިނގި މި ހާދިސާގައި 14 މީހުން މަރުވެ ފަސްމީހަކު ޒަޚަމްވެފައިވެއެވެ. އެ ސަރަޙައްދުގެ ޕޮލިހުން ރޮއިޓާސްއަށް މައުލޫމާތު ދީފައިވާ ގޮތުގައި މަރުވި މީހުންނަކީ ވަޒީފާ އަދާކުރުމަށް އެހެން ސިޓީތަކުން އެ ސިޓީއަށް ގޮސްފައި ތިބި ބައެކެވެ.\nކޮވިޑް-19 ފެތުރުން ހުއްޓުވުމަށް އިޢުލާން ކުރި ލޮކްޑައުންގެ ސަބަބުން ވިޔަފާރިތައް ބަނގުރޫޓުވެ، ވަޒީފާގައި ގެންގުޅޭ މީހުންނަށް މުސާރަ ދެވެން ނެތުމުން އެތައް ހާސް މޭލަކަށް ހިނގާފައި އުފަން ސަރަޙައްދަށް ދިއުމަށް ނިކުންނަ މީހުންގެ އަދަދު ވެސް ހާހުން ގުނޭނެއެވެ. މިއަދު މި މަރުވި މީހުންނަކީ ހައިހޫނުކަމުގައި އަދި ހިނގާ ހިނގާ ވަރުބަލިވުމުން ނިދުނުބައެއް ކަމަށް ބެލެވޭ ކަމަށް އިންޑިއާގެ މީޑިއާތައް ބުނެއެވެ.\nނިދިފައި ތިބި މި މީހުން ފެނުމުން ރޭލްމަޑުކުރަން ޑްރައިވަރު މަސައްކަތް ކުރި ކަމަށާއި މައްސަލަ އިތުރަށް ބަލަމުންދާ ކަމަށްވެސް ރޭލްވޭ މިނިސްޓްރީ އިން ވަނީ ހާމަ ކޮށްފައެވެ. ޕޮލިހުން ހާމަ ކުރިގޮތުގައި މިއީ މިހިސާބުގެ ސްޓީލް ކޮމްޕެނީ އެއްގައި މަސައްކަތްކުރި ބައެއްކަމާ، ހިނގާފައި ދާން އުޅުނީ ޖެހިގެން އޮތް އަވަށަށް ކަމަށެވެ. އަދި ވަރުބަލިވެގެން ޖައްސާލިއިރު ލޮކްޑައުންގެ ސަބަބުން މިތަނުން އެއްވެސް ރޭލެއް ދަތުރުކޮށްފާނެ ކަމަށް އެމީހުންނަށް ނުވިސްނުނީ ކަމަށްވުން އެކަށީގެންވާ ކަމަށް ވެސް ޕޮލިހުން ހާމަ ކުރިއެވެ.\nލޮކްޑައުންގެ ސަބަބުން އާންމު ހުރިހާ ދަތުރުފަތުރެއްވަނީ ހުއްޓާލާފައެވެ. މިއީ ކާގޯ ހިފައިގެން ދަތުރު ކުރި ރޭލެކެވެ. މިހާދިސާއާއި ގުޅިގެން އިދިކޮޅު ކޮންގްރެސް ޕާޓީއިން ވަނީ ބީޖޭޕީގެ ސަރުކާރަށް ވަރަށް ބޮޑަށް ފާޑު ކިޔާފައެވެ. އިދިކޮޅުން ފާހަގަ ކުރި ގޮތުގައި، ބޭރުގައުމު ތަކުގައި ތިބި މީހުން ގައުމަށް ގެންނަން މަސައްކަތް ކުރާއިރު ވަޒީފާ އަދާކުރުމަށް އުފަން ސިޓީ ނޫން އެހެން ސިޓީތަކުގައި އުޅޭ މީހުންގެ ވަޒީފާ ގެއްލުމުން ވެސް އެމީހުންނަށް އެއްވެސް އަޅާލުމެއް ވެސް ނެތްކަމަށެވެ.\nމި ހާދިސާ އާ ގުޅިގެން ކުރަން ޖެހޭ ހުރިހާ ކަމަކާ ދޭންވާ ހުރިހާ އެހީތެރިކަމެއް ދެމުން ގެންދާކަމަށް، ބޮޑުވަޒީރު މޯދީ ހާމަ ކުރެއްވިއިރު، އިދިކޮޅު ލީޑަރު ރާހުލް ގާނދީވަނީ، ގައުމު ބިނާ ކުރުމުގައި މަސައްކަތް ކުރާ މީހުނާއި މެދު މިހެން ކަންތައްވުން މިއީ ލަދުވެތިވާން ޖެހޭ ކަމެއް ކަމަށް ބުނެފައެވެ. ލޮކްޑައުން ގައި ތާށިވެފައި ތިބި އެހެން ސްޓޭޓްތަކުގެ މީހުން އެނބުރި އެމީހުންގެ ސްޓޭޓްތަކަށް ގެންގޮސްދިނުމަށް އެދި، އާންމުން ދަނީ ސަރުކާރަށް ފިއްތުން ތައް ކުރިމަތި ކުރަމުންނެވެ.\nއިންޑިޔާގެ ރޭލްވޭ ނިޒާމަކީ މުޅި ދުނިޔޭގައި އޮތް އެންމެ ބޮޑު ރޭލްވޭ ނިޒާމެވެ. އިންޑިޔާގައި ދުވާލަކު 23 މިލިއަން މީހުން ރޭލުގައި ދަތުރު ކުރެއެވެ. ރޭލް ދަތުރުގައި އެކްސިޑެންޓް ހިނގުމަކީ ވެސް އެގައުމުގައި ވަރަށް އާންމު ކަމެކެވެ. މައިގަނޑު ސަބަބަކީ ރަނގަޅަށް މަރާމާތު ނުކުރެވުމާއި، މައުލޫމާތުގެ ބަދަލު ކުރުމުގައި ޖެހޭ މައްސަލައެވެ. މިގޮތަށް ދިމާވާ އެކްސިޑެންޓް ތަކުގައި އަހަރަކު 15 ހާސް މީހުން މަރުވާ ކަމަށް އެގައުމުގެ ސަރުކާރުން 2012 ވަނަ އަހަރު ނެރުނު ރިޕޯޓެއްގައި ވެއެވެ.\n"ބަސްނާހާ ދަރިފުޅު"، ނޫން!ނޫން! ތިހެން ނުބުނޭ!\nކޮވިޑް-19: ކުޅުދުއްފުށި ބޯޓުން އިތުރު ކޭސްތަކެއް!\nހެޔޮކަންތައް ކުރުމަށް ހުރަސް އަޅަނީ އަމިއްލަ ނަފްސާ ނުބައި ރައްޓެހިން ،އެފަދަ ރައްޓެހިން ދޫކޮށްލާ: އަލީ ރަމީޒް\nމެނޭޖަރު އަތުން މަސްތުވާތަކެތި ހޯދަން އެހިކަމަށް ދީޕިކާ އެއްބަސްވެއްޖެ\nނިއުޕޯޓް މައްސަލައިގައި ސަރުކާރުން އުޅެނީ ސިޔާސީ ގޮތުން ބަދަލު ހިފަން: އިދިކޮޅު


SunOnline: Makeup nufiluvaa nidhaanama mihen vedhaane!\nމޭކަޕް ނުފިލުވާ ނިދާނަމަ މިހެން ވެދާނެ!\nފާޠިމަތު ރާޔާ ރައޫފް 12 Nov 2021, 08:42\nރައްޓެހިންނާއެކު ޕާޓިތަކަށާއި ހިނގާލަން ނުކުމެ ގެއަށް އައިސް ވަނުމާއެކު ވެފައި ހުންނަ ވަރުބައްޔާއެކު ވެއްޓިގަނެވެނީ ތިމާއަށްޓަކައި އިންތިޒާރުކުރަމުންދާ އެނދު މައްޗަށެވެ. ކުޑަ ހިނދުކޮޅެއްގައި ލޮލަށް ބަރުވެ، ނިދީގެ މީރުކަމަށް މީހާ ލަންބުވައި ނިންދަވާލައެވެ. ޕާޓީއަށް ދިޔުމުގެ ކުރިން މޫނާއި ކަރުދަށުގައި އުނގުޅި މޭކަޕްގެ ޒައްރެއްގެ މިންވަރުވެސް ފިލުވައިލުމެއް ނެތިއެވެ. ހޭލެވޭނީ ފޫކޮޅަށް އަރާ އަވީގެ ހޫނުކަމުގެ އިހުސާސުންނެވެ. ވިސްނާލަންވީ ކަމަކީ މޭކަޕް ފިލުވައިނުލާ ނިދަން ފަސޭހަވީ ނަމަވެސް އޭގެ ސަބަބުން ލިބިދާނެ ގެއްލުމަށެވެ.\nމެކަޕް ފިލުވާނުލާ ނިދުމާ ބެހޭގޮތުން، ނިއު ޔޯކުގައި މަސައްކަތްކުރަމުންދާ ހަމުގެ ބަލިތަކާ ބެހޭ ހާއްސަ ޑޮކްޓަރު, ޑރ. ސޫ އަން ވީ ވިދާޅުވާ ގޮތުގައި މޭކަޕްކޮށްފައި ހުންނަ ވަގުތު އޭގެ ބާރުން ޖައްވުގައި އެކުލެވޭ ގިނަ ޖަރާސީމުތަކާއި ކިލާ މޫނުގެ ހަންގަނޑުގެ ތެރެއަށް ވަދެގެންދެއެވެ. މިކަމުގެސަބަބުން ގިނަ އަދަދެއްގެ ސެލްތައް މަރުވެ, ހަންގަނޑުގެ ތާޒާކަން ގެއްލޭ ކަމަށް ޑރ. ވީ ވިދާޅުވެފައިވެއެވެ.\nމޭކަޕަކީ ހަންގަނޑުގެ ތެރެއަށް ވަންނަ އެއްޗެއް ކަމަށާއި ބައެއް ޒާތުގެ ކެމިކަލްތަކުގެ ސަބަބުން ހަންގަނޑުގައި ކުދިކުދި ވިދުތައް އުފެދި, ބިހިތައް ނަގައި, ވައިޓްހެޑްސްއާއި ބްލެކްހެޑްސް އުފެދުމަށް މިކަމުގެ ސަބަބުން މަގުފަހިވާކަމަށް ޑރ. ވީ ވިދާޅުވެފައިވެއެވެ.\nމާ ގިނައިރު މޭކަޕާއެކު ނިދާނަމަ ހަންގަނޑުގެ ގުދުރަތީ ރީތިކަން ގެއްލި, ހަންގަނޑު ހިކޭކަމަށް ދިރާސާތަކުން ދައްކައެވެ. ހަމަ އެހެންމެ, ލޮލުގައި މޭކަޕްކޮށް މަސްކަރާ ނުވަތަ އައިލައިނާ އަޅާފައިވާނަމަ އޭގައި އެކުލެވޭ ކެމިކަލްތަކުގެ ސަބަބުން އެލާޖިކްވެ، ލޯ ފުސްވުމާއި ހިރުވުމުގެ މައްސަލަވެސް ދިމާވެއެވެ.\nއެހެންކަމުން މޭކަޕް ނުފިލުވާ ނިދުމުގެ އާދަ ދޫކޮށްލަން އެބަޖެހެއެވެ. ނޫންނަމަ ހަންގަނޑުގެ ރީތިކަން ގެއްލި ތާޒާކަން ގެއްލިދާނެއެވެ. ނިދުމުގެ ކުރިން މޫނުގައިވާ ހުރިހާ މޭކަޕެއް ފިލުވައިލުމަށް ރަނގަޅަށް މޫނުދޮވެ، ނުވަތަ މޭކަޕް ރިމޫވާ ބޭނުންކުރުން މުހިއްމެވެ. ޑރ. ވީ ވިދާޅުވާ ގޮތުގައި އެންމެ ރަނގަޅު ގޮތަކީ ނިދުމުގެ ކުރިން ރަނގަޅަށް މޫނު ދޮވެ، މޫނުގައި އެއްވެސް އެއްޗެއް ނުއުނގުޅުމެވެ.\nކަންގަނާގެ ފޮޓޯ ނެގުމުން ކަރަން ޖޯހަރަށް ފާޑުކިޔުން!


JSC in Alhuganduge Massalaeh Balamundhaa Kan Angaafaeh Neh - Gaazee Hailam - Vaguthu\nޖޭއެސްސީން އަޅުގަނޑުގެ މައްސަލައެއް ބަލަމުންދާކަން އަންގާފައެއް ނެތް – ގާޒީ ހައިލަމް\nޖުޑިޝަލް ސަރވިސް ކޮމިޝަނުން އެމަނިކުފާނުގެ އެއްވެސް މައްސަލައެއް ބަލަމުންދާކަން އަންގާފައެއް ނެތް ކަމަށް ކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް ވިދާޅުވެއްޖެއެވެ.\nކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް މިހެން ވިދާޅުވީ މިހާރު ކުރިއަށްދާ ކުރީގެ ރައީސް އަބްދުﷲ ޔާމީންގެ ޝަރީއަތުގެ މަޖިލީހުގައި ރައީސް ޔާމީންގެ ދިފާޢީ ވަކީލު ނެންގެވި އިޖުރާއީ ނުކުތާ އަކާ ގުޅިގެން ވާހަކަ ދައްކަވަމުންނެވެ.\n"އަޅުގަނޑަކަށް ޖުޑިޝަލް ސަރވިސް ކޮމިޝަނަކުންނެތް އަންގަފާކައެއް އަޅުގަނޑުގެ މައްސަލައެއް ބަލަމުންދާ ކަމެއް. މައްސަލައެއް ބެލުމަކީ އޭގެ ޒާތުން މި މައްސަލައަށް ނުފޫޒެއް ފޯރާނެ ކަމެއް ކަމަށް ގަބޫލުކުރަން ޖެހޭ ސަބަބެއްވެސް ނޫން. އަޅުގަނޑަކަށް ގަބޫލެއް ނުކުރެވޭ. އެގޮތަށް ގަބޫލު ކުރެވިގެން މިއަދު މި މައްސަލައިން ތަނާޒުލު ވާނަމަ މާދަމާ މި މައްސަލަ ހަވާލު ކުރެވޭ އެހެން ގާޒީއަކަށްވެސް ތިޔަ ވިދާޅުވާ ނުފޫޒު އޮންނާނެ ނޫންތޯ؟ އަޅުގަނޑަކަށް އަމިއްލަ ނަފްސަކަށް ގަބޫލެއް ނުކުރެވޭ އެފަދަ ނުފޫޒެއް އޮތް ކަމަށް. އަދި މައްސަލައެއް ބެލުމަކީވެސް މި މައްސަލައަށް ނުފޫޒު ފޯރުވައިގެން މި މައްސަލައިގެ އަދުލު އިންސާފަށް ހުރަސް އެޅިދާނެ ކަމެއް ކަމަކަށް." ކްރިމިނަލް ކޯޓުގެ އިސްގާޒީ އަލްއުސްތާޒު އަޙްމަދު ހައިލަމް ވިދާޅުވިއެވެ.\nގާޒީ ހައިލަމްގެ މައްސަލައެއް ޖުޑިޝަލް ސަރވިސް ކޮމިޝަނުން ބަލަމުންދާކަން އަންގަވާފައި ނުވާކަމަށް އެމަނިކުފާނު ވިދާޅުވެފައިވާއިރު މިދިޔަ ޖުލަައިމަހުގެ 31 ގައި ޖޭއެސްސީން ވަނީ ގާޒީ ހައިލަމްގެ މައްސަލައެއް އެކޮމިޝަނުން ބަލަމުންދާކަން ހާމަ ކުރައްވާފައެވެ.\nޖޭއެސްސީން ގާޒީ ހައިލަމްގެ މައްސަލަ ބެލުމަށްޓަކައި ތަޢުދީބީ ކޮމިޓީއަށް ފޮނުވުމަށް ނިންމާފައިވީ ނަމަވެސް ހައިލަމާ ގުޅޭގޮތުން ހުށައެޅިފައިވާ ޝަކުވާއަކީ ސީދާ ކޮބައިކަމެއް އެކޮމިޝަނުން ހާމަކޮށްފައެއް ނުވެއެވެ.\nއޮގަސްޓް 4, 2019 11:50\nއަހާބަލަ، ގިޔާމަތް ދުވަސް ކިޔާ އަޑު އެހިންތޯ؟\nއެންގިޔަސް ބުނާނެތަ؟ މަރުވާނެ ކަންވެސް ހަނދާނެއް ނެތް. އަނބި ދަރިން ތިބިކަން އެނގޭތޯ ސުވާލުކޮށްލަން ފެނޭ!!!\nއޮގަސްޓް 4, 2019 11:51\nވައްތަރީ މާމިއުޑާގަ ލުސިފަރ އިންނާނެ ގޮތާ.\nއޮގަސްޓް 4, 2019 11:53\nމިހާ ބޮޑެތި ދޮގުތަށް ރޯމާދުވާލު ހަދާ ފަނޑިޔާރުން ލައިގެން ހިންގާ ޝަރީއަތެއް ބަލައެއް ނުގަނެވޭނެ. އަދި އެ ފަނޑިޔާރު ގެ ރަށްޔިތުން ނިކުމޭ..\nއޮގަސްޓް 4, 2019 12:22\nއެހެންތަ؟ ހުކުމް ލިޔެފަ ދިން ގޮތަށް ނިންމާނެކަމުގެ ޔަގީންކަން ދިނީމަ މައްސަލައެއް "ބަލަމުންދާކަން އަންގާފައެއް ނެތް" ދޯ؟ ސާބަހޭ އެކްޓަރުންނަށް. ފްލޮޕްވިޔަ ނުދީ ހިފެހެއްޓޭތޯ ވީވަރެއް ކުރާތި.\nއޮގަސްޓް 4, 2019 12:34\nޖޭއެސްސީ އަށް ކަލޭގެ މައްސަލައެއް ލާފަ އޮތްނަމަވެސް ސަރުކާރުގެ ނުފޫޒްވަދެ އެމައްސަލަ މިވަގުތު ނުބަލާނެއެވެ. އެހެނީ ކަލެއަކީ އެމްޑީޕީއަށް ސިޔާސީ ނަފާ ހޯދައިދިނުމަށް ޤާޟީކަން ދީފައިހުރި މީހަކަށްވެފައި ޔާމީންގެ މައްސަލާގައި ކުރަންވީ ޙުކުމް އެމްޑީޕީގެ ތައްގަނޑުޖަހާފަ ކަލޭގެއަތަށް ދީފައި ވާތީއާ ކަލޭ ނޫން އެހެން ޤާޟިއަކު މި މައްސަލަ ބަލާނަމަ ދައުލަތް އޮރިޔާން ވާނޭކަން އެގޭތީއެވެ. ކަލޭ ކިތަންމެ ފުލެއް ކެހިޔަސް އިންޞާފުން އެއްކިބާވެގެންނޫންގޮތަކަށް ޔާމީންގެ މައްޗަށް ކުށެއް ސާބިތެއް ނުކުރެވޭނެއެވެ.\nއޮގަސްޓް 4, 2019 12:36\nތި ފަނޑިޔާރު ހައި ލަމް އަކީ ދޮގުވެރިއެއްކަން ފަޅާއަރަމުން މިދަނީ، ސަދޫމްގެ އިންސާފް، ދެން އަދީބު ގެ ނޭ ދެކޮޅު ހެއްކަކަށް، އޭނަ ބުނާނެ އޭނަ ފިލި މައްސަލަވެސް ބަލާކަމެއް ނޭނގެޔޭ.\nއޮގަސްޓް 4, 2019 13:30\nޣާޒީގެ ހުރަވަޅިވެސް ބަދަލު ކުރަން ޖެހޭ އެންމެ ޤާޒީ އަކުން ތިވަރުގެ މައްސަލައެއް ސައްހަ ގޮތުގަ ނިންމައެއް ނުލެވޭނެ ބެންޗެއް މުހިންމު\nއޮގަސްޓް 4, 2019 13:43\nއިލްޔާސް ބުނިގޮތަށް24434ކޮންމެ ދުވަހަކު ގުޅާތޯ އަހާބަލަ. އެ ނަންބަރުތަކަށް ނުގުޅާ މީހަަކަށް ދޮގު ހެދުމަކީ އެއްވެސް ކަމަކަށް ނުވާނެ


vnews - Gaafori jahaafai hurumun cargo boat eh bandharu kuran huras alhaifi\nގާފޮރި ޖަހާފައި ހުރުމުން ކާގޯ ބޯޓެއް ބަނދަރުކުރަން ހުއްދައެއް ނުދިން\nނިއުޒިލޭންޑުގެ ބަނދަރަށް ވަންނަން މަސައްކަތް ކުރި ކާގޯ ބޯޓެއް ބަނދަރުކުރިޔަ ނުދީ އެގައުމުގެ ކަނޑުގެ ސަރަހައްދުން ބޭރަށް ދިއުމަށް އަންގައިފި އެވެ.\nނިއުޒީލޭންޑުގެ ޕްރައިމަރީ އިންޑަސްޓްރީޒް މިނިސްޓްރީން ވަނީ ޑީއެލް މެރިގޯލްޑްގެ ނަން ދީފައިވާ އެ ބޯޓު ނިއުޒީލޭންޑުގެ ކަނޑުގެ ސަރަހައްދު ދޫކޮށް ދިއުމަށް 24 ގަޑިއިރުގެ މުހުލަތެއް ދީފަ އެވެ.\nއެމިނިސްޓްރީން އެ ބޯޓަށް މިކަން އެންގީ މިމަހުގެ ކުރީކޮޅު އިންޑޮނޭޝިއާއިން ފުރައިގެން ނިއުޒީލެންޑުގެ ޓައުރަންގާގައި ބަނދަރުކުރުމަށް މަސައްކަތްކުރަމުން ދަނިކޮށެވެ.\nމިނިސްޓްރީން ބުނީ އެގޮތަށް އަންގަން ޖެހުނީ އެއިދާރާގެ ޑައިވަރުން، ބޯޓުގެ ފެނުގެ އަޑީގައިވާ ބައި ބެލުމުން ގިނަ އަދަދެއްގެ ގާފޮރިއާއި، ޓިއުބް ވޯމް ފަދަ އެތައް އެއްޗެއް ބޯޓުން ފެންނަން ހުރުމުން، އެ ބޯޓު ނިއުޒީލެންޑުގައި ބަނދަރުކޮށްގެން އޮންނަ ކޮންމެ ދުވަހަކީ ބޯޓުގެ ސަބަބުން ނިއުޒީލެންޑުގެ ކަނޑުގެ ދިރުންތަކަށާއި ވެއްޓަށް އެކަމުގެ ނޭދެވޭ އަސަރު ކުރާނެކަމަކަށް ވާތީ ކަމަށެވެ.\nމިނިސްޓްރީގެ ބޯޑާ ކްލިއަރެންސްގެ ޑިރެކްޓަރު ސްޓީވް ގިލްބާޓް ވިދާޅުވީ ޑީއެލް މެރިގޯލްޑަށް ނިއުޒީލެންޑުގެ ކަނޑުގެ ސަރަހައްދަށް ވަނުމުގެ ހުއްދަ ދޭނީ، ބޯޓުގެ ފަށަން ރީތިކޮށް ސާފުކޮށް، އެކަމުގެ ސަބަބުން މޫދުގެ ވެއްޓަށް ގެއްލުމެއް ނުލިބޭނެކަން ކަށަވަރުކުރުމަށްފަހު ކަމަށެވެ. އޭގެ ކުރިން އެ ބޯޓު ބަނދަރުކޮށް އޭގައި ހުރި ޝިޕްމަންޓުތައް ބޭލުމުގެ ހުއްދަ ނުދެވޭނެ ކަމަށްވެސް ގިލްބާޓު ވިދާޅުވި އެވެ.\nމިއީ ނިއުޒީލެންޑުގައި ބަނދަރުކުރުމަށް މަސައްކަތްކުރި ބޯޓެއް މިފަދަ މައްސަލައެއް ދިމާވެގެން ފޮނުވާލި ފުރަތަމަ ފަހަރު ކަމަށް މީޑިއާ ރިޕޯޓުތައް ބުނެ އެވެ. ނިއުޒީލޭންޑު ފާހަގަވެފައިވަނީ ދިރޭ ތަކެތީގެ މާހައުލު، ނުރައްކާތެރި ފަނިކަފުސާއިން ސަލާމަތްކުރުމަށް ހަރުކަށި ގާނޫނެއް ތަންފީޒުކުރަމުންދާ ގައުމެއްގެ ގޮތުގަ އެވެ. މިހާތަނަށް މި ގަނޫނު ހިންގަމުން އައިސްފައިވަނީ ދަނޑުވެރިކަމާއި، ގަސްގަހާގެހީގެ ބާވަތްތަކާއި ގުޅުންހުރި ކަންކަމުގައިވީ ނަމަވެސް ކަނޑުގެ ވެއްޓާއި ދިރޭތަކެތި ރައްކާތެރިކުރުމުގެ މި ގާނޫނު އަންނަ އަހަރުގެ ތެރޭގައި އިތުރަށް ހަރުކަށިކޮށް ތަންފީޒުކުރުމަށް މިހާރު ގެންދަނީ މަސައްކަތްކުރަމުންނެވެ.\nނިއުޒީލެންޑުން ފޮނުވާލުމުން ޑީއެލް މެރިގޯލްޑް ދަތުރުކޮށްފައިވަނީ ފިޖީއަށެވެ. ހަބަރު ލިބޭ ގޮތުގައި ގާފޮރިއާއި ޓިއުބް ވޯމް ފަދަ ފަނިފަކުސާގެ ހާއްޔަކަށް ބޯޓުގެ ފަށަން ވުމުން އެގައުމުގައި ވެސް ބޯޓަށް ބަނދަރުކުރުމުގެ ހުއްދަ ދީފައެއް ނުވެ އެވެ.


"ޤުރުއާނާއި ސުންނަތުގައިވާ މެދުމިނަށް ސަޢޫދިއަރަބިއްޔާ އާއި ދިވެހިރާއްޖޭގައި އަމަލުކުރުން" މި ނަމުގަ އިސްލާމީ މަރުކަޒުގެ ޖަލްސާ ކުރާ މާލަމްގައި ބޭއްވި މަހާސިންތާ ޝަރަފްވެރި ކޮށްދެއްވުމަށް ފަހު މިނިސްޓަރ އުމަރު ވިދާޅުވީ އިސްލާމްދީނަކީ ގުލޯބަލް މުޅިދުނިޔެއަށް ނިސްބަތްވާ ދީނެއްކަން ރަމްޒުކޮށްދޭ އެއްހެއްކަކީ ސައުދީގަ އޮތްކަހަލަ ސައްތައިން ސައްތަ އިސްލާމީ މުޖުތަމައެއް ދިވެހިރާއްޖޭގައި އޮތްކަމެވެ.\n02 ނޮވެމްބަރ 2015\nނަޞްރުގެ ދުވަހުގެ މުނާޞަތުގައި ބޭއްވުމަށް ހަމަޖެހިފައިވާ ޙަރަކާތްތައް\nމިއަހަރުގެ ނަޞްރުގެ ދުވަހާއި ގުޅިގެން ބޭއްވުމަށް ހަމަޖެހިފައިވާ ރަސްމީ ޖަލްސާ އޮންނާނީ3ނޮވެމްބަރ 2015 ވާ އަންގާރަ ދުވަހުގެ ރޭ ހދ. ކުޅުދުއްފުށީ އަފީފުއްދީން ސްކޫލްގައެވެ. މިޖަލްސާގައި މިނިސްޓަރ އޮފް ހޯމްއެފެއާޒު އަލްފާޟިލް ޢުމަރު ނަޞީރާއި ނިޝާން ޢިއްޒުއްދީގެ ޢިއްޒަތްތެރި ވެރިޔާ އަލްފާޟިލް އަބްދުއްރަޝީދު ޙުސައިންގެ އިތުރުން ދައުލަތުގެ ޢިއްޒަތްތެރިން ބައިވެރިވެ ވަޑައިގަންނަވާނެއެވެ.\n29 އޮކްޓޯބަރ 2015\nނަޞްރުގެ ދުވަހުގެ ރަސްމީ ޖަލްސާ ކުޅުދުއްފުށީގައި ބާއްވާ ގޮތަށް ހަމަޖެހިއްޖެ\nނަޞްރުގެ ދުވަހާއި ގުޅިގެން ބޭއްވުމަށް ހަމަޖެހިފައިވާ ރަސްމީ ޖަލްސާ މިއަހަރު ބޭއްވުމަށް ހަމަޖެހިފައިވަނީ ހދ. ކުޅުދުއްފުށީގައެވެ. މިޖަލްސާ އޮންނާނީ ނޮވެމްބަރ3ވާ އަންގާރަ ދުވަހުގެ ރޭ ކުޅުދުއްފުށީ އަފީފުއްދީން ސްކޫލްގައެވެ.\nމިނިސްޓްރީގެ ވަފްދެއް ހއ. ހދ. އަތޮޅަށް ޒިޔާރަތްކުރައްވައިފި\nމިނިސްޓްރީ އޮފް ހޯމްއެފެއާޒުގެ ވަފްދެއް ހއ. އަދި ހދ. އަތޮޅަށް މިއޮކްޓޯބަރ މަހުގެ 24 ން 25 ޒިޔާރަތް ކުރައްވައިފިއެވެ. މިދަތުރުގެ މައިގަނޑު މަޤްޞަދަކީ މިދެއަތޮޅުގެ އަތޮޅުގެތައް މަރާމާތުގެ މަސައްކަތް ކުރިއަށް ގޮސްފައިވާ މިންވަރު ބެލުމެވެ.\n27 އޮކްޓޯބަރ 2015\nރަސްމީ ދަތުރުފުޅެއްގައި ޕާމަނަންޓް ސެކްރެޓަރީ ޗައިނާއަށް މިރޭ ފުރާވަޑައިގަންނަވާނެ\nމިނިސްޓްރީ އޮފް ހޯމް އެފެއާޒް ގެ ޕާރމަނަންޓް ސެކްރެޓަރީ އަލްފާޟިލް އިބްރާހީމް ޙަމީދު ރަސްމީ ދަތުރުފުޅެއްގައި މިރޭ ޗައިނާއަށް ފުރާވަޑައިގަންނަވާނެއެވެ. މިދަތުރުފުޅަކީ ޗައިނާގެ ބެއިޖިންގައި ބޭއްވުމަށް ހަމަޖެހިފައިވާ "ވޯރކްޝޮޕް އޮން ޕަބްލިކް އެޑްމިނިސްޓްރޭޝަން ފޮރ އެގްޒެކެޓިވް ސެކްރެޓަރީ އޮފް މޯލްޑިވްސް" ގައި ބައިވެރިވެ ވަޑައިގަތުމަށް އެމަނިކުފާނު ކުރައްވާ ދަތުރުފުޅެކެވެ.


Gavaaidhaa hilaafuvaa bidheyseen fonuvaalevendhen baithihbaane center eh hulhuvaifi | Mihaaru\nހޯމް މިނިސްޓަރު އިމްރާން އަބްދުﷲ ހުޅުމާލޭ ޑިޓެންޝަން ސެންޓަރު މިއަދު ހުޅުވަނީ -- ފޮޓޯ: ހުސެއިން ވަހީދު/ މިހާރު\nގަވާއިދާ ހިލާފުވާ ބިދޭސީން ފޮނުވާލެވެންދެން ބައިތިއްބާނެ ސެންޓަރެއް ހުޅުވައިފި\n10 އެޕްރީލް 2019 - 14:47 31 comments\nސެންޓަރު ހުޅުވުމުގެ ރަސްމިއްޔާތުގައި ހޯމް މިނިސްޓަރު އިމްރާން އަބްދުﷲ ވިދާޅުވީ ގަވާއިދާ ހިލާފަށް ވަރަށް ގިނަ ބިދޭސީން ރާއްޖޭގައި އުޅޭ ކަމަށާއި ސަރުކާރުގެ އަމާޒަކީ އެ މައްސަލައަށް ހައްލެއް ހޯދުން ކަމަށެވެ. އަދި ބިދޭސީންގެ ހައްގުތައް ހިމާޔާތްވާނެ ފަދަ ގޮތަކަށް ސަރުކާރުން އަމަލްކުރާނެ ކަމަށް ވެސް އޭނާ ވިދާޅުވި އެވެ.\nހޯމް މިނިސްޓަރު އިމްރާން އަބްދުﷲ ހުޅުމާލެ ޑިޓެންޝަން ސެންޓަރު ހުޅުވުމުގެ ރަސްމިއްޔާތުގައި ވާހަކަދައްކަވަނީ -- ފޮޓޯ: ހުސެއިން ވަހީދު/ މިހާރު\n"އެ މަސައްކަތުގައި އަޅުގަނޑުމެން އަޅަން ޖެހޭ ފިޔަވަޅުތަކާއި ކުރަން ޖެހޭ ކަންކަން ކުރުމުގައި ބައިނަލްއަގްވާމީ މިންގަނޑުތަކާއި ރާއްޖޭގެ ގާނޫނުތަކާ އަދި އިންސާނީ ހައްގުތަކުގެ މައްޗަށް ބިނާކޮށް އަޅުގަނޑުމެން މި ދަނީ މަސައްކަތްތަކެއް ކުރަމުން،" އިމްރާން ވިދާޅުވި އެވެ.\nމީގެ ކުރިން އެފަދަ ބިދޭސީން ބަހައްޓަމުން އައީ އާންމު ގައިދީން ވެސް ބައިތިއްބާ ސެންޓަރެއްގަ އެވެ. ނަމަވެސް ދެން އެ މީހުން ގެންދާނީ އަލަށް ހުޅުވި ތަނަށެވެ.\nއާ ޑިޓެންޝަން ސެންޓަރުގައި ތިބޭ ބިދޭސީންގެ އިންސާނީ ކަރާމާތް ރައްކާތެރިކުރާނެކަން ފާހަގަކުރައްވަމުން އިމްރާން ވިދާޅުވީ މިއީ ރާއްޖޭގެ ހުރިހާ ޖަލުތައް އިސްލާހުކުރަން އަޅާ ފުރަތަމަ ފިޔަވަޅު ކަމަށެވެ. އެ މަސައްކަތުގައި ކަރެކްޝަނަލް ސާވިސަސްގެ ފުރިހަމަ އެއްބާރުލުން ލިބޭނެ ކަމަށް އުންމީދުކުރައްވާ ކަމަށް ވެސް އޭނާ ވިދާޅުވި އެވެ.\nއާ ސެންޓަރުގައި ޖުމްލަ 40 މީހުން ބޭތިއްބޭނެ އެވެ. އެގޮތުން އެ ތަނުގައި ހަދާފައިވާ ބޮޑު ދެ ކޮޓަރިން ކޮންމެ ކޮޓަރިއެއްގައި 20 އެނދު ވަނީ ބަހައްޓައިފަ އެވެ.\nހޯމް މިނިސްޓްރީން ނިންމާފައި ވަނީ ކުރިއަށް ހަ މަސްދުވަހުގެ ތެރޭގައި އެވަަރުގެ އިތުރު ތިން ބައި ހަދާށެވެ.\nސުޕްރިންޓެންޑެންޓް އޮފް ޕްރިޒަންސް މުހައްމަދު އާސިފް ވިދާޅުވީ އޭގެ ތެރެއިން އެއް ސެންޓަރު ހާއްސަކުރާނީ ބިދޭސީ އަންހެނުންނަށް ކަމަށެވެ.\nއާ ސެންޓަރުގެ ހަތަރު ބްލޮކް ނިމުމުން މުޅި ތަނުގައި އެއް ފަހަރާ 160 ބިދޭސީން ގެންގުޅެވޭނެ އެވެ.\nމިއަދު ހުޅުމާލޭގައި ހުޅުވި އާ ޑިޓެންޝަން ސެންޓަރުގެ ކޮޓަރިއެއް -- ފޮޓޯ: ހުސެއިން ވަހީދު/ މިހާރު\nއާސިފް ވިދާޅުވީ އާ ސަރުކާރު އައީ ކަރެކްޝަނަލް ސާވިސްއާ މެދު ރައްޔިތުންގެ ތެރޭގައި ހިތްނުތަނަވަސްކަމެއް އުފެދިފައިވަނިކޮށް، އެކަމަށް ހައްލެއް ހޯދަން ވައުދުވުމަށް ފަހު ކަމަށެވެ. އަދި މި ސަރުކާރުގެ ސިޔާސަތުތަކާ އެއްގޮތަށް ޖަލުތައް ތަރުތީބުކުރުމުގެ މަސައްކަތް ފަށައިފި ކަމަށް ވެސް އޭނާ ވިދާޅުވި އެވެ.\n"މިއަދު މި ގެނެވުނު ބަދަލުތަކާ އެކު ޖަލާއި ޑިޓެންޝަން ސެންޓަރު ވަކިކޮށް، ގާނޫނުގައި ބަޔާންކުރެވިފައިވާ ގޮތަށް ބަންދު މީހުން ބަލަހައްޓަން ފެއްޓޭނެ،" އާސިފް ވިދާޅުވި އެވެ.\nބޮޑު ހޯލެއްގައި ބިދޭސީން ބަލަހައްޓަމުން އައި ގޮތުގެ ވީޑިއޯއެއް އާސިފް ދައްކާލަނީ -- ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވީ ކުރިން ބޮޑު ހޯލެއްގައި ކުނާ އަޅައިގެން ބިދޭސީން ބަލަހައްޓަަމުން ގެންދިޔަ ގެންދިއުން އާ ސެންޓަރާ އެކު މާޒީ ވެއްޖެ ކަމަށެވެ.\nއޭނާ ވިދާޅުވި ގޮތުގައި ސެންޓަރުގައި ތިބޭ ބިދޭސީންގެ ސަލާމަތާއި ރައްކާތެރިކަން ތަނުގެ މުވައްޒަފުން ބަލަހައްޓާނެ އެވެ. އަދި އެކަށީގެންވާ ސިއްހީ ހިދުމަތް ވެސް ދޭނެ ކަމަށް އޭނާ ވިދާޅުވި އެވެ.\nގަވާއިދާ ހިލާފަށް އުޅޭ ބިދޭސީން ސެންޓަރުތަކުގައި އާންމުކޮށް ބައިތިއްބަނީ 15 ދުވަހާއި އެއް މަސް ދުވަހުގެ މުއްދަތަކަށެވެ. ނަމަވެސް ބައެއް ފަހަރަށް އެއަށް ވުރެ ގިނަ ދުވަހު ވެސް އެފަދަ މީހުން ފޮނުވާނުލެވި ތިބެން ޖެހެ އެވެ.\nއިތުރު ލިޔުންތައް ހުޅުމާލެ ގަވާއިދާ ހިލާފަށް އުޅޭ ބިދޭސީން ބިދޭސީން އިމްރާން އަބްދުﷲ، ހޯމް މިނިސްޓަރު ކަރެކްޝަނަލް ސާވިސް


ޅައިމަގުގައި އަންހެނެއްގެ މޫނަށް ކެމިކަލްކަމަށް ބެލެވޭ އެއްޗެއް ޖަހާފައިވާ މައްސަލައާ ގުޅޭ\nއާދިއްތަ ،25 ޑިސެމްބަރ 2016 / 22:46\n2016 ޑިސެމްބަރު މަހުގެ 24 ވަނަ ދުވަހުގެ ފަތިހުގެ ވަގުތެއްގައި ށ. ޅައިމަގުގައި އަންހެނެއްގެ މޫނަށް ކެމިކަލްކަމަށް ބެލެވޭ އެއްޗެއް ޖަހާފައިވާކަމަށް ބުނެ ހުށަހަޅާފައިވާ މައްސަލަ މޯލްޑިވްސް ޕޮލިސް ސަރވިސް އިން ސީރިއަސް މައްސަލައެއްގެ ގޮތުގައި ދަނީ ތަހުޤީޤު ކުރަމުންނެވެ. އަދި މިމައްސަލައިގެ ތަހުޤީޤަށް ބޮޑެތި ކުރިއެރުންތަކެއް ދަނީ ލިބެމުންނެވެ.\nއެގޮތުން މިމައްސަލައިގެ ތަހުޤީޤަށް ދެ މީހަކު ހައްޔަރުކޮށް، ކަން ހިނގާފައިވާ ތަހުޤީޤަށް މިހާރު ވަނީ ހޯދިފައެވެ. އަދި ޑިސެމްބަރު މަހުގެ 24 ވަނަ ދުވަހު އަންހެން މީހާގެ މޫނަށް ޖަހާފައިވަނީ ލައްފިލުވާ (ބްލީޗް) ކަން އެނގިފައިވެއެވެ. ހަމައެއާއެކު މި މައްސަލައިގެ ތަހުޤީޤު ނިންމައި އަވަސް މުއްދަތެއްގެ ތެރޭގައި ދައުވާކުރުމަށްޓަކައި ޕްރޮސެކިއުޓަރ ޖެނެރަލް އޮފީހަށް ފޮނުވުމަށް ދަނީ މަސައްކަތްކުރަމުންނެވެ.\nމި މައްސަލައިގެ ތުހުމަތުގައި ޑިސެމްބަރު 24 ވަނަ ދުވަހުގެ ކޯޓު އަމުރެއްގެ ދަށުން ހައްޔަރުކޮށްފައިވަނީ 23 އަހަރުގެ ފިރިހެނަކާއި 21 ފިރިހެނެކެވެ.\nމި ދެމީހުންގެ ބަންދާމެދު ގޮތެއް ނިންމުމަށް ށ. ފުނަދޫ މެޖިސްޓްރޭޓް ކޯޓަށް ހާޒިރުކުރުމުން ވަނީ މިނިސްޓްރީ އޮފް ހޯމް އެފެއަރޒުން ކަނޑައަޅާ ތަނެއްގައި ބަންދުގައި ބަހައްޓައިގެން ތަހުޤީޤު ކުރިއަށް ގެންދިޔުމަށް މުއްދަތު ދީފައެވެ. އެގޮތުން 23 އަހަރުގެ މީހާއަށް 10 ދުވަހުގެ މުއްދަތެއް ދީފައިވާއިރު 21 އަހަރުގެ މީހާއަށްވަނީ7ދުވަހުގެ މުއްދަތެއް ދީފައެވެ.\nމިފަދަ މައްސަލަތަކަކީ ސީރިއަސް މައްސަލަތަކެއްގެ ގޮތުގައި މޯލްޑިވްސް ޕޮލިސް ސަރވިސްއިން ތަހުޤީޤު ކުރާނެ މައްސަލަތަކެކެވެ. އަދި މިފަދަ ޢަމަލުތައް މޯލްޑިވްސް ޕޮލިސް ސަރވިސްއިން ހަރުކަށި އިބާރާތުން ކުށްވެރިކުރަމެވެ.


ރައީސް ޔާމީންގެ ހުކުމާއެކު ޖޭއެސްސީ މެންބަރުން ހައިކޯޓަކުން ނުނިކުމޭ: ޝިޔާމް | Sangu News\nރައީސް ޔާމީންގެ ހުކުމާއެކު ޖޭއެސްސީ މެންބަރުން ހައިކޯޓަކުން ނުނިކުމޭ: ޝިޔާމް\n12 އޮކްޓޯބަރ 2020 - 09:18\nމެމްބަރު އަހުމަދު ޝިޔާމް.. ފޮޓޯ:މަޖިލިސް\nކުރީގެ ރައީސް އަބްދުﷲ ޔާމީންގެ ބޭންކް އެކައުންޓްތައް ފްރީޒްކުރީ ގާނޫނާ ހިލާފަށް ކަމަށް ހުކުމް ކުރުމާއެކު ޖޭއެސްސީގެ މެންބަރުން ހައިކޯޓުން ތެރެއިން ނުނިކުންނަ ކަމަށް ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވެއްޖެއެވެ.\nސަންގުޓީވީގެ "ޚަބަރަށްފަހު" ޕްރޮގްރާމްގައި ވާހަކަ ދައްކަވަމުން ޝިޔާމް ވިދާޅުވީ ރައީސް ޔާމީންގެ އެކައުންޓްތައް ދޫކޮށްލުމަށް ސުޕްރީމް ކޯޓުން ހުކުމް ކުރުމުން، މިދިޔަ ހަފްތާ ބަންދުގައިވެސް ޖޭއެސްސީގެ މެންބަރުން އުޅުއްވީ ހައިކޯޓުގެ ތެރޭގައި ކަމަށެވެ.\nޝިޔާމް ވިދާޅުވީ ސުޕްރީމް ކޯޓުން ކުރި ހުކުމަކާއި ގުޅިގެން، ޖޭއެސްސީގެ މެންބަރުން ހައިކޯޓު ތެރޭގައި އުޅެނީ ދަށު ކޯޓުތަކާއި ފަނޑިޔާރުންނަށް ބިރު ދައްކަން ކަމަށެވެ. އަދި ޖޭއެސްސީގެ މެންބަރުން ފެނުނަސް ފަނޑިޔާރުން މިއަދު ބިރު ގަންނަ ކަމަށް ޝިޔާމް ވިދާޅުވިއެވެ.\n"ކޯޓުތަކުގައި ތިއްބަވާ ފަނޑިޔާރުން ބިރުގަނޭ ޖޭއެސްސީގެ މެންބަރެއް ފެނުނަސް، އެއީ ބަލާލެވޭ ގޮތަކުންވެސް ވާދަން ސުލޫކީ މައްސަލައެއް ވައްދަފާނެ، ފަނޑިޔާރު ކަމުން ވަކި ކޮށްފާނެ. ސަރުކާރުން ބޭނުންވާ ގޮތަށް ކަންކަން ކުރަން، ތިން މަރުޙަލާގެ ކޯޓުތަކުގައި ތިބި ފަނޑިޔާރުންނަށްވެސް ދަނީ ބިރު ދައްކަމުން" ޝިޔާމް\nމީގެ އިތުރުން ޝިޔާމް ވިދާޅުވީ ކޯޓުތަކުގައި ތިއްބަވާ ފަނޑިޔާރުން ބިރުގަންނަވަން ޖޭއެސްސީން މަސައްކަތްކުރާ ސަބަބެއް ވިސްނިވަޑައިނުގަންނަވާ ކަމަށެވެ. ނަމަވެސް ކޯޓުތަކުގައި ތިއްބަވާ ފަނޑިޔާރުން ޖޭއެސްސީ ދެކެ ބިރުގަންނާކަށް ނުޖެހޭ ކަމަށް ޝިޔާމް ވިދާޅުވިއެވެ.\nފަނޑިޔާރުން ތިއްބެވީ ދައުލަތަށް ޚިދުމަތް ކުރެއްވުމަށް ހުވައެއް ކުރައްވައިގެން ކަމަށާއި ޖޭއެސްސީގެ މެންބަރުންތަކެއް ދައްކާ ބިރަށް، ލިބިފައިވާ އިލްމާއި ހިލްމުގެ އިތުރުން ތަޖުރިބާ ބޭކާރު ގޮތުގައި ދުއްވާލައިގެންނުވާނެ ކަމަށް ޝިޔާމް ވިދާޅުވިއެވެ.\n"މިކަންތައް ކުށްވެރިކުރަން، މި ދަންނަވަނީ ރައީސް ޔާމީންގެ އެކައުންޓްތަކުގެ ހުކުމް އައިފަހުން ޖޭއެސްސީގެ މެންބަރުން ކޯޓުތަކުން ފިލާނުދާ ވާހަކަ، ކޯޓުތަކަށް ވަންނަ ވާހަކަ މީ ވަރަށް ބޮޑު މައްސަލައެއް" ޝިޔާމް\nޝިޔާމް އިތުރަށް ވިދާޅުވީ މިއަދު ބޭނުންނަމަ ޖޭއެސްސީ އެކުލަވާލެވިފައިވާ ގޮތް ބަދަލުކުރުމުގެ ބާރު އެމްޑީޕީއަށް އެބަ އޮތް ކަމަށާއި ނަމަވެސް މައްސަލައަކީ އެމްޑީޕީގައި އިޚްލާތެރި ބަޔަކު ނެތުން ކަމަށެވެ.\nރައީސަކާއި ފިނޭންސް މިނިސްޓަރަކު ހުންނަންޖެހޭ ސަބަބެއް ނުފެނޭ: ޝިޔާމް